
        
            
                
            
        

    
	Э. ВОЙНИЧ

	 

	ОВОД - 3

	(Овод романы 3 дугаар дэвтэр)

	 

	“Эвлэлийн Төв Хорооны хэвлэл” Улаанбаатар хотноо 1948 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ОВОД

	ГУРАВДУГААР ХЭСЭГ

	— I —

	Дараагийн таван долоо хоногт Овод ба Жеммагийн амьдрал нь сэтгэл хөдөлсөн шаргуу ажиллагаагаар оволзож байв. Өөрсдийнхөө хувийн хэргийн тухай бодох зав ч байсангүй, цаг ч байсангүй зэвсгийг хил давуулан папын мужийн дэвсгэрт эсэн мэнд нэвтрүүлэн хүргэв. Гэвч уулын агуй ба гуу жалгад байх нууц складуудаас1 зэр зэвсгийг нутаг орны төвүүдэд далдуур хүргэж, тэндээс тосгонуудад тараах нэлээд бэрхтэй бөгөөд аюултай үүрэг биелэгдээгүй үлджээ. Бүх мужийн дотор тагнуулчин нар буцлах мэт олширч байлаа. Ажлыг зохион байгуулах даалгаврыг Оводоос авч явсан Доминикино эсвэл тусламж ирүүл, эсвэл хугацааг хойшлуул гэж хатуу шаардсан захидлыг Флоренцид ирүүлэв.

	6 дугаар сарын дундуур бүх ажлыг дуусгана гэж Овод шахаж шаардах бөгөөд Доминикино сэтгэл амаргүй болжээ. Хүнд ачааг муу замаар тээвэрлэх нь хялбархан бус байсны дээр түүнийг нууц байлгах хэрэгтэй байсан нь тэртэй тэргүй улам зовлонтой, улам хэцүү алдаа болж байлаа.

	 

	Би уулын буга ч үгүй унасан бух ч үгүй болох нь байна. Илрэхээс айгаад яарч болохгүй нь байна. Хугацаанд нь амжуулах хэрэгтэй учраас ачааг удаашруулж чадахгүй болсон тул над олигтойхон шиг туслах нэг хүнийг ирүүлнэ үү.

	Тэгэхгүй бол бид 7 дугаар сарын шинээс нааш бэлхэн болж чадахгүй нь гэдгийг венецианчуудад мэдэгдэнэ үү 

	 

	гэж Доминикино бичжээ.

	Овод Доминикиногийн захиаг Жеммад авчирчээ. Жемма уншиж эхэлнэ. Овод шал дээр сууж хөмсгөө зангидан Пашта гэдэг нохойны үсийг сөргүүлэн илнэ.

	— Муу байна даа, бид. Венецианчуудыг гурван долоо хоног хүлээлгэж чадна гэж үү дээ гэж Жемма хэлэв.

	— Хаанаас амжих вэ? Энэ бодол бол дэмий юм! Үүнийг Доминикино мэдвэл сайн юм сан, Венецианчууд бидэнтэй биш, харин бид Венецианчуудтай нийлэх хэрэгтэй юм.

	— Гэвч Доминикиног буруушааж болохгүй, тэр бүх хүчээрээ чармайж байгаа боловч бололцоогүй юмыг болгож болохгүй шүү дээ.

	— Тийм ээ. Тэр ч түүний буруу биш юм. Бүх аюул нь тэнд хоёр хүн биш, харин ганц хүн байгаад оршино. Нэг нь складыг2 хамгаалж, нөгөө нь тээвэрлэх ачааг харгалзах ёстой, тэр түүний зөв юм. Түүнд сайн туслах хүн хэрэгтэй болно.

	— Харин бид түүнд хэнийгээ өгөх вэ? Бидэнд Флоренцоос илгээмээр хүн байхгүй байна.

	— Бид тийм үед өөрөө явах ёстой. 

	Жемма сандлыг налж суугаад хөмсгөө зангидаж Оводыг харав.

	— Үгүй энэ чинь зохилдохгүй, энэ бол дэндүү зориглосон хэрэг болно.

	— Хэрэв одоо арга байхгүй бол зориглохоос биш яах вэ.

	— Та өөрөө явж болохгүй, энэ тухай бодсоны ч хэрэггүй. Харин бид өөр аргыг олох хэрэгтэй, тэгвэл гүйцнэ шүү дээ.

	Овод хэдэрлэсэн байдалтай уруулаа жимийв.

	— Яагаад тэр вэ? Би ойлгохгүй байна.

	— Хэрэв та нэг минут тайван сууж бодвол учрыг ойлгох болно. Таныг буцаж ирснээс хойш дөнгөж 5 долоо хоног өнгөрөв. Мөргөлчин өвгөний тухайд цагдаа нар бага сага юмны үнэр авсан бөгөөд одоо түүний мөрийг олох гэж сүйд болцгоож байгаа биз. Таныг өөрийнхөө гаднах байдлыг хувиргаж чадахыг би мэдэж байна. Гэвч Диэго ба тариачны дүрээр та хэчнээн хүний нүдэнд үзэгдсэнээ санах хэрэгтэй. Бас танай доголон хөл ба сорвийг далдалж болохгүй шүү дээ.

	— Ертөнц дээр доголон хүн цөөнгүй шүү!

	— Тийм, гэвч Романьяд хацар дээрээ сэлмээр цавчуулсан сорвитой, зүүн гар нь зэрэмдэг болсон, хар үстэй, цэнхэр нүдтэй, тийм доголон хүн олон биш байна.

	— Нүд ч яах вэ, би түүнийг цайвар дэвсгэртэй болгон хувиргаж чадна

	— Бусдыг нь яах вэ? Энэ бол бололцоогүй хэрэг, та ийм тэмдэгтэй байж одоо тийшээ явах юм бол нүдээ харсаар яваад хавханд орно гэсэн үг, таныг дор нь барьж авна.

	— Тэгээд Доминикинод ямар нэгэн хүнээр туслуулах хэрэгтэй биз дээ. Та хэрэв тийм хүнд минутад орвол сайн тусламж болж болох уу? Таныг баригдвал бүх ажил хэрэг нурж унах болно.

	Харин Оводыг итгүүлэхэд хялбар бус байсан бөгөөд тэдний маргалдаан нь ямар нэгэн тодорхой үр дүнд хүрч чадахгүй, удаанаар үргэлжлэв. Энэ хүн ямар их барагдашгүй тайван маргалдааны бэлтгэлийг эзэмшсэнийг Жемма сая ойлгож эхлэв. Хэрэв ямар нэгэн чухал бус зүйлийн тухай ярьж байсан бол Жемма бууж өгөх байсан биз. Харин энэ асуудал дээр буулт үзүүлж болохгүй байсан бөгөөд түүний саналаар бол Оводын энэ явах гэж байгаа ажил шиг ашиг багатай юмны төлөө зориглох хэрэггүй байжээ. Жемма өөрийнхөө баталгаагаар түүний зөрүүд шүүмхий байдлыг эвдэж чадахгүй байгааг үзээд өөрийнхөө эцсийн учирлалыг гаргаж хэлэв:

	— Юу ч болсон үнэнч байцгаая, нэр нэрээ ч мартахгүй явъя. Доминикиногийн байдал бэрхшээлтэй болсноос биш өөрөө дурласан учраас явах гэж байна гэж түүнийг хэлтэл...

	— Энэ бол буруу, тэр бол над юу ч биш, би түүнийг үзэх гэж ер хүсээгүй юм, гэж Овод дахин дайран хэлээд дуугүй болж, Жеммагийн байдлыг ажиглав.

	Тэд бие биеэ нэгэн зэрэг хараад дахин дорогш харцгаав. Тэдэнд бодогдож байгаа хүний нэрийг хэлж болохгүй байв.

	— Би Доминикиног аврах гэсэн юм биш, хэрэв тэнд тусламж очихгүй юм бол бүх ажил хэрэгт ямар аюул тохиолдохыг би мэдэж байна гэж эцэст нь Овод хэлээд нүүрээ муурын өтгөн үс рүү тулгана.

	Энэхүү мултрах гэсэн ялимгүй аргыг Жемма анхаарсангүй бөгөөд түүнийг сонсоогүй юм шиг үргэлжлэн хэлсэн нь ...

	— Харин Доминикинод яаж туслахыг бодох хэрэгтэй...

	Кэтти минь юу болов? хүн ирэв үү? Би завгүй...

	— Эзэн авхай минь, Райт авхай зарлагаар дугтуйтай бичиг ирүүлжээ. 

	Райтын нэр дээр бичсэн пап мужийн тамга бүхий сайн битүүмжилсэн захидал байсан бөгөөд харин түүнийг задалсангүй байжээ. Сургуульд Жемматай хамт байсан хуучин нөхөд нь одоо бас Флоренц хотод бий бөгөөд ялангуяа болгоомжилбол зохих чухал бичгүүдийг тэдний нэр дээр ирүүлэх явдал цөөнгүй билээ.

	Энэ бол Микелегийн томьёолох тэмдэг юм. Түүний бичиг бас сайхан бичиг шүү. Бичгийн ширээний гуравдугаар шургуулгад тодотгон орвуулагч нь бий, тийм ээ? Энэ чинь Микеле байна гэж Жемма хэлээд тэр бичгийг түргэн уншихад түүний дотор Апеннин дахь нэгэн сууцны зуны үнийг дурдаад хуудасны өнцөгт байгаа хоёр толбыг заасан байв.

	Овод бичгийг авч ширээн дээр тавиад түүний хуудасны дээгүүр нарийхан бийрээр эрээчив.

	Цаасны дээр хурц цэнхэр хөх бэхээр бичсэн захидлын үг үзэгдэхийн хамт Овод сандлыг налж суугаад инээчхэв.

	— Юу байна? гэж Жемма түргэн асуув.

	Овод бичгийг Жеммад өгөв.

	 

	Донимикино баригдав. Түргэн ирүүлнэ үү 

	 

	гэжээ. Жемма сандал дээр суугаад бичгийг гартаа барьсаар Овод тийш гунигтай шиг харав.

	— За яах вэ? Одоо намайг явах ёстой юм байна гэдэг явдал танд тодорхой болсон биз? гэж Овод егөөтэйгөөр асуув.

	— Тийм ээ. Би ч бас явна гэж Жемма санаа алдав. 

	Овод сочих шиг болов.

	— Та бас явах гэж үү? Харин...

	— Бодоод үз, үнэндээ Флоренц хотод нэг ч хүн үлдэхгүй болох нь муу юм. Гэвч энэ бол одоо чухал зүйл биш боллоо. Харин тэнд газар дээр нь илүү хүнтэй байх явдал тун чухал байна.

	— Тэнд хэчнээн ч хүн олъё гэвэл санааны дур шүү дээ.

	— Тийм найдвартай хүн ч олдохгүй шүү, бидэнд ядахдаа найдвартай хүн хоёрын зэрэг хэрэгтэй гэж та хэлсэн биз дээ. Хэрэв Доминикино ганцаараа дийлээгүй бол та бас ганцаараа дийлэхгүй биз. Нэр нь доройтсон тан шиг хүнд нууц ажиллах явдал тун амархан биш, танд туслагч тун чухал хэрэгтэй, та Доминикинотой хамт ажиллах гэж бодож байсан биз, харин одоо түүний оронд би тантай хамт ажиллая.

	Овод хөмсгөө зангидаж бодлого болов.

	— Таны зөв, бид тийшээ хэчнээн хурдан очиж чадвал төчнөөн сайн болно. Харин бид хамт явж болохгүй, хэрэв би өнөө орой явбал, та маргаашийн үдийн хоолны дараагаар шуудангаар гарвал сайн.

	— Би тэгээд хаана очих вэ?

	— Үүнийг ярилцах хэрэгтэй. Би ч шууд Франц тийш явбал дээр юм, би өнөө орой Сан-Лоренцо тийш яваад тэнд очиж хувцсаа солиод цаашаа даруйхан явна.

	— За үүнээс дээр арга олдохгүй биз. Хил зөрчигчдийн тусламжтайгаар яарч явж Бургод хувцсаа солих, эд бүгд бол тун их осолтой, та хил хүртэл тойруу замаар явж өөрийнхөө мөрийг будилаантуулж амжихын тулд бүтэн гурав хоног явах хэрэгтэй юм гэж Жемма хэлээд санаа зовсон байдалтай царай нь барайж байв.

	— Харин үүнээс айх явдалгүй юм, намайг хил дээр биш харин цаана нь барьж магадгүй юм. Би энд байгаа шигээ ууланд бол аюулгүй байх болно. Апенинид нэг ч хил зөрчигч намайг барьж өгөхгүй. Харин та ямар аргаар хил давбал сайн юм бэ? Би тун мэдэхгүй байна... гэж Овод инээмсэглэн хариулжээ.

	— Аа энэ чинь амархан хэрэг! Би Луиза Райтаас паспортыг нь аваад ууланд очиж амарна гэж хэлээд л явна. Романьяд намайг нэг ч хүн танихгүй, харин таныг тагнуулчин бүр андахгүй шүү дээ.

	— Бас хувь заяа дутдаггүй учраас хил зөрчигч бүр намайг андахгүй юм.

	Жемма цагаа хараад,

	— 2 цаг хагас болов. Хэрэв та өнөөдөр явах юм бол таны мэдэлд дөнгөж хэдхэн цаг үлдээд байна шүү.

	— Тэгвэл би одоо гэртээ харьж юмаа бэлтгээд нэг сайн морь олъё. Сан-Лоренцо хүртэл мориор явъя. Тэгвэл аюул багатай байна.

	— Морь хөлсөлж авбал тун аюултай, түүний эзэн...

	— Би хөлсөлж авахгүй, надад итгэлтэй нэг хүн бий. Тэр надад морь өгнө. Тэр бол үүний урьд ч надад тус болж байсан юм. Хоёр долоо хоногийн дараа тэр морийг ямар нэгэн малчнаар нааш нь авчруулна. Тэгээд би тав буюу таван цаг хагаст танайд эргэж ирье. Та энэ завсар Мартиныг эрж олоод бүгдийг сайн ярьж өг.

	— Мартинид уу? гэж хэлээд Жемма түүнийг гайхан харав.

	— Тийм ээ! Хэрэв та өөр ямар нэгэн хүнийг олохгүй юм бол бид түүнийг манай ажилд оруулах болно.

	— Та юу хэлж байгааг би сайн ойлгохгүй байна.

	— Ямар нэгэн магадалшгүй бэрхшээл гарвал бид нар энд нэг хүнтэй байвал зүгээр, би эндэх найзуудынхаа дотроос Мартиныг хамгийн их итгэж байна. Бас Риккарде бол өөрийнхөө юу чадах бүгдийг бидний төлөө хийх хүн. Гэвч Мартини нь арай найдвартай болно. Гэвч та түүнийг надаас дээр мэднэ шүү дээ... За өөрөө л мэд.

	— Мартиныг тэнцэх найдвартай хүн гэдэг дээр би ер эргэлзэхгүй байна. Бас тэр бол бид нарт ямар нэгэн тусламж үзүүлэхийг зөвшөөрнө гэж би бодож байна харин...

	Овод түүний хэлэх гэж байгааг мэдсэн байжээ.

	— Жемма минь, таны тэр найз бол гагцхүү таныг зовоохоос айж өөрөө яаж ядарсан ч танаас тусламж гуйхгүй гэдгийг та мэднэ биз. Энэ бол таны санахад сайн хэрэг мөн үү?

	— Яах вэ дээ. За би одоо түүнд Кеттийг явуулъя. Харин өөрөө Луизагийнд очиж паспортыг нь аваарай. Тэр миний хэзээ гуйсан цагт өгнө гэж хэлсэн юм. Харин мөнгөний тухай яах вэ? Би банкнаас мөнгө авах уу?

	— Хэрэггүй, цаг үрэгдүүлж болохгүй, надад хүрэлцэхүйц мөнгө байна. Харин дараагаар миний бэлтгэл мөнгийг дуусахад таны мөнгөнд оръё. За таван цаг хагаст уулзъя.

	— Та гэртээ байна биз?

	— Байлгүй яах вэ. Би эрт эргэж ирнэ.

	Оводын зургаан цагт ирэхэд Жемма, Мартини хоёр довжоон дээр байцгаав. Тэд ярилцаж, хүнд байдалтай болсныг Овод шууд тааварлав. Тэр хоёрын царайд сэтгэл нь хөдөлсний шинж тэмдэг ил байжээ.

	Мартини бол ер бусын дуугүй бөгөөд царай нь барайжээ.

	— За яав, бүгд бэлхэн болов уу? гэж Жемма асуув.

	— Тэглээ, таны замд хэрэглэх мөнгийг авчрав. Намайг шөнийн нэг цагт Понте - Россогийн замын дэргэд миний морь хүлээж байх болно.

	— Энэ чинь хэтэрхий орой биш үү? Та хүний босохоос өмнө Сан-Лоренцо хүрэх хэрэгтэй шүү дээ.

	— Би амжина. Миний морь сайн. Би тэгээд эндээс явахыгаа хүнд мэдэгдэхгүй санаатай байна. Би одоо гэртээ дахин харихгүй, энд нэг тагнуулчин намайг гэртээ байгаа гэж санаад дежурлэж3 байна.

	— Та яаж мэдэгдэлгүй гарч ирэв.

	— Би гал зуухны өрөөний цонхоор байшингийн цаадах цэцэрлэг тийш хараад дараа нь хана дагаж жимст цэцэрлэгт айлынхаа хүмүүс тийш мөлхөж гарав. Түүнээс ямар нэгэн аргаар мултрах хэрэгтэй байсан юм. Морины эзэн миний тасалгаанд өнөө оройн турш дэн асааж сууна. Цонхоор тусах гэрэл хөшиг дээр тусах сүүдрийг тагнуулчин хараад намайг гэртээ суугаад юм бичиж байна гэж итгэх болно.

	— Тэгвэл та боомт тийш явах цагаа болтол эндээ байна биз дээ?

	— Тэгнэ ээ. Би гудамжинд үзэгдэх дургүй байна. Мартини тамхи тат, Болла авгай тамхи татахыг зөвшөөрнө гэж би мэдэж байна.

	— Хамаагүй, би одоо явлаа. Гал зууханд очиж хоол бэлтгэхэд нь Кэттид тусалъя.

	Жеммаг явмагц Мартини босож нуруугаа үүрээд довжооны дээгүүр алхаж эхлэв.

	Овод дуугүй тамхи татаж цонхны цаана шивэр шивэр орох бороог харна.

	— Риварес аа! Та Жеммаг юу руу татаж оруулахыг хүсэж байна? гэж Мартини асуугаад Оводын яг өмнө нь зогсож газар шагайн харав.

	Овод амнаасаа тамхийг авч утааг гаргана.

	— Тэр өөрөө өөрийгөө шийдвэрлэсэн юм. Түүнийг хэн ч юунд ч албадаагүй юм гэж Овод хэлэв.

	— Ээ тийм байх аа! Би мэдэж байна, харин та хэл...

	Мартини дуугүй болов.

	— Би юу мэдэхээ бүгдийг хэлнэ.

	— Би таны уулан дахь хэргийг багагүй мэдэж байна. Харин Жеммад ноцтой аюул учрах уу, үгүй юу? Та хэл

	— Та мэдэхийг үнэхээр хүсэж байна уу?

	— Хүсэж байна.

	— Тэгвэл учирна.

	Мартини цаашаа эргэж нэг булангаас нөгөө булан тийш алхална.

	Дараа нь дахин зогсож,

	— Бас нэг асуулт байна. Түүнийг хариулахгүй байж болно. Харин хариулъя гэж үнэхээр бодвол хариулж өг. Та Жеммад дурлаж байна уу?

	Овод яаралгүй, тамхиныхаа үнсийг гүвж, дуугүй тамхиа татаж байв.

	— Тэгвэл та миний асуултыг хариулах дургүй байна уу?

	— Үгүй, яагаад? Харин таныг ямар учраас ингэж асуув гэж бодож байна.

	— Бурхан минь, ямар учраас асуусныг та өөрөө мэдэхгүй байна гэж үү?

	— За тэгвэл би түүнд дурладаг юм. Харин намайг түүнд дурлалаа илчлэх гэж байна гэж та битгий санаарай. Би зүгээр л... гэж Овод тамхиа хажуу тийш нь тавьж Мартини өөд эгц хараад зөөлнөөр хэлэв.

	Түүний дуу дөнгөж сонсогдохоор шивгэнэх байдалд шилжив.

	Мартини түүнд ойртон очоод,

	— Та зүгээр л... юу гэж?

	— Зүгээр өгөх гэж

	Овод үхсэн юм шиг хүйтэн бөгөөд гөлөрсөн харцаар доошоо ширтэв.

	Тэр дахин үг хэлэхдээ жигд тамиргүй дуугаар ярив.

	— Та Жеммаг урьдаар сандраасны хэрэггүй. Надад амьд үлдэнэ гэх горьдлого байхгүй. Бүгдэд аюултай цаг болж байна. Жемма бол энэ тухай миний адил сайн ойлгож байгаа юм. Харин хил зөрчигчид үүнийг баривчлуулахгүйн тулд бүгдийг хийх болно. Тэд нар баахан бүдүүлэг боловч сайхан хүмүүс шүү. Харин миний хүзүү бол хэдий нь дүүжлүүрийн гогцоонд орсон бөгөөд хил давмагц зөвхөн үзүүрээс нь татаад л бэлхэн болох юм.

	Нэлээд хэдэн минут тэд нар дуугүй, тамхиа татаж суусан ба дараагаар нь одоо явах гэж байгаа тухай нарийвчлан ярилцаж гарав.

	Жеммаг хүрч ирэхэд тэд баахан ер бусын юм ярьснаа огт мэдсэнгүй.

	Тэд гурвуул хоол идээд, ажил хэргийн чанартай ярилцаж эхлэв.

	Арван нэгэн цаг болмогц Мартини босож малгайгаа аваад

	— Риварес аа! Би гэртээ хариад танд өөрөө аяны цувыг авчирч өгье. Түүнийг өмсвөл таныг танихад энэ хувцастай байснаас арай бэрх болгох биз. Далимд нь бага зэрэг газар үзнэ гэж бодож байна. Байшингийн орчим тагнуулчид байгаа эсэхийг харах хэрэгтэй.

	— Та намайг боомт хүртэл хүргэж өгөх гэж үү?

	— Тийм ээ. Хэрэв бидний хойноос мөрдлөг болбол хоёр нүднээс дөрвөн нүд арай найдвартай байх болно. Би арван хоёр цагт эргэж ирье. Харин миний эргэж ирэхээс өмнө ганцаараа битгий яваарай. Жемма аа, би түлхүүрийг чинь аваад явъя. Дараа хонх дуугаргах хэрэггүй.

	Жемма түүнийг анхааралтайгаар хараад энэ далимаар өөрийг нь Оводтой зориуд үлдээх гэж байгааг мэдэв.

	— Би тантай маргааш ярина.

	— Би юмаа бэлтгээд өглөө тантай ярих зав олдоно гэж Жемма хэлэв.

	— Тийм ээ, зав ч зөндөө олдоно... Риварес аа, би танд бас л хоёр гурван асуулт тавих гэсэн юм.

	— За боомт руу явах замдаа ярья. Жемма, та Кэттиг явуулж өгөөрэй. Тэгээд аль болохоор аяархан ярилцаарай.

	Тэгээд арван хоёр хүртэл шүү.

	Мартини тэд нарт аяархан бөхөсхийн ёслоод инээмсэглэж тасалгаанаас гараад Болла авхайн ажилчид явлаа гэж айлын хүмүүс санана гэж бодоод гадна талын үүдийг чанга гэгчээр хаав.

	Кэттиг явуулахын тулд Жемма гал зуухны тасалгаанд очоод хар кофе (цай) барьсаар эргэж ирлээ.

	— Та жаахан хэвтэхгүй юу? Өнөө шөнө та унтаж чадахгүй болно шүү дээ гэж Жемма хэлэв.

	— Үгүй, зүгээр! Би, Сан-Лоренцод очоод, надад хувцас будаг зэргийг олж өгтөл нь унтаж амжина.

	— Тэгвэл нэг аяга цай уу, хүлээж байгаарай би печень авч өгье.

	Жемма эргүүлгийн өмнө сөгдөж суугаад уудалж байтал нь Овод ойртон очоод гэнэт бөхийж

	— Таны тэнд юу байгаа юм? Бурамтай чихэр бас тодоргоо4 байна шүү? Энэ бол хаан хүний зоог биш үү?

	Жемма дээшээ харж түүний баярласанд бага зэрэг инээмсэглэн талархав.

	— Та бас амттай юманд дуртай юм аа? Би үүнийг Чезраред зориулан ямагт хадгалж байдаг юм. Тэр бол ямар нэгэн амтат юманд хүүхэд шиг дуртай юм шүү.

	— Нээрэн үү? Тэгвэл та үүнийгээ одоо надад өгөөд маргааш, түүнд өөр юм авч өг л дөө. Тодоргоог би авч явъя. Тэгвэл миний амьдралын гишгэгдсэн жаргалыг нөхөж намайг тайтгаруулах болно.

	Намайг дүүжлүүр тийш хөдлөх үед тодоргоог шимэхийг минь зөвшөөрөх биз гэж би найдаж байна.

	— За байзнаарай, би нэг хайрцаг олъё. Энэ чинь их наалдамтгай шүү. Бас бурамтай чихэр хийх үү?

	— Хэрэггүй. Түүнийг чинь, би одоо тантай хамт идье.

	— Би бурамтай чихэрт дургүй, харин сүү, дэмий юм бүү ярь, үүгээрээ бол бидний аль нэгийг алах гэж байх үед ч гэсэн та бид хоёр тоймтой юм ярилцаж чадахгүй байх шүү!

	— Жемма бурамтай чихэрт дургүй гэнэ. Тэгвэл ганцаараа хооллох болох нь уу? Цаазлагдахын өмнөх хамгийн сүүлчийн хоол биз дээ? Өнөөдөр та миний хүссэн бүгдийг гүйцэтгэх ёстой. Юуны өмнө намайг хэвт гэж зөвшөөрсөн учир та энэ түшлэгтэй сандал дээр суу. Би энд байрлая. Тэгвэл эвтэйхэн юм шиг байна.

	Овод түшлэгтэй сандлыг тохойлдож Жеммагийн хөлийн дэргэд хивс дээр хэвтээд түүний нүүр тийш харна.

	— Таны царай ямар зэвхий юм! Энэ бол та амьдралын ганцхан уйтгартай талыг хараад бурамтай чихэрт дургүй байдаг учраас тэр биз.

	— За ядахдаа таван минут ч гэсэн чадвал төлөв томоотой байя л даа! Одоо бол үхэх сэхэх тухай хэрэг болж байна шүү дээ.

	— Найз минь, хоёр минут ч төлөв томоотой байхыг хүсэхгүй үхэх ч гэсэн сэхэх ч гэсэн тэр чинь хамаагүй.

	Овод, Жеммагийн хоёр гарыг нь барьж хуруугаараа илнэ.

	— Минерва5 минь, та битгий ийм ширүүн хар л даа! Дахиад нэг минут ингэж харвал би уйлж, та намайг өрөвдөх болно, таныг би инээгээсэй гэж хүсэж байна. Таны инээмсэглэх нь тун аятайхан шүү, хайрт минь битгий хараагаарай. Хоёр адилхан хүүхэд шиг хоёул печень хувааж идье. Маргааш үхэл ирэх тул түүний төлөө маргалдахаа байя.

	Овод таваг дотроос печень авч яг дундуур нь хугалж хоёр адил хуваав.

	— Энэ бол бидэнд бурханд итгэдэг хүмүүсийн сүмд очиж авдаг холбоотой адил холбоо болог. «Энэ бол миний бие юм, та авч идэгтүн», «энэ бол холбох залбирлын уншлагын үг юм» бас бид нэг аягаас ингэж архи уух ёстой «одоо намайг дурсан соёрх...»

	Жемма аягыг тавиад,

	— Болиоч дээ гэж бараг уйлах шахаж хэлэв.

	Овод түүнийг харж түүний гарыг нь барив.

	— За гүйцлээ. Одоо дуугарахаа больё. Бидний нэг нь үхвэл нөгөө нь энэ нэг минутыг дурсан саная. Битгий дуу гараарай, юм ярьж хэрэггүй.

	Овод түүний өвдгийг толгойгоороо түшиж хэвтээд гараар нүүрээ битүүлэв.

	Жемма үг хэлэхгүйгээр түүний буржгар хар үсийг алгаараа илбэв. Ингэж нэлээд удсан боловч тэд нэг ч дуугаралгүй хөдлөхгүй сууцгаажээ.

	— Найз минь, удахгүй арван хоёр болох гэж байна. Бидэнд дөнгөж хэдхэн минут үлдлээ. Мартини одоо эргэж ирнэ. Магадгүй бид дахин уулзахгүй байж мэднэ, та надад хэлмээр үг байхгүй гэж үү? гэж Жеммаг сая хэлэхэд Овод толгойгоо өндийлгөв.

	Овод аажмаар босож тасалгааны нөгөө өнцөг тийш очив.

	Тэгээд хоёулаа бас л дуугай байлаа.

	— Би танд зөвхөн нэг үг хэлье, нэг үг хэлье гэж Овод хэлэв.

	Тэр дуугаа хумхиж цонхны дэргэд суугаад гараараа нүүрийг дарав.

	— Та намайг сая өрөвдөж эхлэв үү? гэж Жемма аяархан хэлэв.

	— Амьдрал намайг өрөвдөөгүй, бас таныг тийм болов уу гэж би анхандаа санаж байв.

	— Одоо та тэгж санахгүй биз дээ?

	Жемма түүнийг хариулахыг хүлээлгүй ойртож түүнтэй зэрэгцэв.

	— Та над үнэнээ хэл л дээ! Хэрэв та алагдаад, би амьд үлдвэл би үхтлээ мэдэх юмгүй явах болно...

	Тэгээд ... би ингэхгүй гэж Жемма шивгэнэв.

	Овод түүний гарыг барьж чанга атгав.

	— Хэрэв би алагдвал би өмнөд Америкт явахдаа... ай Мартини минь ирлээ!

	Овод байраасаа ухасхийж хаалга тайлав. Мартини хөлөө хивс дээр арчив.

	— Та минут ч зөрүүлээгүй тун нямбай хүн юм! Мартини, та бол ерөөсөө цагийн амьд хэмжүүр байна шүү дээ. Таны цов гэдэг энэ үү?

	— Тийм ээ, бас ондоо ч бий, түүнийг хуурайгаар нь авчрах гэсэн чинь бороо хувингаар асгаж байгаа юм шиг цутгаж байна. Таныг явахад зүдэргээтэй байх бол уу гэж би зовж байна.

	— Зүгээр! Харин гудамжинд тайван байна уу?

	— Тайван байна. Тагнуулчин нар унтах гээд явчихсан биз. Агаарын байдал ийм муухай байхад тэд тэсэхгүй. Энэ чинь кофе юу, Жемма аа? Бороонд цохиулахаасаа өмнө Риварес ямар нэгэн халуун юм уух хэрэгтэй, тэгэхгүй бол бие чинь ядрах болно шүү.

	— Энэ хар кофе тун их аагтай шүү.

	— Би сүү буцалгаад ирье.

	Жемма уйлахгүйг хичээж шүдээ чанга зуугаад галын өөрөө тийш явав. Түүнийг сүү аваад эргэж ирэхэд нь Овод цуваа өмсөж Мартинийн авчирсан булигаар гутлын түрийг боож байв. Овод аягатай кофег босоо зогсож уугаад аянд өмсдөг өргөн хүрээтэй шляп малгайгаа авав.

	— Мартини минь, явах цаг боллоо. Юу ч болсон боомт тийш тойрох замаар явъя. Авхай минь, баяртай, хэрэв саад тохиолдохгүй бол би тантай тав дахь өдөр Форлид уулзана. Жаахан хүлээж байгаарай... май миний адрес6 гэж хэлээд Овод тэмдэглэлийн дэвтрээс нэгэн цаасыг таслан авч түүнд харандаагаар хэдэн үг бичиж өгөв.

	— Надад хуучин би шүү дээ гэж Жемма уярсан жигд дуугаар хэлэв. 

	— Тийм үү? За юу ч болсон авагтун. Мартини минь, явъя. Аяархан, хаалга битгий чахруулаарай.

	Тэд болгоомжтойгоор дорогш буув. Тэднийг гадна талын хаалгаар гарч явмагц Жемма тасалгаандаа эргэж ирээд Оводын өгсөн цаасыг түргэн дэлгэж харав. Адресын дотор «би тантай уулзахдаа бүгдийг хэлье» гэж бичжээ. 

	 

	 

	— II —

	Бризигеллед зах зээл нээгдсэн өдөр байв. Зэргэлдээ тосгон сууринуудын тариачид гэрийн шувуу, гахай, цагаан идээ, уулын хагас зэрлэг малын мах зэргийг авч идэцгээнэ. Бөөн бөөн хүмүүс нэлээд тохуу хөөр бололцон үнэтэй хямд боов, өрөл жимс, наран цэцэг зэргийг худалдаанаас авч талбарын дээгүүр урагшаа хойшоо холхилдоно.

	Наранд түлэгдсэн нүцгэн хөлтэй хүүхдүүд засмал зам дээр халуун нарны доор түрүүлгээ харж хэвтэх бөгөөд тэдний эхчүүд нь өндөг ба тос бүхий поолууг барьцгааж модны дотор сууцгаана.

	Хувраг Монтанелли ард олны өглөөний мэндийг мэдэхээр талбар дээр гарч ирэв. Түүнийг бөөн хүүхэд шуугин хүрээлж уулын бэлээс түүсэн тодорго7, улаан амуу цэцэг зэргийг түүнд өгнө. Хамба ламаас зэрлэг цэцэгт ийнхүү дуртай байгааг тун цэцэн хүнд байж боломгүй сул тал юм гэсэн шиг уучлангуй харцгаана.

	Хэрэв түүний оронд өөр нэгэн хүн байгаад өөрөө байшинг өвс ногоогоор дүүргэж байгаа бол магад түүнийг шоолох байсан бөгөөд харин «сайн хамба лам» бол иймэрхүү гэмгүй юмыг сонирхох нь зөв мэт бодоцгооно.

	Монтанелли талбар дээгүүр явж уулынхантай ярилцан, тэдний хүүхдийн нэр нас ба тэдний бүх зовлон гачигдал мөн христосын төрсөн өдөр ба өвчилсөн үнээ, үүний урьд зах зээл нээгдэх өдөр, дугуйн дор дарагдсан хөөрхий хүүхдийн тухай гэх мэт зүйлүүдийг асууна. 

	Түүнийг өөрийнхөө оронд эргэж ирэх үед зах дээр худалдаа наймаа дундаа явж байв. Хөх цамц өмссөн зүүн хацар дээрээ сорвитой, нүдээ хүртэл унжсан хар тэвэг үстэй доголон хүн нэгэн лангууны ойр очиж, ташуу хазгай үгээр нимбэгийн шүүс уух гэж асуув.

	— Та эндэхийн хүн биш биз дээ? гэж түүнд нимбэгийн шүүс хийж өгч байгаа нөхөр асуув.

	— Тийм ээ, би Корсикоос ирсэн.

	— Ажил хайж явна уу?

	— Тийм ээ, удахгүй өвс хадлан болно, нэгэн ноён Равенна бууцтай юм гэнэ. Тэгээд саяхан Бастияд очихдоо Равеннагийн орчим ажил их байгаа гэсэн.

	— Тэнд чиг танд ажил олдох нь олдоно, харин одоо чинь тун айхтар цаг болж байгаа шүү дээ.

	— Эжий минь, Корсикт цагийн байдал бүр ч муу байна, манай ядуучууд юу болохыг бүү мэд.

	— Та тэндээс ганцаараа ирэв үү?

	— Үгүй, хоёулаа ирсэн. Тэр улаан цамцтай хүнтэй хамт. Ай Паоло, наашаа ир!

	Микеле өөрийгөө дуудаж байхыг сонсоод гараа өвөртөлж тэдний зүг аажмаар гэлдрэв. Тэр өөрийгөө танихгүй болгох гэж шар сахал хийсэн боловч жинхэнэ Корсикийн хүний байдалтай байжээ. 

	Оводын тухайд бол тэр тун цэвэрхэн хувирч чаджээ.

	Тэд зах зээлийн талбар дундуур аажмаар явав. Овод морин дээрээ өргөсөн хүнд юманд дарагдан бөхийж өөрийнхөө доголонг үл мэдэгдэхийн тулд хөлөө чирч явав. Тэд чухал мэдээг дамжуулахын тулд өөрийнхөө нөхрийг хүлээж байлаа.

	— Тэр өнцгөөр Марконе морьтой гарч ирлээ гэж Микеле гэнэт шивгэнэв.

	Боодолтой юм үүрсэн Овод морьтой хүнийг ажиглан явав.

	— Ноён минь, танд өвс хадах хүн хэрэгтэй юү? гэж Овод асуугаад уранхай малгай дээрээ гараа хүргэж дараагаар нь хуруугаараа жолоог нь хөдөлгөв.

	Энэ бол танилцах дохио байжээ. Ихээхэн хөрөнгийн  эзэн бол уу гэмээр тэрхүү морьтой хүн мориноосоо буугаад жолоог морины хүзүүн дээр хаяв.

	— Чи ямар ажил хийж чаддаг вэ?

	Овод малгайгаа гараараа үнгэнэ.

	— Ноён минь, би өвс хадаж, хашааг огтолж чадна. 

	Дугараг агуйны амны дэргэд шөнийн нэг цагт хоёр сайн морь ба нэг тэрэг хэрэгтэй. Би агуйны дотор хүлээж байх... би газар ухаж чадах ба ... гэж Овод хэлэв.

	— За яах вэ, сайн байна. Надад өвс хадах хүн хэрэгтэй, чи ер нь тэр талд ажил хийж үзсэн үү?

	— Ноён минь, үзсэн... Харин зэвсэглэх хэрэгтэй шүү. Бид морин отрядтай тохиолдож магадгүй, шугуйн замаар битгий яваарай, нөгөө талдаа аюулгүй болно.

	Хэрэв тагнуулчинтай дайралдвал дэмий ярьж цаг үрсний хэрэггүй шууд буудах хэрэгтэй... Ноён минь, би ажил хийхийг их хүсэж байна.

	— Ээ бас уу! Надад зөвхөн өвс сайн хаддаг хүн хэрэгтэй. Өвгөн минь өнөөдөр над ялимгүй юм байхгүй.

	Тэдэнд уранхай хувцастай гуйланчин ирж уйтгартай дуугаар хэлэх нь:

	— Бурхан өршөөг. Зовлонт сохор намайг хайрлагтун... Морьт отряд ирж явна. Хурдан явцгаагтун... бурхан минь, хорин нэгэн дар эх минь... Риварес аа таныг эрээд байна, тэд, хоёр минутын дараа энд ирэх байх. 

	Ариун явдалт та нарыг бурхан өршөөг, ... тагнуулчин газар сайгүй дүүрлээ, шулуухан ажиллахаас өөр аргагүй, юу ч болов мэдэгдэлгүй зайлах аргагүй боллоо.

	Марканов Оводод жолоог өгч!

	— Түргэлэгтүн! Гүүр дээр очоод морио хаяж, өөрөө гуу жалганд нуугдагтун. Бид цөм зэвсэгтэй тул тэднийг арван минут саатуулна.

	— Үгүй, би та нарыг хөөдөхийг хүсэхгүй, цөмөөрөө хамт байж миний дараагаар буудагтун! Ордны үүдэнд уяатай байгаа морьдын зүг очиж хутгаа бэлхэн барьж байгтун. Тулалдаан хийж ухраад миний малгайгаа газарт хаяхын хамтаар жолоог тас огтлоод морин дээрээ мордоцгооё. Тэгвэл ойд хүрэлцэн очиж чадах магадгүй.

	Тэд нам дуугаар тун амарлингуй ярилцаж байсан учир тэдний дэргэд нь зогсож байсан хүмүүс ч өвс хадлангаас өөр ямар нэгэн ноцтой юм ярилцаж байгаа бол уу гэж сэжиглэх аргагүй байлаа.

	Марканов уяатай морьдын тийш өөрийнхөө гүүг хөтөлж авчрав.

	Түүний хажуугаар Овод дагалдан явах бөгөөд өнөөх гуйлгачин маань гараа сарвайж гуньхан хоолойгоор гуйсаар явна. Микеле исгэрэн аялсаар тэдэн дээр очив. Гуйлгачин маань Микелед учрыг хэлж завдсан бөгөөд Микеле ч бас модны дотор түүхий сонгино идэж сууна.

	Гурван тариачинд дохио өгөв. Тэр гурав бушуухан босож тэдний хойноос явав.

	Ингэж тэр долоон хүмүүс бүгдээрээ ямар ч сэжиглэл авхуулалгүй ордны шатны дэргэд зогсоцгоож байв. Бүгдээрээ гар буу нууцаар барьжээ. Тэднээс хоёр алхмын зайтай үүдний дэргэд морьд нь уяатай байлаа.

	— Миний дохио өгөхөөс өмнө өөрсдийгөө битгий илрүүлээрэй. Биднийг мэдэхгүй өнгөрч магадгүй, миний буудахын хамтаар та нар гал нээгээрэй.

	Харин хүмүүсийг буудаж хэрэггүй, морьдыг буудах хэрэгтэй, тэгвэл биднийг мөрдөн хөөж чадахгүй гурав нь буудаж, гурав нь буугаа сумлаж бай. Хэрэв бидний морьд ба биеийн хооронд ямар нэгэн хүн орвол түүнийг буудаж алах хэрэгтэй. Би буурал морийг авна.

	Миний малгайгаа газарт хаяхын хамт хүн бүр амь амиа бодож юуны ч өмнө зогсохгүйгээр мултран гарах хэрэгтэй гэж Овод аяархан боловч ойлгомжтой дуугаар хэлэв.

	— Ирлээ шүү гэж Микеле хэлэв.

	Худалдаачин наймаачид гэнэт үймэлдэх бөгөөд Овод гэнэхэн гайхаж алмайрсан байдлаар эргэж харав.

	Морьтой, зэвсэг бүхий арван таван хүн булангаас зах зээлийн талбар тийш аажмаар гарч ирэв.

	Тэд нар бөөн хүмүүсийн дундуур арай чамай зам гаргаж явах бөгөөд хэрэв өнцөг булан бүрд тагнуулчин нарыг тавиагүй байсан бол цэргүүдийг олон хүмүүс тойрч байх ташрамд тэрхүү хуйвалдсан долоо цөм тайвнаар зайлан нуугдаж болох байсан билээ. 

	Микеле Овод тийш ойртон очоод,

	— Одоо бид, явбал зүгээр биш үү?

	— Болохгүй, биднийг тагнуулчид бүсэлсэн ба тэдний нэг нь намайг мэдсэн, энэ тухай ахмаддаа хэлэхээр тэр хүн явуулж байна. Манай ганц найдлага бол морьдыг буудах явдал болно.

	— Тэр тагнуулчин чинь хаа байна?

	— Би хамгийн урьдаар түүнийг буудна. Бүгдээрээ бэлхэн үү? Тэд наашаа ирэх замаа гаргаж байна.

	Одоо ирнэ шүү.

	— Замаас зайлагтун! Бурхан өршөөг, та нарыг зайл гэж тушааж байна шүү гэж ахмад хашхирав. Айж бачимдсан бөөн хүмүүс таран сарних бөгөөд ордны үүдэнд зогсож байгаа хэсэг цөөн хүмүүсийн зүг цэргүүд давхилдав. Овод цамцныхаа дотроос гар бууг гаргаж ойртон яваа отрядыг бус, харин морьдын зүг мярааж яваа тагнуулчныг буудав.

	Тэр, эгмээ хуга буудуулж унав.

	Тэр даруйд удаа дараалан зургаа дахин буудаж хуйвалдагчид морьдынхоо зүг ухрав.

	Цэргүүдийн нэгний морь нь бүдрэн хажуу тийшээ зайлав. Өөр нэгэн морь чанга янцгаан унав.

	Сандран тэвдсэн олон хүмүүсийн дунд хашхирах орилох чимээ сонсогдох бөгөөд отрядыг командалсан офицерын чанга дуу олны дуунаас ялгарна.

	Офицер дөрөөн дээрээ гишгэж сэлмээрээ даллаад,

	— Наашаа! Миний хойноос! гэж хашхирав.

	Тэгээд гэнэт эмээл дээрээ найгаж гэдрэгээ унав.

	Овод дахин нэг буудахдаа алдсангүй байжээ. Ахмадын хувцсан дээр улаан цус нь гуривлан урсах боловч хорсон занаж, зориг гарган өндийж мориныхоо дэлээс зүүгдэн ууртайгаар хашхирах нь:

	— Энэ доголон шуламс хэрэв амьд байж болохгүй бол алах хэрэгтэй! Энэ бол Риварес байна шүү гэв!

	— Бушуухан гар буугаа өгөөрэй, гүйгтүн! гэж Овод нөхдөдөө хашхирав.

	Овод малгайгаа газарт хаяв.

	Гэтэл цэргүүд хүрэлцэн ирж түүний толгой дээр сэлмээ гялалзуулан,

	— Зэвсгээ хая! гэв.

	Хамба лам Монтанелли тулалдагчдын хооронд гэнэт давхин оров.

	Нэг цэрэг айж хашхирсан нь:

	— Хайрхан минь! Бурхан минь! Та алагдах нь! гэтэл Монтанелли урагшаа бас нэг алхаад Оводын бууны аман дээр тулан зогсов.

	Хуйвалдагчдын тав нь морин дээр мордож эгц гудамжаар давхин очив.

	Марканов дөнгөж морин дээрээ мордож байжээ. Тэгээд юуны өмнө давхихаас урьд өөрсдийн удирдагчдад тусламж хэрэгтэй бол уу? гэж эргэж харав. Буурал морь тун ойрхон байх бөгөөд хэрэв ганц минутын зайтай байсан бол долуул цөм аврагдах байжээ. Гэтэл хамба ламын час улаан дүрийг урагшаа давшин хармагц Овод салганан гуйвж, буу барьж байсан гар нь дорогш унжин энэ хэсэг үе нь бүгдийг шийдвэрлэв. Оводыг тойрч хөл дээрээс нь унагаав.

	Нэг цэрэг сэлмээрээ цохиж түүний гараас бууг алдуулав.

	Марканов морио ташуурдав.

	Түүнээс хоёр алхмын зайд цэргүүдийн морины туурай түжигнэв. 

	Энд байх арга олдсонгүй мориныхоо давхилт дунд эмээл дээрээ эргэж хамгийн ойр мөрдөн хөөж яваа цэргийг сүүлчийн удаа буудахдаа Оводыг нэг харав. Түүний нүүр нь цус болсон харагдав.

	Морьт цэргүүд, тагнуулчид түүнийг хөлөөрөө гишгэлж байлаа.

	Маркановын чихэнд хорсолтой хараал, баясгалантай урианы чимээ сонсогдов.

	Монтанелли юу болж байгааг ч үзсэнгүй тэр шатнаас холдож айн сандарсан хүмүүсийг тайтгаруулах гэж оролдов.

	Гэтэл түүнийг шархадсан тагнуулчны дээрээс бөхийхөд олон хүмүүс айн догдолсон учир түүнийг толгойгоо өндийлгөн харахад хүргэв.

	Цэргүүд Оводын гарыг нь хүлсэн олсноос барьж талбар дундуур чирч явав. Тэр их өвдсөнөөс болж нүүр нь зэвхийрсэн ба амьсгаа нь давчдан бөглөрч байсан боловч хамба ламын зүг эргэн харж зэвхийрсэн уруулаараа инээмсэглэн шивгэнэх нь:

	— Хайрхан минь, танд баяр хүргэе! гэв.

	 

	* * *

	 

	Тав хоногийн дараа Мартини Флоренцид ирэв.

	Түүнд Жеммагаас хэсэг хэвлэгдсэн зарлал, ажил явдал болон түүний хүрэлцэн ирэхийг шаардаж байгаа тухай таних тэмдэг зэргийг ирүүлжээ.

	Мартини довжоон дээр юу ярилцаж байснаа дурсан санаж үнэн байдлыг тааварлан мэдэв.

	Бүх замын турш Мартини дотроо бодохдоо Оводод ямар нэгэн явдал учирсан гэхгүй; явдал учирсан гэх үндэс байхгүй шүү дээ гэж санасаар явав. Ийм тэнцүүргүй хүн хүүхдийн үлгэр шиг үгийг тэгж их юм болгох хэрэгтэй юм гэж үү? Гэвч тэр нь энэ бүхнийг зэрэгцүүлэн бодох тутам Оводтой лав нэгэн зүйл муу явдал тохиолдсон биз гэж хатуу итгэж бодов.

	— Би юу болсныг тааварлаж байна. Риварес баригдсан уу? гэж тэр Жемма дээр орохын хамт асуув.

	— Өнгөрсөн дөрөв дэх өдөр, түүнийг Бризигеллед барьсан, баригдах үедээ отрядын дарга ба тагнуулчин хоёрыг шархдуулсан.

	— Зэвсгээр эсэргүүцсэн бол муу хэрэг дээ.

	— Энэ бол базаахгүй хэрэг. Түүний нэр нь хэдий нь гутаж муудсан учир нэг буудсан явдал ч юу шальж нэмэх вэ дээ?

	— Одоо түүнийг яаж байгаа бол?

	Жеммагийн зэвхий царай улам зэвхий болов.

	— Бид үүнийг мэдэх гэж хүлээсний хэрэг бий гэж үү дээ? гэж Жемма хэлэв.

	— Бид түүнийг суллаж чадна, гэж та бодож байна уу?

	— Бид үүнийг үйлдэх ёстой.

	Мартини эргэж хараад нуруугаа үүрч бодолхийлэн исгэрч эхлэв.

	Түүний бодлого болоход нь Жемма саад хийсэнгүй Жемма толгойгоороо сандлын түшлэгийг налж суугаад урагшаа гөлрөн ширтэж байв.

	— Та түүнтэй уулзсан уу? гэж Мартини зогсон асуув.

	— Үгүй. Бид энд дараагийн өдөр нь уулзах ёстой байсан юм.

	— Аа тийм, одоо санаж байна. Одоо тэр хаа байна вэ? 

	— Хэрмийн дотор хүч нэмэгдүүлсэн хамгаалалтын дор гав гинжтэй байгаа гэнэ.

	Мартини дал мөрөө хавчаад,

	— Хэрэв Овод шархтаагүй бол ямар ч гав гинжийг тас татаж чадна. 

	— Шархадсан бололтой, гэвч аль хэр сүрхий болохыг бид мэдэхгүй байна. Харин Микелегээс асуувал дээр болно. Тэр түүнийг баригдах үед тэнд байсан шүү?

	— Микеле яаж амьд гараа вэ? тэр Оводыг хувь заяанд нь найдаж орхиод өөрөө оргож гарсан гэж үү?

	— Энэ бол түүний буруу биш. Микеле бусдынхаа хамт буудалцаж бүх тушаалыг яг биелүүлсэн. Риварес өөрөөс нь бусад хэн ч тэндээс юугаараа ч ухрахгүй байсан байна. Риварес хийх юмаа гэнэт мартсан юм уу? эсвэл эцсийнхээ минутад ямар нэгэн алдаа гаргасан юм уу? Бүү мэд, энэ бол ерөөсөө тайлбарлаж боломгүй юм. Хүлээж байгаарай би Микелег дуудъя.

	Жемма тасалгаанаасаа гараад удсангүй Микеле ба бас нэгэн өргөн цээжтэй уулчин хүний хамт эргэж ирэв.

	— Энэ бол Марканов манай нэгэн хил зөрчигч, та үүний тухай сонссон шүү дээ? Энэ дөнгөж сая ирсэн тул Микелейн ярианд магад нэмэр өгөх биз. Микеле минь энэ бол миний нөгөө танд яриад байдаг Чезаре Мартини шүү дээ? Таны нүдний өмнө юу болсон тухай бүгдийг энэ хүнд ярьж өг гэж Жемма хэлэв.

	Хуйвалдагчид ба отрядын хооронд болсон тулалдааны тухай Микеле товчхон ярив.

	— Энэ чухам яагаад ийм болсныг би одоо хүртэл ойлгохгүй байна.

	Бид түүнийг баригдана гэж санасан бол хэн ч зайлж явахгүй байх ёстой байлаа.

	Гэтэл тун ч тодорхой тушаалыг бидэнд өгсөн бөгөөд Риваресийг малгайгаа газарт хаяад байран дээрээ үлдэж өөрөө цэрэгт бүслэгдэх юм гэж бид ер санасангүй.

	Тэр бол өөрийнхөө морины дэргэд байсан бөгөөд миний харж байхад жолоогоо огтолсон бөгөөд би морин дээр мордохоосоо өмнө сумласан гар буугаа түүнд өгсөн юм. Тэр өөрөө доголондоо боогдсон юм бол уу даа гэж би бодох юм. Хэрэв тэгсэн ч буудаж болох байсан шүү гэж Микеле хэлэв.

	— Үгүй. Тийм биш болно. Тэр ч ерөөсөө мориндоо мордох гэж оролдсонгүй. Миний гүү гар бууны дуунаас айж хажуу тийшээ тэмүүлсэн учир би тэндээс хамгийн сүүлд явсан билээ.

	Би түүний юу болж байгааг мэдэхийн тулд хамгийн эцсийн удаа нэг эргэж харав.

	Хэрэв хамба лам байгаагүй сан бол тэр зайлан гарч лав чадах байлаа.

	— Ай! гэж Жемма аяархан шиг дуун алдав. 

	Мартини гайхаж лавлалаа.

	— Хамба лам гэнэ ээ? гэж асуув.

	— Тийм ээ, хамба лам шууд бууны аман дээр гарч ирсэн юм. Чөтгөрт авахуулмарыг! Риварес лав айсан биз. Түүний гар, бууныхаа хамт унаад нөгөө гараа ингэж өргөсөн юм гэж Марконе зүүн гараа нүдэн дээрээ тавив. — Энэ үеэр цэргүүд түүнд халдсан билээ.

	— Ээ бүү мэд. Риварес, тэгмээргүй юм сан даа. Хамгийн аюултай үед гэнэдэж дээ гэж Микеле хэлэв.

	— Тэр зэвсэггүй хүнийг алахаасаа айж буугаа дорогш тавьсан байж магадгүй дээ гэж Мартини хэлэв.

	Микеле, гайхсан байдалтай,

	— Зэвсэггүй хүн бол тэр байлдаж байгаа газарт яах юм. Дайн болж байгааг үзэж байна шүү дээ? Хэрэв Риварес өөрийнхөө гэрийн мал шиг тэдэнд баривчлуулахын оронд тэр хайрханд нэг сум өгсөн бол дэлхий дээр үнэнч шударгуу хүн нэг илүү. Лам хүн нэг дутуу л болох биз.

	Микеле, уруулаа хазаж цаашаа харав. Дахин нэг минут болсон бол тэр уур нь бадрахдаа уйлах байсан биз.

	— Тэнд юу болсон ч одоо нэгэнт өнгөрсөн хэрэг болжээ. Энэ тухай ярилцах явдал бол цагийг дэмий гарздах гэсэн хэрэг болно. Одоо бид түүнийг ямар журмаар оргуулах вэ? гэдэг асуулт бидний өмнө зогсож байна. Энэ ажилд оролцохыг та нар цөм зөвшөөрнө биз дээ? гэж Мартини хэлэв.

	Микеле энэ асуудлыг гаргуулах гэж бодсон ч үгүй бөгөөд харин хил зөрчигч инээмсэглэн хэлэх нь:

	— Хэрэв миний төрсөн ах энэ хэрэгт оролцохыг зөвшөөрөхгүй байлаа гэсэн ч би түүнийг алах байсан юм гэв.

	— Сайн байна. Тэгвэл ажилдаа орцгооё. Юуны урьд та нарт хэрмийн зураг байна уу?

	Жемма ширээний шургуулгыг татаж нэлээд хэсэг бичигтэй цаасыг гаргав.

	— Надад бүх зургууд нь байна. Энэ бол хэрмийн дорд давхар нь юм. Энэ бол байшингийн дээд ба доод давхар нь бэхлэлтийн зураг нь энэ байна. Энэ бол хөндий тийш явдаг зам.

	Тэр уулын тэнд зам нууц байр, бас газар доогуур явах зам юм.

	— Тэр одоо ямар байшинд байгааг та мэдэх үү?

	— Зүүн талын байшинд тэр шар цонхтой дугараг тасалгаанд бий. Би түүнийг зураг дээр тэмдэглэж авсан.

	— Энэ мэдээг та хаанаас авав?

	— Сверчок8 гэдэг хочтой хэрмийн манаач цэргээс авсан. Тэр бол манай Жиногийн эхнэр нь юм.

	— Та үүнийг тун хурдан завджээ!

	— Цагийг үрэгдүүлж болохгүй. Жиног Бризигелли тийш явуулсан, бас бид нар үүний урьд ямар нэгэн төлөвлөгөөтэй байсан билээ. Уулан дахь нууц байрны жагсаалтыг Риварес өөрөө бичсэн түүний гарын үсэг энэ байна.

	— Хамгаалалтад чухам ямар хүмүүс байгаа юм.

	— Энэ тухай магадалж чадсангүй, Сверчок энд ирээд тийм их удаагүй учраас өөрийнхөө нөхдийг сайн мэдэхгүй байна.

	— Сверчок чухам ямар хүн юм гэдгийг Жиногоос дахин сайн лавлах хэрэгтэй. Засгийн газрын бодлого ямар байгааг мэдэв үү?

	Бризигелли Равенна хоёрын алины шүүхэд өгөх юм бэ?

	— Үүнийг бид мэдэхгүй Равенна бол мужийн ерөнхий хот хууль ёсоор бол чухал хэргүүдийг тэндхийн шүүхээр таслах ёстой, гэвч папын мужид хуулийг төдий л их хэрэгсдэггүй шүү дээ. Засгийн эрхэнд хэн орвол түүний дур зоригоор тэр хуулийг өөрчилдөг шүү.

	— Риваресыг Равеннад авчрахгүй гэж Микеле хөндлөнгөөс хэлэв.

	— Ямар учраас та ингэж бодов.

	— Би үүнийг лав гэж бодож байна. Бризигеллийн комендант хурандаа Феррари бол Риваресын шархдуулсан тэр офицерын ах нь юм. Энэ хүн бол догшин хэрцгий амьтан учраас дайснаас өшөөгөө авах нь лавтай.

	— Та Риваресийг Бризигеллид үлдээхийг оролдоно гэж бодож байна уу?

	— Тэр бол түүнийг дүүжилж алах гэж оролдох биз гэж би бодож байна.

	Мартини, Жемма тийш маш түргэн эргэж харав. Жеммагийн царай тун зэвхий байсан боловч энэ үгийг хэлэх үед түүний царай хувирсангүй, түүнийг дүүжилж алах бол уу гэдэг бодлого түүнд шинэ зүйл биш байсан бололтой.

	— Гэвч тэр ямар нэгэн ёс журмыг баримтлахгүй байж чадахгүй. Тэр хурандаа ямар нэгэн учир шалтгаан зааж тэндхийн цэргийн шүүхээр оруулахыг бодох ба дараа нь хотын амгалан тайвныг сахиулахын тулд ингэсэн гэж хэлэх болно гэж Жемма тайвнаар хэлэв.

	— Та хамба ламыг ийм хууль бус хэрэг дээр зөвшөөрнө гэж санаж байна уу?

	— Цэргийн хэрэг түүнд хамаарагдахгүй.

	— Гэвч тэр чинь том нөлөөтэй хүн шүү дээ. Ийм хэрэг дээр түүний зөвшөөрөлгүйгээр хурандаа нэг ч алхахгүй.

	— Харин хамба лам бол ямагт цэргийн шүүхийн эсрэг байдаг учраас түүнийг зөвшөөрөхгүй нь магад. Риварес Бризигеллид байхад түүний байдал аюул багатай байх болно. Монтанелли бол энэ талаар ямар ч хүнийг хамгаалах юуны өмнө Риваресийг Равеннад авчирвал тэнд лав төгсөл нь болоход хүрнэ гэж би айх юм гэж Марконе хөндлөнгөөс хэлэв.

	— Үүнд хүргэж болохгүй, замаас нь оруулдаг юм байхгүй юу? харин эндэхийн хэрмээс оргоход тун хүнд гэж Микеле хэлэв.

	— Миний санавал Равеннад авчрахыг хүлээгээд ашиггүй юм. Бид цагийг үрэгдүүлэхгүйгээр түүнийг Бризигеллид суллахыг оролдох ёстой. Чезаре минь, хэрмийн зургийг үзье.

	Яаж оргуулахаа бодоцгооё. Над нэг санал байна. Гэвч би түүнийг эцэст нь хүртэл шийдвэрлэж чадахгүй байна гэж Жемма хэлэв.

	— Марконе явъя. Эд бодоцгоож байг. Би өнөөдөр Фоньянод очих хэрэг байна. Тэгээд бас би чамтай хамт явахыг хүсэж байна. Винченцо өчигдөр сум ирүүлэх ёстой байсан атлаа одоо хүртэл алга гэж Микеле хэлээд босов.

	Тэр хоёрыг явмагц Мартини, Жемма тийш дуугүй ойртон очоод түүнд гараа сарвайж өгөв.

	Жемма эгшин зуур түүнд гараа бариулж байгаад,

	— Чезаре минь, та бол ямагт миний сайн найз байсан бөгөөд хүнд цагт надад үргэлж тусалж байсан шүү. Одоо тэгээд энэ хэргийн тухай бодоцгооё гэж Жемма хэлэв.

	 

	 

	— III —

	— Та өршөөх биз. Таны ийнхүү татгалзах явдал бол хотын амгалан тайванд аюул учруулах магад гэдгийг дахин баталж хэлье гэв.

	Хурандаа шашны дээд түшмэлтэй ярилцахдаа хүндэтгэсэн байдал гаргахыг оролдсон боловч түүний дуу нь уурссан байдалтай байв. Түүний эхнэр нь өвөр түрийг нь сүйтгэн хоосолсон учир элэг нь эмтрээд сүүлийн гурван долоо хоног түүний тэсвэр барагтайхан байжээ.

	Хотын хүмүүсийн санал сэтгэл нэлээд муу болж өдөр ирэх тутам дургүйцэх явдал нь нэмэгдээд улам улам аюултай байдалд хандаж байв.

	Бүх мужийн дотор хуйвалдаан гарч газар сайгүй зэвсэг хадгалах болов. Бризигеллийн гарнизон хүч муутайн дээр түүнд итгэж найдварлах явдал улам эргэлзээтэй боллоо. Бас хурандаа өөрийнхөө адютанттай ярилцахдаа «илжиг шиг зөрүүд» гэж нэрлэсэн энэ хамба лам нь хурандааг бараг галзуурмаар болгож байгаагийн дээр бас хор хөнөөлийн биелэл болж байгаа Овод нэмэгджээ.

	Энэхүү «Испанийн зальтай чөтгөр» нь хурандаагийн хайрт зээ түүний хамгийн шилдэг тагнуулчийг шархдуулаад одоо бас бүх манаач нарыг өөртөө татаж байцаалт хийсэн офицер бүхнийг айлгаад гянданг галзуугийн орон болгон хувиргажээ. Тэр одоо хэрмийн дотор 3 долоо хоног сууж байгаа боловч Бризигеллийн засаг захиргаа түүнийг яахаа ч мэдэхгүй байгаа юм. Түүнийг удаа дараалан байцааж айлгах сүрдүүлэх аргадах ятгах, аль болох аргуудыг хэрэглэсэн боловч баривчилсан өдрийнхөөс бага зэрэг ч өөрчилсөн юм алга. Одоо түүнийг Равенна тийш шууд явуулахаас өөр сайн юм үгүй гэж бодоцгоох болов. Гэвч нэгэнт гаргасан алдааг засаж авахад оройтсон юм. Мужийн төлөөлөгчдөд хурандаагаас Оводыг баривчилсан тухай илтгэлийг явуулж өөрийн биеэр байцаалт явуулъя гэж гуйгаад түүнээс найр тавиулан зөвшөөрүүлээд тэгж мөрдье гэсэн явдлаасаа няцах юм бол дайсныг өөрөөсөө илүү хүчтэйг хүлээх дээр хүрэх байжээ.

	Жемма Микеле нарын урьдчилан тааварласан ёсоор хурандаа түүнийг цэргийн шүүхэд шилжүүлж хүнд байдлаасаа мултрахаар шийдвэрлэжээ.

	Түүний төлөвлөгөөг зөвшөөрөхгүй байгаа хамба лам Монтанеллийн хүчтэй татгалзалгаа нь түүний тэсвэрийг барагдуулсан ганц тээг нь үлджээ.

	— Хайрхан минь хэрэв та энэ хүний төлөө миний бие ба миний туслах нарын хэчнээн хүлцэн тэсвэрлэснийг мэддэг сэн бол энэ хэргийг өөрөөр үзэх байсан юм даа. Танаас хуулийн процедурыг зөрчихийг татгалзаж байгааг би ойлгож таны тэр зарчмыг хүндэтгэн үзнэ. Гэвч энэ бол тун онц арга хэмжээг шаардаж байгаа онц хэрэг юм гэж хурандаа хэлэв.

	— Шудрагуу бус явдал бол ямар ч онц болов зөвдөж чадахгүй. Энгийн хүнийг цэргийн шүүхээр нууц таслах явдал бол шудрагуу бус бөгөөд хууль бус хэрэг гэж Монтанелли татгалзав.

	— Хайрхан минь та үүнийг заавал зөвшөөрөх хэрэгтэй. Энэ хоригдол бол нэлээд хэдэн хүнд хэргийн эзэн юм. Энэ бол бас бослогод оролцсон бөгөөд хэрэв Тоскана тийш оргож чадаагүй байсан бол хувраг Спинолийн томилон гаргасан цэргийн шүүхээс үүнийг бүрмөсөн цаазлан устгах буюу эсвэл цөллөгт явуулах байсан биз ээ.

	Түүнээс хойш Риварес хуйвалдааны ажлыг тасралтгүй зохион байгуулсан байна. Энэ бол хамгийн хортой нууц эвлэлүүдийн нэгний тун их нөлөөтэй гишүүн болох нь мэдээжийн хэрэг, бас хамгийн багаар бодоход цагдан сэргийлэхийн нууц гурван төлөөлөгч нар үүний шууд буюу дамжуулан өгсөн заавар санаачилгаар алдагдсан болох нь дүүрэн үндэстэй юм. Тэгээд папын мужид зэвсгийг нууцаар нэвтрүүлэх ажил дээр хардагдаж баригдсан байна.

	Түүнээс гадна энэ бол засаг захиргааны өмнөөс зэвсэг барин эсэргүүцэж өөрсдийнхөө үүргийг биелүүлж яваа албаны хүн хоёрыг шархдуулсан байна. Одоо тэр хотын аюулгүй амгалан байдлыг үргэлжийн аюул заналд учруулж байна. Энэ бүгдээс үзэхэд түүнийг цэргийн шүүхэд шилжүүлж болох байна.

	— Энэ хүн ямар ч хэрэг хийсэн боловч гагцхүү хууль ёсоор шийтгэгдэх хэрэгтэй юм гэж Монтанелли хэлэв.

	— Ерийн процедур ч гэсэн ихээхэн цаг шаарддаг шүү дээ? Гэтэл бид нарт нэг минут ч маш их үнэтэй болж байна. Бас тэгээд би түүнийг оргохоос нь цаг ямагт айж байна.

	— Тэгвэл та харгалзах манаагаа чангатгах хэрэгтэй шүү дээ.

	— Би өөрийнхөө юу хийж чадах бүхнийг хийж байна. Гэтэл би шоронгийн хогуудыг итгэх аргагүй боллоо. Энэ хүн бол бүх манаач нарыг биедээ татаж авсан байна. Би энэ гурван долоо хоногийн дотор түүнийг харгалзахаар тавьсан хүмүүсийг дөрвөн удаа сольсон ба цэргүүдийг шийтгэж цээрлүүлсэн боловч ер тус болохгүй юм. Тэр ч байтугай түүнд гаднаас ирэх захидал ба түүнээс гадагш нь явуулах харилцааг ч би тасалж чадахгүй болов. Энэ хүмүүс цөмөөрөө хөөрхөн хүүхэнд дурлах адил түүнд дурлажээ.

	— Энэ чинь тун сонин хэрэг байна даа. Тэгвэл тэр чинь харин ер бусын хүн юм биш үү?

	— Ер бусын зальтай шуламс, харин энэ хүн бол ариун дээд хүний тэсвэрийг ч алдагдуулж чадах амьтан юм. Та үнэмшихгүй биз, гэвч түүнийг байцаах үүрэгтэй офицерууд тэсэж чадаагүй учраас би өөрөө түүнийг байцаахад хүрэв.

	— Ямар учраас тэр бил ээ?

	— Үүнийг тайлбарлахад бэрх юм. Харин та Риваресийг байцаах үед тэр ямар янзтай байдгийг ганц удаа чагнавал бүх учрыг нь ойлгох болно. Байцаалтыг хийж байгаа офицер нь хэрэгтэн тэр өөрөө шүүгч нь юм шиг байдаг байна.

	— Тэр чинь яадаг хүн юм бэ? Таны асуултыг хариулдаггүй юм уу? Тэгвэл тэр чинь дуугүй л байхаас өөр зэвсэггүй болсон амьтан шив дээ.

	— Түүний хэл нь үсний тонгорог шиг хурц юм. Бид бүгдээрээ хилэнцэт амьтад учраас цөм алдаатай явдал гаргасан байдаг шүү дээ! Тэгээд түүнийгээ газар сайгүй хашхирахыг хэн ч хүсэхгүй шүү? энэ бол ямар ч хүний зан юм. Гэтэл энэ хүн түүний хорин жилийн цаана өнгөрсөн явдлыг сөхөж хараад дайран доромжилж гардаг.

	— Риварес байцаалт хийж байсан офицерын нууцыг задалсан юм гэж үү?

	— Тийм ээ... хөөрхий энэ офицер морьт цэргийн албан хааж байхдаа өрд унаад хорооны кассын бага зэргийн мөнгө зээлдэн авчихсан хүн юм.

	— Өөр үгээр хэлбэл түүнд итгэж гардуулсан нийгмийн мөнгөнөөс хулгайлсан юм уу?

	— Тийм л юм. Энэ бол яах аргагүй түүний буруу юм. Гэвч түүний нөхөд нь түүний өмнөөс энэ мөнгийг тэр доор нь төлж зүйл дуусгасан юм билээ. Энэ бол өөрөө сайн гэр бүлийн гаралтай хүн бөгөөд түүнээс хойш биеэ засаж чадсан байна.

	Яагаад энэ хуучин уршигт түүхийг нь Риварес мэдэж байсныг бүү мэд, анхны байцаалт явуулахад нь түүний дорд офицерын дэргэд шууд үүнийг уудлан гаргаж илрүүлжээ! Тэгээд үүнийг хэлэхдээ бас гэмгүй царай гаргаж залбиран уншиж байсан гэнэ.

	Одоо энэ тухай бүх мужийн дотор тарсан биз. Хэрэв та түүнийг байцаахад нэг удаа ч очсон бол тэнд илэрхий байх сан биз... Риварес үүнийг ажиглахгүй биз. Тэгээд та үүнийг чагнахдаа...

	Монтанелли хүнийг хааяа тэгж харчихдаг тийм айхтар муухай харцаар энэ удаа хурандаа тийш эргэж аягүй харав.

	— Би шашны үйлч болохоос, цагдан сэргийлэхийн тагнуулч биш түүнийг чагнах нь миний үүрэг биш.

	— Би... би таныг хорсгох гэсэн хэрэг биш.

	— Миний бодоход энэ асуудлыг цааш ярилцаад ямар ч сайн сайхан үр дүнг олохгүй болно. Хэрэв та тэр хүнээ над дээр ирүүлбэл би түүнтэй ярилцъя.

	— Би таныг үнэн сэтгэлээс хүндэтгэж түүнтэй ярилцсаны хэрэггүй гэж зөвлөх хэрэгтэй байна. Тэр бол тун хүн биш амьтан юм. Энэ удаад хуулийн зарчмаар ажиллавал арай аюул багатай бөгөөд ахиц сайтай болох ба энэ хүнийг шинэ аюул учруулаагүй байгаа дээр нь түүнээс салбал дээр байна. Таныг татгалзсан учраас би таныг дагахгүй байхаасаа айж байна. Гэвч эцсийн бүлэгт хотыг амгалан тайван байлгах хариуцлагыг мужийн бүрэн эрхт төлөөлөгчдийн өмнө би хариуцах болно шүү дээ.

	— Би ч бас миний мужийн дотор нэг ч хууль бус хэрэг гарахгүй байлгахыг бурхны өмнө хариуцсан юм. Хурандаа таныг ингэж зүтгээд байвал би өөрийнхөө хамба ламын илүү эрхийг хэрэглэхээс өөр аргагүй болно. Би тайван цагт манай хотод цэргийн шүүхээр хэрэг таслахыг зөвшөөрөхгүй. Би тэр хоригдлыг маргааш өглөөний арван цагт хэний ч гэрчилгээгүйгээр хүлээн авч уулзана гэж Монтанелли хэлэв.

	— Та л дураараа бол гэж хурандаа хүндэтгэх байдал гаргаж царайгаа барайлган хэлээд аман дотроо энэ зөрөлдөөн бол эцэстээ хэрэг тарихад хүрнэ байх гэж өгүүлэв.

	Хурандаа хамба ламыг Оводтой уулзах гэж байгааг хэнд ч хэлсэнгүй түүнийг гараас гав гинжийг мултлах үе хүртэл дуугүй байв.

	Монтанелли өөрийнхөө санаснаар хуулийг зөрчиж байгаа нь нэгэнт хүрэх гэсэн хэмжээндээ хүрэв. Харин цэргүүдээс Риварес ба түүний нөхөдтэй хуйвалдаж түүнийг оргуулах нь дутаад байна гэж хурандаа өөрийнхөө сандарсан зээтэй ярихдаа хэлж байжээ.

	Хүч нэмэгдүүлсэн харгалзагчаар туулгаж Оводыг Монтанеллийн бичигт дарагдсан ширээ бүхий тасалгаанд оруулмагц урьд цагт Монтанелли тасалгаандаа зуны халуун өдөр хавтастай ном барьж түүний хуудсыг эргүүлэн үзэж суусантай нь тун адилхан мэт асуудал санагдав.

	Бас цонхны хаалт нь түүнтэй адилхан хаалттай байсан бөгөөд гудамжинд жимс худалдагч нар гүзээлзгэнэ ав! гүзээлзгэнэ ав гэж хашхирцгааж байсан билээ.

	Овод толгойгоо сэгсрэн нүд рүүгээ унжсан үсийг ууртай мэтээр хойшлуулж инээмсэглэх мэт царай гаргав.

	Монтанелли толгойгоо өндийлгөж харав.

	— Та нар гадна үүдэнд хүлээж бай гэж Монтанелли харгалзагч нарт хэлэв.

	— Уучлаарай хурандаагаас хоригдлыг тун аюултай гэж үзээд биднийг... гэж түрүүчийн хэлж эхэлтэл Монтанеллийн нүдэнд гал бадраад,

	— Та нар гадна үүдэнд хүлээж бай гэж тэр тайван байдлаар дахин хэлэхэд нь айж сандарсан түрүүч амандаа уучлаарай гэж өгүүлээд ёсолж цэргүүдээ дагуулан тасалгаанаас хурдан гарав.

	— Суугтун гэж Монтанелли хаалга хаагдсаны дараа хэлэв.

	Овод огт дуу гарсангүй суув.

	— Сеньор Риварес аа, би танд хэдэн асуулт тавихыг хүсэж байна. Хэрэв танаас түүнийг хариулбал би тун баярлах болно гэж Монтанелли түр дуугүй суусны дараа хэлэв.

	Овод инээмсэглэж:

	— Миний гол ажил бол над тавих асуудлуудыг сонсоход оршино гэв.

	— Ээ түүнд хариулахгүй уу? энэ тухай би сонссон юм. Тэр асуудал бол таныг байцааж байсан түшмэдээс таны эсрэг гэрч баримт болгон ашиглах асуудлууд байсан юм...

	— Таны асуудал бол тийм бус уу?

	Түүний хэлсэн үгээс илүү, хэлж байгаа аялгуу нь доромжлохыг хүссэн байдал болох нь илт байв.

	Үүнийг хамба лам даруйд нь мэдэв. Гэвч түүний царай нь ноцтой бөгөөд эелдэг байдлаа хувиргасангүй.

	— Миний асуудлыг та хариулсан ч үгүй ч бидний хооронд үлдэх хэрэг юм. Хэрэв энэ асуудлууд таны улс төрийн нууцад холбогдолтой байвал та битгий хариулаарай. Хэдийгээр бид бие биесээ огт мэдэхгүй боловч таныг чадах тус хүргэх биз гэж би найдаж байна гэж Монтанелли хэлэв.

	— Би таны тааллыг хангахад бэлхэн байна.

	Энэ үгийг хэлэхдээ зөөлнөөр мөхөсхийн ёсолсон ба түүнтэй холбогдуулан царайны нь хэлбэрийг ажихад хамгийн их ичгүүргүй хүмүүс ч түүнээс ач тус хүргэхийг гуйхгүй болох байсан биз.

	— За тэгвэл таныг галт зэвсгийг гаднаас зөөж ирүүлсэн гэж зэмлэж байна биз? тэр танд ямар хэрэгтэй байсан юм бэ?

	— Үхэр хулгануудыг алах гэсэн юм.

	— Аймшигтай хариулт байна. Та өөрийнхөө санал сэтгэлтэй үл тохирох хүмүүсийг үхэр хулгана гэж нэрэлдэг юм уу?

	— Тийм ээ, тэдний заримыг.

	Монтанелли сандлынхаа түшлэгийг налж ярилцаж байгаа хүнийг хэдэн секунд харж суув.

	— Таны энэ гар дээр байгаа юу вэ? гэж тэр асуув.

	— Тэдгээр үхэр хулгануудын шүдэнд дайралдсан хуучин сорви байгаа юм.

	— Уучлаарай би нөгөө талын шинэхэн шархтай гарыг асууж байна.

	Уяхан нарийн гар нь цөм шарх болсон байв.

	Овод түүнийгээ дээш өргөтөл хавдар болсон сорви дээр нь цус ихээхэн гарсан байлаа.

	— Ёстой ялимгүй зүйл байгаа юм. Намайг баривчлах үед танай авралаар нэг цэрэг миний гарыг довтолсон юм гэж Овод хэлээд бас дахин мөхөс хийж ёслов.

	Монтанелли түүний гарыг өөрийнхөө гараар барьж нарийвчлан үзэж эхлэв.

	— Түүнээс хойш гурван долоо хоног болсон байхад энэ шарх яагаад ийм байдалтай байгаа юм? Цөм хувилсан байна шүү дээ гэж Монтанелли асуув. Гав дөнгө энэ шархтай тохироогүй байж магадгүй юм аа.

	Хамба ламын царай барайж 

	— Таны шинэ шарх дээр чинь гав гинж зүүсэн юм гэж үү?

	— Тэгсэн юм. Шинэ шарх бол түүнд аятайхан тохирдог юм шүү хуучин шарх бол дөнгөж янгинахаас биш гал шиг төөнөхгүй шүү.

	Монтанелли Оводыг дахин гайхан ширтэж хараад дараа нь босож мэс заслын хэрэгсэл бүхий шургуулгаа сугалав.

	— Гараа нааш нь өгнө үү? гэж Монтанелли хэлэв.

	Овод гараа өгөв. Түүний царай нь ажиллахаар шийдсэн юм шиг хөлөрч байлаа. Монтанелли шархтсан газрыг угааж түүнийг болгоомжтойгоор боов. Ийм ажилд тэр дадлагатай бололтой байв.

	— Би гав гинжний тухайд шоронгийн даргатай ярья. Одоо та цаашаа юу хийх гэж байгаа вэ гэдгийг би танаас асууя гэж тэр хэлэв.

	— Хариулахад хялбархан юм. Хэрэв амжвал оргохыг бодож байна аа, эсвэл үхэхийг бодож байна.

	— Ямар учраас үхэх гэж?

	— Хэрэв хурандаа намайг буудан алж чадахгүйд хүрвэл цөллөгт явуулах болно, энэ цөллөг нь үхэлтэй адил юм. Миний биеийн эрүүл мэндийн байдал цөллөгийн аяыг даахгүй.

	Монтанелли ширээн дээр тохойлдоод бодлого бодож эхлэв.

	Овод түүнд саад хийсэнгүй сандлын түшлэгийг налаад нүдээ дутуу аньж гав гинжээ ч хайхрахгүй өөртөө тааламжтай сууж байв.

	— Хэрэв таныг оргож чадах юм гэж саная. Тэгвэл юу хийх юм бэ? гэж Монтанелли дахин асуув.

	— Үхэр хулгануудыг ална гэж би танд хэлсэн шүү дээ. Үхэр хулгануудыг ална гэнэ ээ. Тэгвэл та миний эрх зоригт байгаа юм гээд таныг оргох бололцоо өгөх юм бол чөлөөтэй болсон явдлаа хүчтэй хэрэглэж цус урсгах явдалд дэмжлэг болгон сэргийлэхээс биш түүнийгээ зогсоохгүй юм шив дээ?

	Овод ханз дээр дүүжлээстэй байсан тэлүүр тийш хараад,

	— «Эв биш эвэр муна» гэж сайхан жишээг би баримтална тэгээд би гар бууг урьд болгох юм «эв биш эвэр муна» гэдэг бол «намайг дэлхий дээр эв найрамдлыг авчирсан гэж битгий бод би эвийг биш эвэр муныг авчирсан юм» гэдэг христосын үгийг Овод шоолон дурссан нь билээ.

	— Синьор Риварес аа! би таныг хорсгоож гомдоосон бус таны үзэл санал таны хань нөхдийн тухай хааш хэрэггүй ярьсан бус, би бас таны зүгээс ч тийм байх биз гэж санаж байгаа зөв үү? Эсвэл бурхангүй ёсыг баримтлагч хүн бол заавал боловсон бус байдаг юм гэж надад итгүүлэхийг хүсэж байна уу?

	— Ай танаас эелдэг занг христосын дээд журмын нэг юм гэж үздэгийг би мэдсэнгүй. Ингэж ярилцахаа больё. Би тантай уулзсаны шалтгаан бол хэрэв би хамба лам болохын хувьд өөрийнхөө эрх илүүтэй явдлыг ашиглах гэж хүсэх юм гээд таныг яах тухай асуудлыг шийдвэрлэхэд би оролцох эрхтэй юм. Харин би таны талаас гардаг хүчирхийллийг зогсооход таныг бас хүчирхийлэн дарлах явдал заавал шаардагдахгүй учраас би таныг хүчирхийлэлд авхуулахгүйн тулд энэ эрхээ ашиглах гэсэн юм.

	Танд ямар нэгэн гомдолтой зүйл байвал би түүнийг мэдье гэж таныг авчирсан юм. Гав гинжний тухайд би арга хэмжээ авна.

	Харин танд бас өөр гомдолтой зүйл байна уу?

	Түүнээс гадна би ямар нэгэн дүгнэлт гаргахын өмнө таныг чухам ямар хүн болохыг үзэх нь зүйтэй юм уу гэж санасан билээ гэж Монтанелли тайвнаар хэлэв.

	— Надад гомдолтой юм юу ч алга. Өөрийн хийсэн өөртөө, өөд нь хаясан чулуу толгойдоо гэдэг юм. Би ямар нялх хүүхэд биш дээ. Засаг захиргааны газрууд намайг өөрийнхөө нутагт галт зэвсгийг нууцаар оруулж ирсэн явдалд миний толгойг илбэхгүй нь магад юм.

	Тэд намайг хайрлахгүй болох нь мэдээжийн хэрэг, чухам би өөрийгөө ямар хүн юм бэ гэдгийн хувьд бол та үүний урьд нэг удаа миний нэлээд романтик номлолыг сонссон билээ. Гэвч энэ нь танд дутуу болсон юм бол уу? эсвэл та үүнийг дахин сонсохыг хүсэж байгаа юм уу?

	— Би ер ойлгохгүй байна аа гэж Монтанелли хүйтнээр хэлээд ширээний дээрээс харандаагаа авч гартаа өнхрүүлэв.

	— Та мөргөлчин өвгөн Диэгог мартаагүй биз дээ. 

	«Би бол зовлонт нүгэлтэн юм...» гэж Овод гэнэт хөгшин дуугаар уянгалан хэлэв.

	Монтанеллийн харандаа барьсан гар нь чичирч,

	— Энэ бол ер нь хэтэрхий хэрэг байна! гэж Монтанелли хэлээд босов.

	Овод толгойгоо өндийлгөж аяархан инээмсэглээд тасалгааны дундуур үг дуугүй холхиж байгаа хамба ламыг ажиж суув.

	— Синьор Риварес аа! Та бол ямар ч хүн өөрийнхөө хорт дайсанд ч болов гаргамааргүй зангаар надтай харилцсан байна. Та миний гашуун зовлонгийн нууцыг нэвтэрхий мэдээд өөрийнхөө ураг төрлийн хүнд зовж гашуудсан мэтээр элэг доог хийсэн байна. Би танд ямар нэгэн хортой явдал үйлдсэн удаа ер байна уу? гэж би танаас дахин асууя. Хэрэв байхгүй бол та надтай ямар учраас ийм энэрэнгүй сэтгэлгүйгээр наадсан юм бэ? гэж Монтанелли хэлээд Оводын өмнө ирж зогсов.

	Овод сандлын түшлэгийг налж хүйтнээр инээмсэглэв.

	— Миний хэлсэн үгийг танаас ингэж дотночлон хүлээж авсан явдал над тун аятай мэт байна. Тэгээд энэ бүхэн надад сүүлд тэнэмэл циркийг санагдуулдаг юм гэв.

	Монтанеллийн царай зэвхийрээд цааш эргэж хонхоо дуугаргав.

	— Хоригдлыг аваачиж болно гэж Монтанелли харгалзагч нарт хэлэв.

	Тэднийг ямагт Монтанелли ширээн дээр сууж ер бусын дургүйцэл төрсний улмаас бие нь чичрэн мужийн лам нараас ирүүлсэн хавтастай тайлангуудыг авч ажиллахаар эхэлсэн боловч удалгүй түүнийг чанагш түлхэж орхиод ширээний дээрээс бөхөсхийн нүүрийг гараараа таглаж суув. Овод өөрийн аймшигт сүүдрийг тасалгааны дотор үлдээсэн юм шиг санагдав.

	Энэ санаашралыг Монтанелли өөрийн сэтгэлээс хүчээр зайлуулж ажлаа хийж эхлэв. Өдөр турш тэр зав чөлөөгүй байсан учир элдвийг бодож зовсонгүй боловч энэ шөнө тэр унтаж чадсангүй билээ.

	 

	 

	— IV —

	Монтанеллийн уур оргилсон явдал түүний хэлсэн үгээ биелүүлэхэд нь саад болсонгүй гав гинж хэрэглэсэн явдлын эсрэг Монтанелли хүчтэй эсэргүүцсэн учир муу заяат хурандаа тун цөхрөөд арга барагдаж Оводын гав дөнгийг ав гэж тушаав.

	— Энэ лам бас юу хийх гэж хүсэхийг би яаж мэдэх вэ? Хэрэв гав зүүлгэх явдал түүнд ширүүн хатуу санагдаж байгаа бол бас удахгүй төмөр сараалжны эсрэг хандах буюу эсвэл Оводыг муу махаар хооллож байна гэж шаардах биз ээ? Намайг залуу байхад хурандаа хүнийг хурандаагийн ёсоор үзэж тэднийг хурандаагийн ёсоор байлгадаг байсан билээ. Тэр үед урвасан хүнийг хулгайчаас дээр гэж хэн ч үздэггүй. Харин одоо дажин гаргагчид хэвээ олоод хамба лам хүртэл муу сайчуудыг сайшаан талархдаг болох нь шив гэж хурандаа хиадаа хэлэв.

	Тэр ямар учраас энэ хэрэгт оролцоод байгааг бүү мэд. Тэр бол бүрэн эрхт төлөөлөгч шиг энгийн ба цэргийн хэрэгт оролцох эрхгүй болно. Хууль ёсоор бол... гэж хэлтэл,

	— Хуулийн тухай ярихын хэрэг байна уу? Лам багш шоронгийн хаалгыг нээж либерал ажилгүйчүүдийн бүх дээрэмчдийн гинжийг суллан тавьснаас хойш хуулийг хүндэтгэнэ биз гэж хоригдох арга алга. Энэ бол тун баларсан хэрэг! хувраг Монтанелли одоо ихэрхэж байна л даа нас барсан папын үед Монтанелли тун томоотой байсан юм. Харин одоо хамгийн тэргүүн хүн шиг болжээ. Тэгээд өөртөө даалгагдаж тохирсон бүгдийг хүслээрээ хийх гэдэг болжээ. Би түүнтэй таталцаж чангаалдаад яах вэ даа. Гэвч ватиканаас түүнд нууц заавар ирсэн байж болно. Одоо бол юм бүгд тархиараа уруугаа харсан цаг, тэгээд маргааш юу болохыг өнөөдөр урьдчилан мэдэхийн аргагүй болжээ. Урьд жил сайн цагт хүн бүр зүг чигээ мэддэг байсан бол одоо...

	Тэгээд хурандаа гунигтайгаар толгойгоо сэгсрэв.

	Хамба лам шоронгийн дэглэмийг сонирхож улс төрийн хэрэгтний «эрх»-ийн тухай ярьж байхад түүнд маргах нь бэрх юм.

	Энэ үед Оводын сэтгэл нь хий хөөрсөн мэт хөдөлж шорондоо эргэж ирсэн байв. Монтанеллитай уулзсан явдал түүний хамаг чадлыг бараг шавхжээ.

	Дахиад таван минут үргэлжилбэл орилон гангинахад хүрч болох тул уулзалтыг дуусгах нь чухал байсан учир тун цөхрөм ядаад хамгийн эцэст нь тийнхүү хортой үгийг хэлж орхисон нь тэр билээ.

	Хэдэн цагийн дараагаар түүнийг хурандаа дуудаж авчраад түүнд асуулт тавихад ямагт хий нь хөөрсөн мэтээр чанга инээх явдлаар хариулав.

	Хурандаа тэсэж ядаад эцэст нь амандаа орсон бүхнийг хэлж эхлэхийн хамт Овод улам улам ширүүн инээх болов.

	Хөөрхий хурандаа өөрийн өмнөх тавигдахгүй ялтанд янз бүрийн хатуу ширүүн ял хүлээлгэнэ гэж сүр үзүүлээд эцэст нь сэтгэл мэдрэлийнхээ тэнцүүрийг бүрмөсөн алдсан хүнд ямар нэгэн юмыг итгүүлэх гэж цаг ба чадлыг гарзадсаны хэрэггүй гэдэг дүгнэлтэд хүрэв.

	Оводыг тасалгаанд нь буцааж аваачмагц өвчин нь, архаг өвчин нь дахихын өмнө тусдаг уйтгартай байдалдаа автагдсан Овод орон дээрээ унаж орой болтол огт хөдөлсөнгүй. Нэг ч юм бодсонгүй хэвтжээ.

	Ихэд хөдөлсөн сэтгэл нь муужирч сэтгэлийн зовлон нь хүнд ачаа мэт дарав. Гэвч энэ нь юугаар ч дууссан хамаагүй юм биш шүү? түүнд амьд яваагийнхаа хувьд голчлох ганц чухал зүйл нь сэтгэлийн тэсвэрлэшгүй зовлонгоос ангижрах явдал болов. Харин нөгөө талаар тэр нь зөлчирч ирэх бол уу? эсвэл үүнд баригдаж үхэх бол уу гэдэг асуудал бол хоёрдугаар зэргийн асуудал юм. Тэр оргоод зайлж амжихад магадгүй түүнийг алах ч магадгүй. Юу ч болсон аавыг дахин үзэхгүй болов.

	Харгалзагч оройн хоолыг авч ирэв.

	Овод түүнийг сэтгэл төвшнөөр харж,

	— Хэдэн цаг болж байна? гэж асуув.

	— Зургаан цаг болж байна. Оройн хоол авчирлаа.

	Муухай үнэртэй хүйтэн угаадас шиг юмыг Овод дургүйцэж буруу тийшээ харав.

	Түүний сэтгэл нь эвдрээд зогссон бус харин бие нь өвчтэй байлаа.

	Тэгээд энэ хоол түүний бөөлжсийг хүргэжээ.

	— Хэрэв та хоол идэхгүй бол өвчлөх болно. Ядахдаа талхыг идвэл танд сайн болно гэж тэр цэрэг түргэн хэлэв.

	Тэр цэрэг Оводыг сайтар итгүүлэхийн тулд таваг дээр байгаа хэсэг нойтон талхыг өргөж өгтөл Оводын хуйвалдааны авьяас нь сэргэж талхны дотор нэг юм байгааг ухамсарлан мэдэв.

	— За тавь орхи, дараагаар идье гэж Овод хайхрамжгүй хэлэв. 

	Хаалга онгорхой байсан учир шатан дээр зогсож байгаа түрүүч тэдний иймэрхүү ярилцааг сонсож чадах байжээ.

	Тэгээд хаалгыг дахин хаагаад явсанд одоо хэн ч түүнийг хараагүй байгааг Овод мэдээд үлдсэн хэсэг талхыг авч болгоомжтойгоор задлав. Түүний дотроос Оводын олох гэж горьдсон нарийхан хөрөөнүүд гарч иржээ. Тэр хөрөөнүүдийг боосон хэсэг цаасан дээр хэдэн үг бичигдсэн байлаа. Овод түүнийг аятайхан тэнийлгэж тасалгааныхаа бүдэг гэрэлд дэнгийн дэргэд ирэв. Захидлыг ийм нимгэн цаасан дээр тун шигүү бичсэн учир уншихад хялбаргүй байлаа.

	 

	Хаалга онгорхой, шөнө саргүй, сараалжийг аль болохоор хурдан хөрөөдөж хоёр гурван цагийн орчим газар доорх нүхээр явж гар. Бид бэлхэн байна өөр арга байхгүй болсон гэж мэдэх хэрэгтэй гэжээ.

	 

	Овод чичрэн дагжиж цаасыг үнгэв.

	Тэгээд цөм бэлхэн түүнд ганц цонхны сараалжийг хөрөөдөх явдал хэрэгтэй. Гав гинжийг ямар заяагаар тайлав. Хоёр... дөрвөн... сараалж бүрийг хоёр газар тэгээд бүгд найм болох юм хэрэв нэг ч минут үрэгдүүлэхгүй бол нэг шөнийн дотор элбэг дөнгөх юм. Жемма Мартини хоёр яагаад ийм хурдан амжиж чадав аа? Түүнд хувцас паспорт бас хоргодох байр олох хэрэгтэй. Тэд магадгүй ачааны морь шиг ажилласан биз... тэгээд энэ бол Жеммагийн төлөвлөгөө мөн. Энэ нь Жеммагийн төлөвлөгөө юм уу эсвэл биш үү гэдэг онц чухал юм шиг зөвхөн сайн хийсэн төлөвлөгөө байвал барав даа! гэж Овод түүнийг эргэцүүлэн бодож аяархан инээв. Гэвч хил зөрчигчдийн хэлж байснаар тэгээд шат хийж буухьн оронд газар доорх нүхийг ашиглах гэдгийг Жемма урдаар олж чадсан нь түүнд тааламжтай байв.

	Жеммагийн төлөвлөгөө нь хүнд хүчир байсан боловч зүүн зүгийн ханын талд зогсож байгаа манаачийн амь биед аюул гаргахгүйгээр биелэгдэх нь ашигтай юм аа. Ийм дээрээс Овод энэ хоёр төлөвлөгөөтэй танилцмагц, Жеммагийн төлөвлөгөөг гуйвалтгүй сонгон авч энэ төлөвлөгөөний ёсоор бол Сверчок гэгч гоцтой манаач өөрийн нөхдөд мэдэгдэлгүйгээр, шоронгийн хашаанаас овоолготой шорооны доорх нүхэнд очих замд байгаа төмөр хаалгыг нээж, түүний түлхүүрийг харуулын байранд авчирч олгох ёстой байв. Оводоос шаардагдах зүйл бол цонхны сараалжийг хөрөөдөж цамцаа цоочин ураад түүнийг дээс болгон томж түүгээрээ дүүжин хийж хашааны зүүн талын өргөн хана руу буух явдал байлаа.

	Дараагаар нь манаачийн өөр зүг харах далимаар ханын дагуу мөлхөж манаачийг нааш эргэн харах тутам хавтгай болон хэвтэж байх хэрэгтэй юм. Ханын зүүн өмнөд өнцөгт жижигхэн пийшин байв.

	Түүний дутуу нурсан хана нь навсайн хэвтэх бөгөөд нурсан чулуун хана дэргэд нь овооролдож новширч байлаа. Энэ дундуур Овод пийшингээс хашаа руу гарч цоожгүй хаалгыг болгоомжтойгоор нээгээд газар доорх нүхэнд залгагдсан овоолоотой шорооны доорх нүхээр нэвтрэн гарах ёстой байв.

	Газар доорх энэ нүхийг хэдэн үеийн өмнө зэргэлдээ довцог дээр байсан пийшинтэй хэрмийг нууцаар холбож байжээ.

	Одоо үүнийг хэн ч ашигладаггүй ба зарим газартаа хад чулуу нурж дорогш суусан байжээ.

	Газар доорх нүхийг хүртэл халхлагдсан аятайхан нууц зам, энэ уулын хажууд байдгийг зөвхөн хил зөрчигчөөс өөр хэн ч мэддэггүй байжээ. Гаалийн түшмэлүүд уулчны гэрийг нэгд нэггүй нэгжин үзэж тэднийг уйтгартай ширүүн нүдээр харж байхад нь нууж авчирсан бараа нь хэрмийн шорооны дор хэдэн долоо хоногоор хэвтдэг байв.

	Овод энэ замаар уулын бэлд хүрч тэндээс харанхуйг ашиглан Мартини ба хил зөрчигч нэгэн хүн хамт хүлээж байгаа газарт хүрэх ёстой байв.

	Үүнд: оройн эргүүлийн дараа хаалга нээх явдал нь хамгийн бэрхтэй юм. Ийм завшаан өдөр бүр тохиолдохгүй нь магад, сартай шөнө цонхоор буух нь бас манаачид үзэгдэж болох учраас бололцоогүй юм.

	Өнөөдөр түүний амжилт олох горьдлого бүр нь байхад энэ завшааныг хөсөрдүүлж болохгүй билээ.

	Овод орон дээрээ сууж талхаа идэж гарав.

	Овод шоронгийн бусад хоолны адил тэр талханд дургүй нь хүрсэнгүй ба хүч тамираа сайжруулахын тулд юм идэх хэрэгтэй байв.

	Бас бага зэрэг унтаж амарвал муу биш байлаа. Арван цагаас өмнө ажиллахад арай болохгүй ба шөнө ажиллахад нэлээд бэрхтэй юм.

	Тэгээд аав түүнд оргох бололцоо хийх гэж бодож дээ, яах вэ! Энэ бол яг тэгсэн юм биш үү! гэж тэр түүний тусламж авах гэж хэзээ ч зөвшөөрөхгүй яасан ч үүнийг зөвшөөрөхгүй! хэрэв оргож чадах юм бол энэ нь Овод ба түүний нөхдийн ач мөн. Тэр хэзээ ч лам нарын тусламжид найдахгүй.

	Ямар их халуун бэ? Магад үер орох биз ээ? Агаар ч тун бүгчим халуун байна.

	Тэр, орон дээрээ зовуурьтайгаар эргээд, толгойныхоо доор дэрний оронд баруун талынхаа боолттой гарыг хийв.

	Гар нь хэчнээн их өвдөнө! Бас хуучин шархнууд цөм янгинаж эхлэв. Ямар учраас энэ вэ? За хаанаас үгүй байлгүй! энэ бол үер орохын өмнө агаар муу байгаагаас тэгж байгаа биз дээ? Тэр бага зэрэг унтаж амраад, дараа нь хөрөөгөө барьж орох болно...

	Найман салаа тэгээд цөмөөрөө хатуу бүдүүн юм. Одоо хэд үлдэв? магад цөөхөн болсон биз дээ?

	Тэр аль хэдий нь хөрөөдөж эхлээд удаж байгаа учир гар нь их өвдөж байгаа шүү дээ...

	Ямар их өвддөг юм бэ?

	Ясандаа хүртэл янгинаж байна! Энэ бол ажил хийснээс болж байгаа юм гэж үү? Бас хөл хүртэл шатах мэт хатгалан өвдөнө... ямар учраас ингэж байна вэ?

	Тэр босон харайв. Үгүй энэ бол зүүд биш.

	Түүний нүд аньсан биш, харин сараалжийг хөрөөдөж байна.

	Гэтэл тэр сараалж огт хөдлөөгүй байна. Энэ салаанууд бол урьдын адил бат бэхээрээ байна. Алс цамхагт цаг арав цохив. Одоо ажлаа эхлэх цаг болжээ.

	Овод шагайх нүхээр хараад хянаж байгаа хүн ойр байхгүйг мэдэж өөртөө нуусан хөрөөнүүдийн нэгийг гаргаж ирэв.

	 

	* * *

	 

	Түүнд юу ч тохиолдсонгүй эд бүхэн бол ганцхан сэтгэл юм аа.

	Бөөр өвдөж байгаа явдал бол салхи цохиулсны харгай юм. Харин гэдэс өвдөж байж магадгүй.

	Энэ бол гурван долоо хоног шоронгийн хоол идэж шоронгийн чийгт суусны дараа тусаж болох зүйл юм. Бүхий бие өвдөж судас түргэн цохиж байгаа явдал бол нэг талаар сэтгэл хөдөлсөн нөгөө талаар удаан сууснаас болжээ. Тийм тийм энэ бол болохоос гарцаагүй! Энэ бүгд бол удаан суусны харгай юм. Үүнийг тэр ямар учраас урьд нь бодож мэдсэнгүй вэ!

	Бага зэрэг суух хэрэгтэй. Тэгээд өвчин нь намдахын хамт тэр ажилдаа орно. Нэг хоёр минутын дараа огт зүгээр болно.

	Овод бага зэрэг сууж үзтэл түүний бие улам муу болов.

	Түүний бүх бие нь өвдөж айсандаа царай нь зэвхийрэв. Үгүй босож ажилдаа орох хэрэгтэй. Энэ өвчнийг биеэсээ сэгсрэн хаях хэрэгтэй.

	Өвдөх, эсэх нь сэтгэл зоригийн хүчнээс болох юм. Тэр өвдөж байгаагаа хайхарч болохгүй юм. Тэр түүнийг намдаахад хүргэнэ.

	Овод орноосоо босож тод дуугаар хэлэх нь:

	— Би өвдөөгүй байна. Надад өвдөх ч зав алга. Би сараалжийг тас хөрөөдөх ёстой. Би өвдөхийг ч бодохгүй байна гэж хэлээд хөрөөдөж гарав.

	Арван цаг арван тав, гуч, дөчин таван минут тэр тасралтгүй хөрөөдсөөр байх бөгөөд, хөрөө нь төмрийн дээгүүр хяхран чахран гулгах бүрд ямар нэгэн хүн түүний бие ба тархийг хөрөөдөж байгаа мэт түүнд санагдана.

	Сараалж бид хоёрын аль нь урьдаар бууж өгөх бол? гэж Овод өөрөө өөртөө хэлээд инээмсэглэн дараа нь шүдээ зуугаад үргэлжлэн хөрөөдөв.

	Арван нэгэн цаг хагас болов. Түүний гар нь тамирдаж, хөшөөд, хөрөөгөө арай чамай барьж байгаа боловч тэр хөрөөдөхөө байж яасан ч болохгүй. Тэр муу хар хөрөөг гараасаа салгахыг хүсэвч, хэрэв тэгвэл дахин эхэлж ажиллах зориг хүрэлцэхгүй байх даа.

	Хаалганы чанад манаачийн хөлийн чимээ сонсогдож түүний бууны мөрлөгч нь хаалганы энд дэлсэгдэв. Овод хөрөөдөхөө боливч хөрөөгөө тавилгүй чагнав. Түүнийг сонссон юм гэж үү? Шагайх нүхээр хаясан ямар нэгэн бөөрөнхий юм тасалгааны шалан дээр унав. Овод түүнийг авах гэж бөхийв. Энэ нь бөөгнөрүүлэн хуйлсан хэсэг цаас байлаа.

	 

	* * *

	 

	Ингэж бөхийлгөөд хэчнээн их удсан ба түүний тал бүрээс харанхуй долгион хахааж цацаах мэт болов. Энэ нь ямар их сүртэй вэ?

	Ээ тийм! тэр чинь шал дээрх цаасыг авах гэж бөхийсөн шүү дээ. Түүний толгой нь бага зэрэг эргэжээ.

	Энэ бол гэнэт бөхийгөөд олонт тохиолддог зүйл юм. Онцын юм болоогүй юм байна, ерөөсөө зүгээр байгаа юм байна.

	Овод цаасыг авч түүнийг гэрэлтэй газар аваачин аятайхан тэнийлгэв.

	 

	Энэ шөнө заавал гарах хэрэгтэй. Маргааш Сверчокийг өөр газар шилжүүлэх болно. Энэ бол манай хамгийн эцсийн бололцоо шүү 

	 

	гэж бичсэн байжээ.

	Овод энэ бичгийг урьдын бичгийн адилаар устгаж хөрөөгөө аваад шүдээ чармайн зууж ажилдаа дахин оров. Шөнийн 1 цаг болов. Овод гурван цаг ажилласан ба найман салааны зургааг хөрөөдсөн байв. Одоо дөнгөж хоёрхныг хөрөөдвөл багтан гарч болох юм.

	Энэ аюулт өвчиндөө чангарахын хамт Овод босож өнгөрсөн өвчнөө дурсан бодов. Энэ нь хамгийн сүүлд шинэ жилийн өмнө өдрүүдэд өвчилсөн байлаа. Тэрхүү таван шөнийн тухай бодоход түүний бие нь дагжин чичрэв. Харин тэр үед энэ өвчин аажмаар чангарсан бөгөөд одоотой адил гэнэт өвчилсөн удаа ергүй билээ.

	Овод хөрөөгөө алдаж гараа өргөөд бурхан шүтэхгүй болсноос хойш анх удаа түүний амнаас залбирлын үг гарсан нь энэ билээ. Овод хязгааргүй цөхрөн залбирах бөгөөд хэнд хандаж ийнхүү залбирч байгаагаа өөрөө ч мэдэхгүй залбиран хэлэх нь:

	— Өнөөдөр битгий өвдөөсэй гэмгүй маргааш өвдөөсэй гагцхүү өнөөдөр л биш бол маргааш би юу ч даах болно!

	Овод минутын төдий шанаагаа тулж тайвнаар зогсов. Дараа нь хөрөөгөө авч ажилдаа дахин оров.

	Нэг цаг хагас болов. Хамгийн эцсийн салаа үлджээ. Түүний цамцны ханцуй нь нарийхан цуулагдсан бөгөөд уруул нь улайж нүдний нь өмнө манан татаад толгойн хөлс нь горхи мэт урсаж байвч тэр хөрөөдсөөр хөрөөдсөөр... байв.

	 

	* * *

	 

	Монтанелли дөнгөж үүрээр унтав. Тэр нойргүй хоносон учир нэлээд хэсэг тайван унтжээ. Дараа нь зүүд зүүдлэв. 

	Эдгээр зүүд нь анхандаа тод бус хутгалдсан байлаа. Нэг юм нөгөөгөөсөө хоосон болон хувилж, өвчин, зовлон энэрэнгүй бус явдалд нэрвэгдсэн шаналал хурдан үймэлдэн солигдоно.

	Дараа нь тэр олон жилийн турш түүнийг зовоосон ерийн аймшигт зүүдээ зүүдлэв. Бас энэ зүүд нь анх удаа ингэж зүүдлэгдэж байгаа бусыг тэр мэдсээр байлаа.

	Тэр тайвнаар хэвтэж унтаж болохуйц буланг олох гэж чармайн ямар нэгэн том хөндийн дунд тэнүүчилнэ. Газар бүрд хүмүүс зүүдлэх бөгөөд тэд чалчиж, инээж, хашхирч, залбирч хонх цохиж байна. Тэр заримдаа шуугианаас холдож чадаад заримдаа ногоон дээр, заримдаа модон сандал дээр, заримдаа чулуун шалан дээр хэвтэнэ. Тэр газраас нүдээ халхалж «одоо би унтана» гэж өөртөө хэлнэ. Гэвч олон хүмүүс чанга дуу чимээ гаргаж дахин ойртож ирнэ. Түүний нэрээр нь дуудаж «сэр, сэр бушуу чи бидэнд хэрэгтэй...» гэж түүнийг дуудна.

	Бас тэр том ордон дотор гоёмсог зассан тасалгаанд байна. Газар сайгүй диван, жижиг зөөлөн сандал хэвтэнэ.

	Шөнө болж байх бөгөөд «харин одоо л энэ чинь би чимээгүй унтъя» гэж тэр өөртөө хэлнэ.

	Тэр харанхуй тасалгаа олж хэвттэл тэд гэнэт ноцоосон дэн барьсан хүн орж ирнэ. Хурц гэрэл түүний нүдийг хайр найргүй гялбуулах бөгөөд «босогтун чамайг дуудаад байна» гэж хэн нэгэн хүн түүний чихэнд хашхирна.

	Тэр босож алхах бүртээ гуйвж бүдэрсээр үхтлээ шархадсан араатан шиг цааш явна. Цаг цохиход тэр үнэ бүхий богинохон шөнө өнгөрч байгааг мэдэж байна. Хоёр, гурав, дөрөв, таван цаг мөн зургаан цагт хотын хүмүүс бүгд сэрж чимээ аниргүй байдал алдагдана. Мануудад унтаж болох газар олддог болоосой! Ядахдаа хүүр бүхий жижигхэн газар ч олдоосой! бас энэ тухайд бодож амжаагүй байтлаа тэр ил гарсан хүүрийн дэргэд өөрийгөө байна гэж үзнэ. Тэднээс үхэл ялзралын үнэр ханхална. Гэвч ямар аюул байх юм. Зөвхөн удтал барив.

	«Миний хүүр юм» гэж Глэдисийн дуу сонсогдоно.

	Тэр хүүхэн өөрийг ороосон ялзармал давууг авч хаяад толгойгоо өндийлгөж түүнийг том нүдээр бүлтийн харна.

	Бас тэр улам чанагш явсаар намдахаа мэдэхгүйгээр цалгилан байгаа долгионд цохигдсон бөгөөд хурц гэрлээр гийгүүлэгдсэн далайн уулархаг эрэг дээр хүрнэ.

	«Намайг далай минь өрөвдөх болно! энэ бол бас үхтлээ эцэж бас унтаж чадахаа байсан юм шүү дээ» гэж тэр хэлнэ. Гэтэл усны ёроолоос Артур гарч ирээд «миний далай юм шүү» гэж хэлнэ.

	Хайрхан минь! Хайрхан минь!

	Монтанелли түргэн сэржээ. Түүний хаалгыг тогшино. Тэр хурдан босож зарцдаа үүдийг нээж өгтөл, түүний гайхаж айсандаа хувирсан царайг зарц нь үзлээ.

	 

	* * *

	 

	— Хайрхан минь та өвчилсөн үү? 

	Монтанелли духаа илээд,

	— Үгүй. Би унтаж байсан юм та намайг айлгав.

	— Уучлаарай өглөө эрт, та тасалгаа дотроо явж байх шиг надад санагдсан бөгөөд би...

	— Одоо орой болсон гэж үү?

	— Есөн цаг болсон хурандаа хүрч ирээд тантай чухал хэргээр уулзахыг хүсэж байна. Тэр таны өглөө эрт босдогийг мэддэг бөгөөд бас...

	— Тэр чинь дор байна уу? Би одоо дорогшоо оръё. Монтанелли хувцсаа өмсөөд дорогшоо буув.

	— Миний дэглэм эвдсэнийг уучлаарай гэж хурандаа хэлэв. Танайд ямар нэгэн хэрэг гарсангүй биз гэж би найдаж байна?

	— Ай хайрхан минь Риваресыг арай л оргуулж алдсангүй.

	— За яах вэ хэрэв оргож чадаагүй юм бол онцын хэрэг гарсангүй шив дээ. Тэр яасан юм бэ?

	— Түүнийг хашаан доторх төмөр хаалганы дэргэдээс олжээ. Эргүүлийг өглөөний 3 цагт хашаа тойрч явахад нэгэн цэрэг ямар нэгэн юм дээр тулгарчээ, дэн авчирч бариад харсан чинь энэ нь Риварес байжээ.

	Тэр зам хөндөлдөөд ухаангүй хэвтэж байсан гэнэ. Тэгээд сандарч намайг бас сэрээсэн юм. Би түүний тасалгааг үзэхээр очтол сараалжийг нь тас хөрөөдөөд цонхноос нь давуугаар мушгисан олсыг дүүжилсэн байв. Овод тэр олсоор дорогш дамжин бууж ханын дагууд мөлхсөн байна. Газар доорх нүх рүү ордог төмөр хаалга онгорхой байжээ. Энэ бол манаач нь олсон юм гэж ойлгоход хүрэв.

	— Тэр ямар учраас ухаангүй хэвтэж байна вэ? хананаас унаад гэмтсэн юм уу?

	— Би анхандаа ингэж бодсон юм. Гэтэл шоронгийн эмч ямар ч гэмтлийн шинж тэмдгийг олсонгүй, өчигдөр дежурэлсэн цэрэг, Оводод оройн хоол авчирч өгөхөд тун их өвчтэй байсан хоол идэхгүй байсан гэж хэлж байна. Гэвч энэ бол шал худал юм! Хэрэв өвчтэй байсан бол сараалжийг тас хөрөөдөж ханын дагуу мөлхөж чадахгүй байсан биз. Энэ бол сэтгэшгүй хэрэг.

	— Тэр чинь ямар нэгэн өчиг өгч байна уу?

	— Тэр одоогоор ухаан ороогүй байна.

	— Одоо хүртэл үү?

	— Зуур зуур ухаан орж ёолох боловч дахин ухаан алдана.

	— Энэ чинь тун жигтэйхэн юм. Тэгээд эмч юу гэж байна вэ?

	— Эмч юу ч хэлж чадахгүй, тэр өвчин байдлыг муулж болохоор зүрхний цохилт нь суларсны тэмдгийг ч олж чадахгүй гэвч энэ нь юу ч байсан тэр гагцхүү Риварес хэргээ бүтээхэд ойртох үедээ муужран унасан нь илэрхий.

	Би хувьдаа үүний хэрэгт энэрэнгүй сэтгэлт амьтад хутгалдан оржээ гэж санаж байна.

	— Та түүнийг яах гэж бодож байна гэж Монтанелли царайгаа барайлгаж асуув.

	— Энэ асуудлыг ойрын өдрүүдэд шийдвэрлэнэ. Харин урьдаар гав гинжийг тайлсны улмаас ийм дүн гарлаа гэдгийг би сайн мэдэж авав.

	— Та ядахдаа өвчтэй хүнд гав гинж зүүхгүй биз дээ? Тэр ийм байдалтай байж дахин оргохыг оролдохгүй биз гэж Монтанелли хэлэв.

	— Дахин оролдоход хүргэхгүйг би хичээнэ. Харин та л өөрөө уян сэтгэлтэй хүн болж маяглаж байж Риваресийг хатуугаар дөнгөлүүлсэнгүй. Түүнийг эрүүл өвчтэй алин боловч би л гав гинжнээс нь салгахгүй гэж хурандаа ам дотроо хэлээд хамба ламынхаас гарч одлоо.

	 

	* * *

	 

	— Үгүй. Энэ ер ямар учраас тийм болов? Хамаг зүйлийг гүйцэтгээд хаалганд ойртон очиж хамгийн сүүлийн минутад ухаан алдана гэж... энэ бас сүрхий хэрэг болжээ.

	— Энэ бол ганцхан Риваресын архаг өвчин нь дахиж эхэлснээс болсон хэрэг гэж бодож болно. Тэр чадлаа барагдтал тэмцээд дараа нь хашаан дотор орж ирмэгц ухаан алдсан биз гэж Мартини хэлэв.

	Марконе гаансныхаа үнсийг унагааж түүнийг ууртайгаар тогшино.

	— За түүнийг яриад яах вэ одоо бидэнд өөр ямар ч арга байхгүй, дүүрсэн хэрэг хөөрхий минь, хөөрхий минь! гэж Мартини аяархан дэвчиж хэлэх бөгөөд гэнэт Оводгүй бол бүх дэлхий түүнд хоосон харанхуй юм шиг болно гэж тэр санав.

	— Жемма юу бодож байгаа юм бол гэж хил зөрчигч асуугаад өвдөг дээрээ гараа тавьж өмнөх газраа ширтэн ганцаараа суугаа Жеммагийн зүг харав.

	— Би асуусангүй. Энэ хэргийн тухай мэдсэнээс хойш одоо хүртэл нэг ч үг хэлэхгүй байна. Түүний сэтгэлийг зовоосны ч хэрэггүй.

	Жемма тэдний яриаг мэдээгүй юм шиг суусан ба тэд нар тасалгааны дотор үхсэн хүний хүүр байгаа мэтээр аяархан ярилцаж байв.

	Нэлээд хэдэн минут уйтгарлан сууцгаав. Марконе босож гансаа өвөртлөв.

	— Би орой эргэж ирье гэж хэлэв.

	Гэтэл Мартини түүнийг зогсоож,

	— Битгий яваарай би тантай ярих хэрэг байна.

	Тэгээд танд ямар ч найдвар алга уу? гэж Мартини улам намуухнаар бараг шивгэнэж хэлэв.

	— Мэдэхгүй ямар найдлага байж болох юм билээ. Хоёрдугаар удаа оролдох бололцоогүй хэрэв тэр эрүүл байгаад өөрөө танаас хийх ажлыг хийдэг юмаа гэсэн ч тэр манай талаас хийх зүйлийг гүйцэтгэж чадахгүй юм. Бүх манаач нарыг талархаж байгаа гэж сэжиглээд сольсон байна. Сверчок одоо юу ч хийж чадахгүй болсон нь эргэлзээгүй.

	— Түүний биеийг сайн болохын хамт бид манаач нарын анхаарлыг ямар нэгэн аргаар татаж болно гэж та санахгүй байна уу? гэж гэнэт Мартини асуув.

	— Манаач нарын анхаарлыг яаж татах гэж?

	— Хэрэв шашны баярын өдөр хэрмийн хажуугаар ёслол явж өнгөрөхийн хамт би хурандаагийн замыг хөндөлдөж түүний нүүр лүү буудъя. Тэхлээр бүх манаач нар намайг барих гэж давхилдах ба энэ үед бусад нөхдийн хамтаар Риваресийг суллаж авбал болох юм биш үү? гэдэг санал миний толгойд оров.

	Энэ бол уйтгар гашуудлын төлөвлөгөө ч биш харин надад энгийн бодогдож байгаа санал юм.

	— За ингэж суллаж болох юм гэж үү дээ. Гэвч түүнийг сайн эргэцүүлэн бодох хэрэгтэй. Харин... Хэрэв болно гэж бодвол та... Хурандааг буудахыг зөвшөөрөх юм уу? гэж Марконе тун ерийн байдлаар Мартиныг харж хэлэв.

	Мартини бол даруу зантай хүн юм. Гэвч энэ удаа даруу зангаа мартаж хил зөрчигчийн нүдийг ширүүнээр угтаж харав.

	— Намайг зөвшөөрөх юм уу гэж үү? гэж давтан хэлээд Жеммаг хараарай гэж Мартини хэлэв.

	Өөр тайлбар хэрэггүй байлаа. Энэ үгээр бүх утгыг хэлжээ. Марконе эргэж Жеммаг харав.


Энэ яриаг эхэлснээс хойш Жемма ер хөдөлсөнгүй билээ. Түүний царай нь эргэлзсэн айсан зовсны шинж огт үгүй, ганцхан үхлийн сүүдэрт автагдсан байв. Хил зөрчигч түүнийг харахтайгаа хамт нүднийхээ нулимсыг асгав.

	— Микеле минь хурдлаарай. Та хоёр үнэхээр их ядарсан байна. Гэвч хийх ажил тун их бий шүү гэж тэр хэлээд хаалгыг нээв.

	Тасалгааны дотор Микеле дараагаар нь Жино орж ирэв. 

	— Би бэлхэн байна. Гагцхүү авхайгаас асуух зүйл байна гэж Микеле хэлэв.

	Тэр Жемма тийш явсан боловч түүний ханцуйгаас Мартини татаж 

	— Түүнийг битгий үймүүл. Тэр ганцаараа байвал дээр болно гэв. 

	— Түүнийг битгий үймүүл бид тайтгаруулж чадахгүй. Бурхан минь, бид нарт цөмд нь хүнд байгаа шүү дээ. Харин түүнд улам хүнд байгаа юм хөөрхий минь.

	 

	 

	— V —

	Овод, бүтэн долоо хоногийн турш хүнд байдалтай байв.

	Айж өшсөн хурандаа түүний гар хөлд гав гинж зүүгээд зогссонгүй харин оосроор ортой нь хамт хүлэх тушаалыг өгсөн ба архаг нь айхтар хүндээр хөдөлжээ. Оосрыг тун чанга татсан учир хөдлөх бүр биед нь шигдэж зургаа хоногийн турш Овод энэ бүгдийг тэсвэртэй давлаа. Дараа нь түүний бардам зориг хугарч шоронгийн эмчээс өөртөө хар тамхи өгөхийг уйлах шахам гуйх болов.

	Эмч дургүй зөвшөөрсөн боловч хурандаа энэ гуйлтыг дуулмагц «ийнхүү эрхлэхийг» хатуу цээрлэв.

	— Үүнд хар тамхи хэрэгтэй гэдгийг та хаанаас мэдсэн юм? Энэ завсар тэр чинь худал өвчилсөөр байгаад одоо манаачийг унтуулж бас ямар нэгэн наадам гаргах гэж байж ч магадгүй.

	Риварес юуг ч мэхэлж чадна гэж хурандаа хэлэв.

	— Би түүнд ганцхан тун хар тамхи өгье. Түүгээр тэр манаачийг нойрсуулж чадахгүй. Харин хуурамчаар өвдөж байна гэж айх явдалгүй тэр одоо үхэх цагаа хүлээж байна шүү гэж эмч арай инээд алдалгүйгээр хариулав.

	— За юу ч болсон түүнд хар тамхи өгөхийг би зөвшөөрөхгүй. Хэрэв тэр өөрийгөө хайрлахгүй гэж санасан бол өөрөө бас хүн шиг байх хэрэгтэй байсан, түүнийг хамгийн хатуугаар шийтгэхэд хилсдэхгүй. Одоо тэр цонхны сараалж эвдвэл ийм байдаг юм байна гэдгийг мэдэж авав.

	— Гэвч эрүү шүүлтийг хуулиар цээрлэдэг шүү. Таныг «хатуу шийтгэл хэтрэхэд хүрч байна» гэж эмч аман дотроо хэлэв.

	— Миний мэддэг хуулийн дотор хар тамхины тухай юу ч дурдаагүй юм гэж хурандаа таслан хэлэв.

	— Хурандаа та өөрөө мэдэх хэрэг, гэвч таныг ядахдаа хүлгийг тайлах зөвшөөрөл өгөх биз гэж найдаж байна. Тэр хүлэг зовлонг хүндрүүлэхээс өөр хэрэг алга. Одоо Риваресийг оргож явна гэж айхын хэрэггүй.

	Түүнийг суллаад тавьчихсан ч тэр хөл дээрээ зогсож чадахгүй болсон.

	— Хайрт минь, эмч нар ч гэсэн ташаарч болно шүү дээ. Риварес ортой нь хамт хүлсэн тэр хэвээрээ байг. Тэгвэл ядахдаа хүлгийг сулруулахыг зөвшөөрөхгүй биз. 

	— Түүнийг тэгж чанга татсан явдал бол шууд зэрлэг хэрэг. Таныг энэ яриагаа зогсоохыг би гуйя. Хэрэв би ингэж тушаасан бол тэр заавал ямар нэгэн үндэстэй юм гэдгийг мэд.

	Ингээд 7 дугаар шөнө нь ямар нэгэн хөнгөлөлтийг үзүүлсэнгүй. Оводын тасалгааны үүдэн дээр зогсож байсан цэрэг, ялтны амиа тавих гэж ёолж байхыг сонсоод бие нь чичирч гараа наманчилдаг байв. Оводын тэнхээ барагджээ.

	Манаач өглөөний 6 цагт өөрийнхөө байрнаас явахын өмнө хаалгыг болгоомжтой нээж, тасалгааны дотор оров. Энэ бол сахилга журмыг ноцтой зөрчиж байгаа хэрэг гэгчийг тэр цэрэг мэдэж байсан боловч, зовлонт хүнийг талархлын үгээр тайтгаруулахгүй явж чадсангүй билээ.

	Ноён минь! би танд ямар нэгэн тус хүргэх хэрэгтэй байна уу? түргэн хэлээрэй. Би ганцхан минутын бололцоотой байна гэв.

	Овод нүдээ нээгээд,

	— Намайг орхи... намайг орхи гэж уйлав.

	Манаач өөрийнхөө байранд эргэж очихын өмнө Овод нэгэнт унтаж орхив.

	Арав хоногийн дараа хурандаа ордонд дахин очсон боловч хамба ламыг өвчтэй хүн үзэхээр явсан ба оройноос нааш ирээгүй гэж хэлэв.

	Хурандаа хоолоо идэхээр суутал зарц нь орж ирээд хамба лам тантай ярилцах хэрэгтэй гэнэ гэв.

	Хурандаа толинд харж, хувцсаа засаад баясгалангийн царайгаар уулзалтын тасалгаанд оров. Монтанелли сандлын хажууг хуруугаар тогшин юм бодсон байдалтай цонхны зүг харж түүнийг хүлээн сууж байлаа. Тэр сэтгэл нь зовсон байдалтай хөмсгөө зангиджээ.

	— Таныг өнөөдөр манайд очсоныг би сонсов. Миний тантай ярих гэж байгаа асуудлыг та бас надтай ярих гэсэн биз гэж хамба лам эхэлж хэлээд энгийн хүнтэй ийм ширүүн дүрээр ярьдаг лам хурандаагийн сонирхлыг дарав.

	— Би Риваресын тухай ярих гэж очсон юм.

	— Би тийм ч болов уу? гэж санасан юм. Би энэ тухай сүүлийн өдрүүдэд ихээхэн бодлоо. Харин энэ тухай ярилцахаас урьд таны тэнд ямар нэгэн сонин юм гарсан бол сонсохыг хүсэж байна.

	Хурандаа бачимдсан байдалтайгаар сахлаасаа үгтээж 

	— Би үүний тухай ярих гэж танайд очсон юм. Хэрэв та миний төлөвлөгөөг татгалзсан хэвээрээ байгаа бол би үнэндээ одоо юу хийхийг мэдэхгүй учраас таны зөвлөгөөг авахыг хүснэ.

	— Шинэ бэрхшээл гарсан гэж үү?

	— Дараагийн дөрөв дэх өдөр шашны баярын өдөр шүү дээ. Ийм учраас энэ хэргийг түүнээс наана шийдвэрлэх ёстой байна.

	— Тийм дөрөв дэх өдөр шашны баяр юм. Харин ямар учраас дөрөв дэх өдрийн ямар асуудлыг шийдвэрлэх ёстой вэ? 

	— Би таны үгийг зөрчихөд тун эвгүй. Гэвч хэрэв бид 4 дэх өдрийн янар Риваресаас салахгүй юм бол хотын амгалан тайван байдлын төлөөний хариуцлагыг би биедээ хүлээж чадахгүй. Энэ өдөр энд уулынхны хамгийн аюултай хэсэг нь цуглардаг билээ. Тэгээд хэрмийн хаалгыг эвдэж Риваресыг суллах гэж оролдох нь зайлшгүй би үүнд амжилт олгохгүйг бодно. Хэрэв шаардагдвал буу зэвсэг хэрэглэнэ. Харин энэ галаар ямар нэгэн оролдлого гаргах нь дамжиггүй. Романегийн ардууд зэрлэг бөгөөд аягүй л бол хутга билүүдэж ирнэ...

	— Ажил хэргийг аллага хядлагад хүргэхгүйг хичээх хэрэгтэй. Эндэхийн ардуудтай зөв харилцаж чадвал хэзээ ч хэрэг бүтнэ гэж би боддог юм. Харин айлгах сүрдүүлэх алах хядах явдал Романечүүдийг хүндрүүлэхээс өөр сайн юм үзүүлэхгүй болно. Тэгээд Риваресийг суллах гэсэн шинэ оролдлого үүсэх гэж байгаагийн үндэстэй баримт танд байгаа юм уу?

	— Өчигдөр ба өнөө өглөө итгэлтэй тагнуулч нараас мэдээлэхдээ мужийн дотор ихээхэн үймээн цуурхал гарч байна гэжээ. Ямар нэгэн юм бэлтгэж байгаа нь эргэлзээгүй хэрэг. Харин тун тодорхой баримт бидэнд олдоогүй байна. Хэрэв бид сайн мэдэж байгаа сан бол сэргийлэх арга хэмжээ авахад хялбархан юм. Миний тухайд бол энэ бүх түүхийг гаргаснаас хойш, аль болохоор сэрэмжтэй ажиллахыг урьдчилах болов. Риварес мэтийн ийм зальт нохой дээр ямагт бэлхэн байх нь чухал.

	— Та үүний урьд Риваресийг хүнд өвчтэй байгаа учир хөдөлж ч чадахгүй, ярьж ч чадахгүй байгаа гэж хэлсэн биз дээ. Тэгвэл тэр чинь одоо эдгэрсэн юм уу?

	— Тэр нэлээд сайжирсан. Хэрэв тэр худлаа өвчилсөн юм биш бол... тун сүрхий өвчтэй байсан юм.

	— Худал өвчилсөн бол уу гэмээр сэжиглэл танд байсан уу? Түүнийг худал өвчилсөн биш гэж эмчээс бүрэн баталсан гэвч тэр өвчний шинж, байдал нь тун ч бүдүүлэг юу ч болсон тэр сайжирч байгаа ба түүнтэй ярихад улам хэцүү болж байна.

	— Тэр яагаад байгаа юм?

	— Хувь заяа ирэхэд тэр юу ч хийж чадахгүй байгаа юм. Түүний зан байдал нь хэлж боломгүй жигтэйхэн, би түүнээс хэдэн үг асуух гэж өчигдөр өглөө тасалгаанд нь орлоо.

	Тэр бие нь муу байгаа учир одоогоор над дээр очиж чадахгүй байна. Тэгээд ч түүний биеийг бүр сайн болоогүй байгаад нь би түүнийг хүн амьтанд харуулахыг хүсэхгүй учир энэ нь ч дээр юм тэгэхгүй бол аюултай аягүй бол ямар нэгэн яршиг төвөг гаргах болно гэж хурандаа хэлж хүлгийн тухай бодон инээмсэглэв.

	— Тэгвэл та түүнийг байцаах гэж очсон юм уу?

	— Тийм ээ? түүнийг ядахдаа бага зэрэг ухаан орсон байж магадгүй гэж би горьдсон юм.

	Монтанелли, өөртэйгөө ярьж байгаа тэр хүнийг шинэ бөгөөд тун тохиромжгүй ямар нэгэн амьтныг судалж байгаа юм шиг тийм хурцаар харав.

	Гэвч хувь заяа ирэхэд яг энэ үеэр хурандаа мөрөвчөө засаж юу ч мэдэлгүйгээр хэлсэн нь:

	— Би ямар ч хатуу арга хэмжээ аваагүй боловч зарим нэгэн хатуу журмыг сахиулахад аргагүй хүрсэн. Манай шорон бол цэргийн шорон шүү дээ. Би зарим нэгэн талаар сулруулбал тустай юм гэж, бодоод хэрэв тэр өөрөө олигтой байхыг зөвшөөрөх юм бол нэлээд зөөлөн журамтай болгож өгье гэж түүнд хэлсэн. Гэтэл та түүнийг надад юу гэж хариулсан гэж санана? Урьханд орсон чоно шиг намайг минутын төдий харж байснаа дараа нь тун зөөлөн дуугаар «хурандаа, би босож таныг багалзуурдан алж чадахгүй гэвч миний шүд нэлээд чийрэг юм шүү. Та багалзуураа цааш нь холхон авч байгаарай» гэж хэлэв. Тэр зэрлэг муурын адил номхрохгүй байна.

	— Над энэ бол ер гайхалтай бус харин эндхийн шоронд Риваресын сууж байгаа явдал мужийн амгалан тайванд аюултай гэж та итгэж байна уу? гэдгийг би танаас асууя гэж Монтанелли тайвнаар хэлэв.

	— Лавтай итгэж байна.

	— Тэгвэл цус асгаруулах явдлыг зайлуулахын тулд юу ч болсон баярын янар түүнээс салах нь чухал биш үү?

	— Хэрэв тэр дөрөв дэх өдөр хүртэл байх юм бол тун ноцтой тулалдаан болох нь зайлшгүй гэдгийг би хэлж чадна.

	— Тэгвэл түүнийг тэнд байлгахгүй, аюултай болох юм уу? Тийм ээ! Тэгвэл цөм бүтэмжтэй болох ба ядахдаа бага зэрэг исгэрэлдэж чулуугаар шидэхээс өөр ноцтой юм болохгүй биз. Хэрэв таныг Оводоос салгах аргыг олох юм бол би журмын тухайд хариуцах болно. Эс тэгвэл нэлээд тохиромжгүй хэрэг гарах биз. Түүнийг суллах шинэ оролдлого бэлтгэгдэж байгаа бөгөөд энэ нь дөрөв дэх өдөр магад болно гэдгийг би итгэж байна. Хэрэв энэ өдөр хуйвалдагч нар Риваресийг шоронд байх үгүйг мэдэх юм бол тэдний бүх төлөвлөгөөг аятайхан эвдэж зодолдоон үүсгэхийн шалтаггүй болно. Хэрэв бид тэдэнд хариу тавиад олон хүмүүс хутга гаргахад хүрнэ. Шөнө болохын өмнө хотыг шатааж ч магадгүй.

	— Тийм юм бол та ямар учраас түүнийг Равеннад шилжүүлдэггүй юм бэ.

	— Би үүнийг баяртай гүйцэтгэх байсан гэвч түүнийг замаас суллах гэж оролдох нь лав. Бүх уулынханд хутга, цахиур буу байх учир зэвсэгт халдагыг няцаахад миний цэрэг хүрэлцэхгүй.

	— Тэгвэл та цэргийн хээрийн шүүхэд өгөх гэж үргэлжлэн оролдож миний зөвшөөрлийг авахыг хүсэж байгаа юм уу? Уучлаарай, миний танаас гуйх ганц зүйл бол эмх замбараагүй цус асгаруулах явдлыг зайлуулахад над туслахыг хүсэж байгаа юм. Цэргийн хээрийн шүүх нь заримдаа ард түмнийг тайвшруулахын оронд түүний хорслыг төрүүлэхээр хатуу ширүүн байдаг гэж би дуртай хэлнэ. Гэвч одоогийн байдал дээр цэргийн шүүх нь хамгийн сайн бөгөөд эцэстээ нигүүлсэнгүй арга хэмжээ болох биз. Тэр бол өөрөө аятайхан үүсэж байгаа зовлонгийн эмх замбараагүй байдал гаргахаас зайлуулж өгөх болно.

	Хурандаа өөрийн товчхон үгийг бахдам хэлж дуусаад хамба ламын хариуг хүлээв. Удаан хүлээсний эцэст тэр хариу нь өөрийгөө гэнэтийн байдлаар түүнийг гайхахад хүргэв.

	— Хурандаа Феррари та бурханд шүтдэг үү?

	— Шүтэлгүй яах вэ! гэж тэр хашхирав.

	— Та бурхан шүтдэг юм уу? гэж Монтанелли дахин хэлээд түүнийг шалгах мэт ширтэн харсаар босов.

	— Би христосын шашинтан бөгөөд нүглээ наманчлахаас хэзээ ч татгалздаггүй.

	Монтанелли цээжин дээрх загалмайгаа өргөв.

	— Таны төлөө үхсэн загалмайгаар та над үнэнийг хэлсэн гэж тангараглах хэрэгтэй.

	Хурандаа, хамба ламыг сандарсан байдалтай харж огт хөдлөхгүй зогсов. Тэр хоёрын хэн нь солиорсон өөрийгөө юм уу эсвэл Монтанелли солиорсон гэдгийг мэдэж чадахгүй байлаа.

	— Та намайг хүн үхэх явдал дээр өөрийнхөө зөвшөөрлийг өгөхийг гуйж байна. Хэрэв таны сэтгэл үүнийг гүйцэтгэхийг тэвдэх юм бол их цус асгарахыг зайлуулах өөр арга байхгүй гэж над дахин хэлээд загалмайг үнс. Хэрэв та худал хэлэх юм бол өөрийнхөө мөнхийн сүнсийг хорлож болно гэдгийг савах хэрэгтэй гэж Монтанелли хэлэв.

	Нэлээд хэсэг болтол хоёул дуугүй байсан ба дараа нь хурандаа бөхийж загалмайг уруулдаа хүргэв.

	— Өөр арга байхгүй гэдэгт би итгэж байгаа гэж тэр хэлэв.

	Монтанелли аажмаар цааш эргэв.

	— Та маргааш хариу аваарай. Би урьдаар Риварестай уулзаж, түүнтэй ганцаартай нь ярилцах ёстой.

	— Би танд үг хэлье... Энэ тухайд та хайрлах болно. Өчигдөр Риварес өөртэйгөө уулзуулж өгөхийг гуйсан боловч би түүнийг анхааралгүй орхисон учир нь: 

	— Анхааралгүй орхисон гэнэ. Танд хүн тэгж хандаж байхад та түүний гуйлтыг анхааралгүй орхисон гэж үү? гэж Монтанелли давтан хэлэв.

	— Уучлаарай, би хэрцгий гуйлтын улмаас таны сэтгэлийг хөдөлгөхийг хүсээгүй билээ. Би Риваресийг нэлээд сайн мэднэ. Тэр таныг хорсгохыг хүсэж байгаа нь лавтай манаачгүйгээр түүнд ойр очиж ч болохгүй нэлээд хөгшин боловч зарим арга хэмжээг түүний дээр авах нь чухал гэж би үзнэ.

	— Та зэвсэггүй өвчтэй хүнд бас «нэлээд хөнгөн арга хэмжээг авчхаад» бас ойртож очиход аюултай гэж үнэхээр бодож байна уу?

	Монтанелли тайван дуугаар хэлсэн боловч хурандаа түүний аюулт ямар нэгэн сэжиглэлтэй зүйл байхыг мэдсэн ба түүний царай нь уурсан уйлах мэт болов.

	— Та өөрөө юу гэж санаснаараа болтугай. Би таныг гагцхүү түүний бурхныг аймшигтай муухайгаар хэлэхийг сонсохоос зайлуулах гэсэн юм гэж хурандаа хүйтнээр хэлэв.

	— Бурхныг муу хэлэхийг сонсох буюу эсвэл ойрхны хүнийг хүнд минутад нь орхих явдлын алийг нь христосын шашинтан хүнд их зовлон болох юм гэж та бодож байна?

	Хурандаа босоо зогсож байсан ба түүний нүүр царай нь яг гөлөрсөн байв. Тэр Монтанеллиг өөртэйгөө тийнхүү харилцахад тун их хорсож ёс журмыг онцгой баримтлах явдлаар өөрийнхөө дургүйцлийг илрүүлж байв.

	— Та ялтныг хэдэн цагт эргэж очих сон бол? гэж хурандаа асуув.

	— Би одоо түүн дээр очно.

	— Та дураараа болтугай би ямар нэгэн хүнийг шорон тийш явуулж түүнийг биелүүлэхийг хүртэл та эндээ бага зэрэг хүлээж болох бол уу?

	Хурандаа өөрийнхөө ширээнээс босож шууд явав.

	Монтанеллид хүлгийг үзүүлэхийг тэр хүсэхгүй байжээ.

	— Баярлалаа, би түүнийг чухам ямар маягтай байсан бол тэр хэвээр нь үзэхийг хүсэж байна. Би одоо шууд хэрэм тийш явна. Баяртай, хурандаа минь, маргааш өглөө надаас хариуг аваарай.

	 

	 

	— VI —

	Овод хаалгыг нээхийг сонсоод түүний тийш арай чамай эргэж харав. Хурандаа шинэ байцаалтаар хашраах гэж дахин ирлээ гэж тэр санажээ. Нарийн шатан дээр цэргийн хөлийн чимээ гарах бөгөөд түүний карпийн бууны мөрлөгчийг хананд шөргөөнө.

	Дараа нь ямар нэгэн хүн хүндэтгэсэн дуугаар,

	— Шатнууд тун эгц шүү гэв.

	Овод чичрэн тэмүүлсэн боловч оосрууд нь түүний биед өвдтөл чивчрэн орсон бөгөөд тэр арай чамай амьсгал авч аяархан хэвтэв.

	Монтанелли тасалгааны дотор түрүүч ба гурван цэргийг дагалдуулан орж ирэв.

	— Одоохон танд сандал авчирч өгье. Би хүн явуулсан уучлаарай. Хэрэв бид таны ирэхийг мэдсэн бол бүгдийг бэлтгэх байсан юм гэж түрүүч хэлэв.

	— Түрүүч минь ямар ч бэлтгэлийн хэрэг байхгүй. За харин биднийг орхиод гарцгааж болно. Дорогшоо ороод хүлээж бай.

	— Мэдлээ. Сандал ирлээ. Түүний дэргэд тавих уу? Овод нүдээ аньж хэвтсэн боловч Монтанеллийн өөртөө туссан харцыг мэдэрч байв.

	— Энэ унтаж байх шиг байна гэж түрүүч хэлэв. 

	Гэтэл Овод нүдээ харав.

	— Үгүй би унтаагүй байна гэж тэр хэлэв.

	Цэргүүд тасалгаанаас гарахаар явцгаасан боловч Монтанеллиг гэнэт дуу алдахад нь тэд зогсов. Тэднийг эргээд харахад хамба лам ялтны дэргэдээс бөхийгөөд оосруудыг үзэж байх нь харагдав.

	— Хэн үүнийг ингэсэн юм гэж тэр асуув.

	Түрүүч малгайгаа барьж үнгэв.

	— Хурандаагийн тушаалаар ингэсэн юм гэв.

	— Синьор Риварес минь, би энэ тухай юу ч мэдсэнгүй гэж Монтанелли дурамжхан дуугаар хэлэв.

	Овод хүйтнээр инээмсэглэв.

	— Миний толгойг илэн энхрийлэх бол уу гэж би горьдохгүй байна гэдгээ танд дээр хэлсэн шүү дээ.

	— Түрүүч ээ! Энэ тушаалыг хэзээ өгсөн юм?

	— Оргох гэж оролдсоны дараа.

	— Хоёр долоо хоногийн өмнө үү? Одоохон хутга авчраад оосрыг тас огтол.

	— Уучлаарай, доктор бас оосрыг авхуулах гэж хүссэн боловч хурандаа зөвшөөрөөгүй билээ.

	— Хутга аваад ир, бушуул.

	Монтанелли дуугаа хувиргаагүй боловч уур нь хүрсэндээ царай нь хувирчээ. Түрүүч өврөөсөө эвхмэл хутга гаргаж ирээд Оводын дэргэд бөхийж түүний гарыг татсан оосрыг огтолж гарав. Үүнд түрүүч их л болхи хөдлөх бөгөөд оосрыг улам чангалан татаж огтолж байв.

	Овод чичирч тэсвэр нь барагдан уруулаа зуув.

	Монтанелли түргэн ухасхийж очив.

	— Та чаддаггүй юм байна. Хутга над аль.

	— Май!

	Овод гараа суниатал түүний цээжнээс баярын амьсгал хүнгэнэн гарав.

	Бас нэг минутын дараагаар Монтанелли хөлийн оосрыг огтлов.

	— Түрүүч ээ! Түүний гав гинжийг тайл.

	Дараагаар нь наашаа ирээрэй. Би тантай ярья.

	Монтанелли цонхны зүг очиж Оводын гав гинжийг хэрхэн тайлж байгааг ажиглаж дуугүй байв. Дараа нь түрүүч түүн дээр хүрч очив.

	— Энэ завсар юу юу болсныг цөм над ярь гэж Монтанелли хэлэв.

	Оводын өвчний тухай, түүнд хэрэглэсэн «сахилга журмын арга хэмжээний» тухай эмчийн оролдлого амжилтгүй болсон тухай юу мэдсэн бүгдийгээ түрүүч тун уриалаг ярьж өгөв.

	— Харин түүний өчгийг албадан гаргуулахын тулд хурандаа зориуд хүлгийг нь тайлахыг зөвшөөрсөнгүй гэж би бодсон юм гэж түрүүч нэмж хэлэв.

	— Өчгийг үү?

	— Тийм ээ? Хэрэв үүнийг өөртөө ганц асуудлыг хариулах юм бол хүлгийг чинь тайлъя гэж хурандаагийн хэлж байхыг би гурав дахь өдөр сонссон билээ гэж түрүүч Оводыг нүдээрээ заан хэлэв.

	Монтанелли цонхны ирмэгийг тулж байсан гараа зангидав.

	Цэргүүд бие биеийнхээ араар харцгаав. Тэд амгалан сэтгэлт хамба ламын уурлахыг ер үзээгүй юм. Энэ үед Овод өөрийнхөө биеийн сул болсноос өөр тэднийг дэргэдээ байгаа ба бүх дэлхийн юм бүгдийг мартсан байв.

	Түүний бүх бие нь таталдаж байдаг байсан бол одоо жаргалаараа суниаж нэг талаас нөгөө тийшээ эргэн хөврөн хэвтэж байв.

	— За түрүүч, явцгааж болно. Та нар сахилга журмын ямар нэгэн зөрчил гаргасан гэж зовох хэрэггүй. Та нар миний асуусныг хариулах үүрэгтэй байсан юм. Бидэнд хүн саад хийхгүй байлгахыг бод гэж хамба лам хэлэв.

	Цэргүүд хаалгыг хааж гармагц Монтанелли Оводод тэнхээрэх цаг өгөхийн тулд цонхны дээр тавиур тохиолдож нэлээд хэдэн минут болтол шингэж байгаа нарны зүг харж байв.

	— Таныг надтай ганцаараа ярихыг хүсэж байна гэж над хэлсэн юм. Хэрэв таны бие сайн байвал би таны хүслийг бүтээхэд бэлхэн байна гэж Монтанелли хэлээд цонхноос зайлж орны нь дэргэд ирж суув.

	Монтанелли нэлээд ширүүн, хүйтэн бөгөөд өөртөө заншаагүй дуугаар хүлгийг тайлаагүй байхад Оводыг зовж зүдэрч байгаа амьтан гэж бодож байсан бол одоо тэдний сүүлийн удаа ярилцсан яриа ба үхтэл нь хорсгосон үгээр тэр яриагаа төгсгөж байсан нь түүний санаанд орж ирэв.

	Овод хайхрамжгүйгээр толгойгоо салаавчилж хамба лам тийш харав.

	Овод төрөлхийн хөөрхөн хөдөлгөөнтэй бөгөөд түүний нүүрийг сүүдэрт байхад нь энэ хүн ямар тамд унаад гарч ирсэн болохыг хэн ч тайлбарлах биз. Гэвч одоо хурц гэрэлтэй байхад түүний нүүрт сүүлчийн өдрүүдийн зовлон зүдүүрүүдээс үлдсэн, гарч боломгүй айхтар шарх ба түүний зовж зүдэрсэн царай нь таньж мэдэхэд бэрх байлаа.

	— Та их өвчтэй байсан юм гэнэ. Үүнийг би эртхэн мэдэж чадаагүйдээ тун их харамсаж байна. Би түүнийг шууд зогсоох байсан.

	Овод гайхсан байдал гаргаж мөрөө хавчисхийв.

	— Дайны цагт юмыг шүүмжлэн хэлэлцдэггүй юм. Та хүлгийг христосын үүднээс онолын талаар зөвшөөрөхгүй байгаа боловч түүнийг хурандаад тулгаж хүлээлгэхэд хүнд байна. Тэр бол энэ хүлгийг надад хүртээсэнтэйгээ адил өөрийнхөө арьсан дээр амсаж үзэхийг хүсэхгүй нь мэдээжийн хэрэг. Гэвч энэ асуудал бол хувийн тааллын чанартай одоо үед би ялагдсан, тэгээд та надаар яах гэсэн юм бол... юу ч болсон танаас намайг эргэж ирсэн явдал бол таны зүгээс тун эелдэг зан гаргаж байгаа хэрэг. Гэвч энэ нь христосын шашны ёс журам дээр үндэслэгдсэн юм уу? ялтныг эргэж ирсэн байна? яг тийм болж байна! Би мартжээ. Энэ бол онцын бахдалтай хэрэг биш юм, гэвч «олны дотор» онц нэг нь танд баярлана.

	— Синьор Риварес аа, би таны тулд энд ирсэн шүү. Танай хэлж байгаа ёсоор хэрэв «та ялагдаагүй» байсан бол би тантай хамгийн сүүлчийн удаа уулзсаныхаа дараагаар дахин хэзээ ч ярихгүй байсан. Гэвч та бол нэгэнт өвчтэй, хоёрт ялт хүн юм, иймд би танд дургүйцэж чадахгүй байна. Тэгээд та үнэхээр над ямар нэг юм ярих гэсэн юм уу? эсвэл настай хүнийг доромжилж зугаацахын тулд намайг дуудсан юм уу? гэж Монтанелли хэлэв.

	Овод хариу юу ч хэлсэнгүй цаашаа эргэж гараараа нүдээ дарав.

	— Уучлаарай би таныг үймүүлэхэд хүрлээ. Надад ус авч өгөөч гэж Овод сөөнгө дуугаар эцэст нь хэлэв.

	Цонхон дээр аягатай ус байв. Монтанелли босож түүнийг авчрав. Монтанелли ялтны дээрээс бөхийж түүний мөрөн дээрээс өргөж өндийлгөхдөө Оводын чийгтэй хүйтэн хуруунууд түүний гарыг бахиар хавчих мэт барин авахыг мэдэв.

	— Гараа над өг... хурдан дөнгөж ганц минут үүний улмаас хувирах юм байхгүй шүү дээ. Дөнгөж ганц минут! гэж Овод шивгэнэв.

	Түүний бүх бие нь чичирч туйлдаа хүртэл ядраад Монтанеллийн гар дээр нүүрээрээ дарж унав.

	— Ус уух уу? гэж Монтанелли хэсэг дуугүй байсны дараа асуувч Овод дуугарсангүй түүнийг дагаж ус уугаад дараа нь дахин хэвтээд гараараа нүдээ дарав. Түүний хацарт Монтанеллийн гар хүрмэгц тэр юу болсноо өөрөө ч тайлбарлаж чадахгүй биз. Зөвхөн энэ бол түүний бүх амьдралын дотор хамгийн аюултай минут болсныг тэр ухамсарлав.

	Монтанелли сандлыг орны тийш ойртуулан тавьж дахин суув. Үхтлээ зэвхийрсэн царайтай Овод үхсэн хүн шиг хөдлөхгүй хэвтэв.

	Овод удаан болтол дуугүй байсны дараа нүдээ нээж гөлөрсөн харцаар Монтанеллиг харав.

	— Танд баярлалаа уучлаарай... та надаас юуны тухай асуусан бил ээ? гэж Овод хэлэв.

	— Та юм ярьсны хэрэггүй. Хэрэв та над ямар нэгэн юм ярихыг хүсэж байгаа бол би маргааш тан дээр ирье ээ.

	— Та битгий яв, үнэндээ би тун эрүүл байна. Харин сүүлийн өдрүүдэд дэмий сэтгэл хөдөлдөг болсон. Тэгээд энэ бол бас хуурамч юм. Та хурандаагаас асуугаарай. Тэр танд бүгдийг хэлнэ.

	— Би өөрөө дүгнэлт гаргавал дээр гэж санаж байна гэж Монтанелли тайвнаар хэлэв.

	— Хурандаа бас тэгж санадаг байна. Тэгээд түүний дүгнэлтүүд заримдаа маш хурц ухаантай байдаг юм. Түүний байдлыг хараад тийм дүгнэлт гаргана гэж итгэхийн аргагүй мэт боловч бас хачин онол түүний санаанд ордог удаа бий. Жишээлбэл өнгөрсөн тав дахь өдөр, энэ чинь тавь дахь өдөр билүү дээ... би заримдаа өдрийг жаахан андуурдаг болсон гэвч ямар хамаа байх вэ? Би өөртөө бага зэрэг хар тамхи өгөхийг гуйсан үүнийг би мартаагүй байна. Гэтэл хурандаа энд хүрч ирээд хэрэв намайг хаалга нээсэн хүнийг хэлж өгвөл надад хар тамхи өгнө гэж хэлсэн юм. «Хэрэв та өвчтэй юм бол үүнийг зөвшөөрөх биз, хэрэв зөвшөөрөхгүй бол таныг худал өвдөж байгаа хүн гэж үзнэ» гэж түүний хэлснийг би сайн мэдэж байна. Би үүнийг ийм инээдэмтэй болно гэж огт санасангүй. Тун зугаатай явдал юм.

	Овод чих дөжиртөл чанга инээв.

	Дараа нь хамба лам тийш ухасхийн эргэж хараад хэлж байгаа үгийг нь ойлгоход бэрх болтлоо ээрч улам улам түргэн үргэлжиллээ.

	— Та үүнийг зугаатай биш гэж үзэх үү? Лав ингэж үзэхгүй шашны цолт хүмүүс бол шог сэтгэлийн үнэргүй байдаг. Та энэ бүгд зовуурьтай хэрэг гэж үзэх биз. Жишээлбэл: та тэр нэг шөнө сүмийн дотор ямар ёсорхуу байлаа! Бас би мөргөлчний хувцастай явахдаа ямар их сэтгэл хөдөлсөн байдалтай байх ёстой вэ? Та бол одоо ч өөрөө намайг эргэж ирсэн явдалд инээдэмтэй юу байгааг мэдэхгүй байна. Монтанелли босов.

	— Би таны үгийг сонсох гэж ирсэн юм. Гэвч таны сэтгэл их хөдөлсөн юм шиг байна. Эмчээс танд нэгэн тайтгаруулах эм өгөх биз. Таны унтаж амарсны дараа маргааш өглөө хоёулаа ярилцъя.

	— Би унтаж амрах гэж үү? Ай таныг хурандаад өөрийнхөө зөвшөөрлийг өгөх юм бол би сайн унтаж амарна. Бөөн тугалга бол намайг сайхан тайтгаруулна.

	— Би таныг ойлохгүй байна гэж Монтанелли хэлээд гайхсан байдалтайгаар түүн тийш эргэж харав.

	Овод дахин чангаар инээв.

	— Христосын шашны сайн журмын нэгэн бол шударга явдал юм. Хурандаа цэргийн шүүхэд намайг өгөх гэж таны зөвшөөрлийг их хүсэж байгааг би мэдэхгүй гэж та бодож байна удаан битгий татгалз. Таны өмнө сууж байгаад яг ингэх ёстой байсан. Та зөвшөөрөх юм бол сайн болохоос биш муу болохгүй. Энэ бол танаас түүний төлөө олон шөнө нойргүй хонож байсантай чинь адилгүй. Харин үл ялих юм гэдгийг би танд магадлуулъя.

	— Та доромжлохоо больж харин энэ бүхнийг хаанаас мэдсэнээ хэлэхийг би гуйя. Энэ тухай танд хэн хэлэв гэж Монтанелли түүний үгийг тастан дахин суув.

	— Хурандаа танд намайг хүн биш шуламс гэж гомдол гаргасангүй гэж үү? үгүй үү? харин тэр бол үүнийг над олон дахин хэлсэн юм. Би бол хүний дотроо бодож байгааг мэдэж чаддаг та намайг туйлын зохисгүй хүн гэж үзэх бөгөөд ямар нэгэн өөр хүн надтай оролдож түүний далимаар та өөрийгөө уян зөөлөн сэтгэлийг зовуурьгүй болгохыг хүсэж байсан биз. Би нэлээд зөв тайлбарлаж хэлсэн байгаа биз тийм үү?

	— Та миний үгийг сонс, та үүнийг ямар аргаар ч мэдсэн хамаагүй энэ бол үнэн таны нөхөд таныг суллах гэж шинэ оролдлого гаргана гэж хурандаа Феррари айж таны хэлдэг тэр аргаар энэ аюулыг сэргэмжлэхийг хүсэж байгаа юм... тэгээд би танд үнэнийг нь хэлж байгааг мэдэж байна уу? Тэр бол өөрийн шударгуу үнэнчээр ямагт алдаршиж байсан зөв гэж Овод маш гунигтай дуугаар хэлэв.

	— Төрийн хэрэг над хамаарахгүй болохыг та өөрөө мэднэ. Би бол ширээт лам болохоос биш онц эрхт төлөөлөгч биш шүү дээ, гэвч би энэхүү тойрогт нэлээд том нөлөөтэй ба туйлын том хэргүүд дээр хурандаагаас ядахдаа миний сулхан шиг зөвшөөрлийг авахгүйгээр түүнийг шийдвэрлэхгүй болно. Би өнөөдрийн өдрийг хүртэл түүний төлөвлөгөөний эсрэг байсан юм. Тэр одоо миний саналыг гуйвуулахыг хүчтэй оролдож энд дөрөв дэх өдөр ёслол хийхээр ард түмний цугларах өдөр таныг суллах гэж зэвсэгт оролдлого гаргаад тэр нь цус асгаруулах явдлаар төгсөж болох юм гэж надад нотолсоор байна. Та миний үгийг сонсож байна уу? гэж Монтанелли хэлэв.

	Овод цонхны зүг рүү бачимдсан байдалтай харж байгаад эргэж ядарсан дуугаар хариулсан нь:

	— Тийм ээ, сонсож байна.

	— Энэ яриаг өнөөдөр ярихад танд бэрхтэй байгаа биш биз? Би маргааш өглөө ирвэл дээр болно. Энэ бол ноцтой асуудал бөгөөд танаас үүнд туйлын анхааралтай байхыг шаардаж байна.

	— Би үүнийг өнөөдөр дуусгахыг хүсэж байна. Таны юу хэлж байгаа бүгдийг би гүнзгий ойлгож байна гэж Овод ядарсан байдалтай хариулав.

	— Тэгээд... хэрэв таны улмаас үнэхээр цус асгаруулахад хүргэх дажин дэгдэх юм бол би хурандаад татгалзсаны асар их хариуцлагыг биедээ хүлээх болно. Түүнчлэн хурандаагийн үгэнд зарим үнэн зүйл бий гэж санана. Нөгөө талаас тэр таныг хувьдаа дайсагнаж байгаа учраас түүний шударгуу байх явдалд нь саад болох аюулыг хэтрүүлэн нэмэгдүүлэхэд хүргэж байгаа мэт над санагдана. Би түүнийг гайхалтай догшин хэрцгий байдлын гэрч тэмдгийг үзээд ингэж итгэсэн юм гэж Монтанелли үргэлжлэн хэлэв.

	Хамба лам шалан дээр хэвтэж байгаа хүлэг ба гинжийг хараад яриагаа үргэлжлүүлсэн нь:

	— Би зөвшөөрлөө өгөх юм бол таныг алах хэрэг болно. Түүнийг татгалзах юм бол ямар ч гэмгүй хүмүүст аюул учруулах болно. Би ямар нэгэн арга олохыг хичээж энэ тухай тун их эргэцүүлэн бодлоо. Эцэст нь би тусгай шийдвэр одоо гаргалаа.

	— Намайг алж ямар ч гэмгүй хүмүүсийг аваръя гэж үү? Христосын шашны буянт хүн бол гагцхүү энэ шийдвэрийг гаргаж чадах болно. «Хэрэв баруун гар чинь чамайг уруу татаж байвал9» гэх мэтээр хэлдэг шүү. Харин би таны баруун гар болохыг ч хүсэхгүй байна. Дүгнэлт тодорхой та энэ бүгдийг ийм удаан нуршуунгүйгээр над хэлж чадахгүй байсан юм гэж үү?

	Овод биеэсээ уйтгарласан юм шиг хайхрамжгүй янзтай дуугаар залхуурах байдал гарган ярив.

	— За тэгээд, таны шийдвэр ийм байсан биз дээ? гэж Овод нэлээд дуугүй байсны дараа хэлэв.

	— Үгүй.

	Овод толгойгоо салаавчлаад дутуу аньсан зовхины дотроос Монтанеллиг харж байжээ.

	Хамба лам маш их бодлого бодож суулаа. Монтанеллийн толгой нь цээж рүүгээ ортол унжаад сандлын хажууг хуруугаараа аяархан тогшиж байлаа. Ай энэ бол сайн таних хуучны тэмдэг юм!

	— Би магад хэзээ ч хэн ч хийгээгүй зүйлийг хийсэн таныг надтай уулзахыг хүсэж байгааг би сонсоод бүгдийг танд найдах гэж шийдвэрлээд наашаа ирсэн юм гэж Монтанелли хэлээд толгойгоо өндийлгөв.

	— Над найдах гэж үү?

	— Синьор Риварес аа, би хамба ламын хувиар ч ирсэн биш, ширээт ламын хувиар ч ирсэн биш, хэрэг шүүгчийн хувиар ч ирсэн биш, би тан дээр хүн, хүн дээр ирдгийн адилаар ирсэн юм. Хурандаагийн хэлж байгаа ёсоор таныг суллах гэсэн төлөвлөгөөг та мэдсэн үү? үгүй юү гэдгийг ч би анхаарахгүй. Хэрэв энэ тухай та мэдсэн байвч та өөрийнхөө энэ нууцыг над задлахгүй гэж би сайн мэдэж байна. Харин та өөрөө миний оронд байгаа юм гэж бод, хөгшин хонины нас гүйцэхгүй өвгөн болсон би хэний ч цусаар гараа будахгүйгээр авсанд орохыг хүснэ.

	— Таны гар цусаар будагдаагүй юм гэж үү?

	Монтанеллийн царай бага зэрэг хувирсан боловч тайван дуугаар үргэлжлэн хэлэх нь:

	— Би бүх насаараа хүчирхийлэл, харгислал хаа тохиолдсон газарт түүний эсрэг босож байсан билээ. Би цаазаар аваачих явдлыг ямагт эсэргүүцэж байлаа. Үүний урьдах папын үед цэргийн шүүхийн эсрэг олон удаа шаргуу зүтгэсэн ба түүний улмаас би хохирч байсан удаа ч бий, би өөрийнхөө бүх нөлөөг өнөөдрийн өдөр хүртэл ямагт энэрэнгүй явдалд зориулан ашиглаж байлаа.

	— Та ядахдаа энэ хэлснийг үнэн гэж итгэх биз гэдгийг би танаас гуйна. Одоо миний өмнө хүнд үүрэг тулгарав. Хэрэв би хурандаад зөвшөөрөл өгөхгүй юм бол миний шашныг хараан доромжилж миний биеийг хорсгон зовоож үүнийг онц биш гэж үзэж байсан ганц хүний амийг аврахын улмаас хотын дотор дажин дэгдэж болох юм. Хэрэв энэ хүний амийг үлдээх юм бол энэ хүн түүнийг хөөдөх болно гэдгийг би эргэлзэхгүй байна. Гэвч энэ бол хүний амины тухай хэрэг юм гэж Монтанелли хэлээд дуугүй болсны дараа дахин үргэлжилж хэлэх нь:

	— Синьор Риварес аа, таны ажиллагааны тухай миний мэдсэн бүхэн нь надаас таныг юуны ч өмнө зогсдоггүй ширүүн муухай хүн гэж үзэхэд хүргэж байна. Би одоо хүртэл энэ бодлогыг зарим талаар баримталсаар байгаа юм. Гэвч сүүлийн хоёр долоо хоногийн турш таны эрэлхэг ба өөрийн нөхдийн итгэлийг хадгалж чаддаг хүн гэж би үзэх боллоо. Та бас цэргүүдээр өөрийгөө хүндлүүлэн хайрлуулж чадсан байна. Үүнийг хүн бүхэн хийж чадах хэрэг биш. Магадгүй би таны тухай буруугаар ярьж та миний санаснаас илүүтэй сайн хүн байж ч болох юм. Тэгээд би энэхүү илүүтэй сайн хүнээс хэрэв та миний оронд байсан бол юу хийх байсан бэ? гэдгийг надад үнэнээр хэлж өгөхийг би гуйж мөргөж байгаа юм. 

	Удаан болтол дуугүй байсны дараа Овод, Монтанелли тийш харав.

	— Би бол юу ч болсон хамаагүй өөрийнхөө ажиллагааны хариуцлагаас айхгүйгээр өөрөө шийдвэрлэх байсан ба христос шашинтны адил өөрийн шийдвэрийг хүний мөрөн дээр шилжүүлж зусардан бялдуучилж айхгүй байх сан. 

	Энэ нь тун гэнэтийн цохилт болсон ба эдгээр үгний галзуу юм шиг хурц байгаа нь Оводын саяхны хайхрамжгүй байсантай эсрэг мөргөлдөж, Овод өөрийнхөө багийг хуулан хаях мэт санагдав.

	— Манай бурхангүйчүүд бол хүн өөрийнхөө ачааг хэчнээн хүнд байсан ч түүнийг үүрэх ёстой юм гэж үздэг. Хэрэв тэр ачаагаа даахгүй унах юм бол түүнд улам муу болно. Гэтэл христосын шашинтан бол өөрийнхөө бурхан хутагт нарт гаслан гашуудан залбирч хэрэв тэднийг туслахгүй бол өөрийнхөө үүрэг ачаанаас хагацахын тулд дайсандаа хүртэл залбирдаг юм. Таны христос шашны ном сударт бүх зусардан бичсэн бурхны номлолын дэвтрүүдэд таныг над дээр хүрч ирж яавал таарах вэ? гэж асуухыг заасан горим журмууд байдаг юм гэж үү? энэ чинь юу гэсэн үг вэ? Миний ачаа хөнгөн тул бас миний мөрөн дээр таны хариуцлагыг нэмж болмоор байна гэж үү? Харин таны ариун үгсийг шоолон доромжилсон бурхан шүтдэггүй ганц хүнийг алах юм бол тийм их том гэмт хэрэг болохгүй биз гэж Овод ууртайгаар хэлэв.

	Овод түр дуугүй болж амьсгалаа аваад мөн ууртай хэвээр үргэлжлэн хэлсэн нь:

	— Бас та хатуу ширүүний тухайд тайлбарлаж байна! Гэвч энэхүү унжуу чихтэй илжиг «хурандаа» нэг жилийн турш намайг зовоосон ч таны хэдэн минутын дотор намайг зовоосонтой адил зовоож чадахгүй биз. Ингэж зовъё гэхэд түүний чадал нь хүрэхгүй. Тэр бол хамгийн сайндаа энэ хүлгийг чангалах гэж бодох ба эрчдээ хүртэл энэ оосрыг чангалмагц түүний цааш авах арга хэмжээ нь барагдах болно. Үүнийг ямар ч мунхаг хүн хийж чадна шүү дээ. Харин та бол! «та өөрөө өөрийгөө алах ялд гарын үсгээ зур. Миний энэрэнгүй зүрх үүнийг гүйцэтгэж чадахгүй байна» гэж хэлж байна шүү дээ. Ийм жигшүүртэй юмыг гагцхүү хүлгийг чангалахад царай нь зэвхийрдэг христосын шашны богино бодлоготой аймтгай хүн бодох болно. Би таныг энд «дайны зэрлэг байдал»-д хилэгнэсэн англи бурхан адилаар, орж ирэхэд учрыг тааварлаж мэдээгүй ба харин одоо та жинхэнэ эрүү шүүлтээ тулгаж байна, та намайг ямар учраас ийнхүү ширтэн харж байна? Ерөөс та өөрийнхөө зөвшөөрлийг хурандаад өгөөд гэртээ харьж хоолоо ид, энэ бол итгэгдсэн өндөгний ч үнэгүй хэрэг, хэрэв хурандаагийн тав нь үүгээр ханах юм бол та түүнд намайг буудах буюу, дүүжлэх буюу, эсвэл амьдаар шарах тушаалыг өг гэж хэл, түргэн дуусгая!

	Оводыг ойлгоход бэрхтэй байв. Тэр галзуурах шахам болж чичрэн арай чармай амьсгал аваад нүд нь муурын нүд шиг ногооноор эргэлдэж байжээ.

	Монтанелли түүнийг дуугүй харж суув. Монтанелли үүний догшин зэмлэлийн учрыг олж чадсангүй ба зөвхөн эцсийнхээ туйлд хүрсэн хүн ингэж уурлах ёстой биз гэж ухамсарлав. Үүнийг Монтанелли ойлгомогц Оводод урьд өмнө нь гомдож байсан бүгдийг орхив.

	— Битгий сэтгэлээ зов оо. Таныг зовоох гэж хүссэн хүн алга. Тэгээд таны ачааг ийм хүнд байхад би өөрийнхөө хариуцлагыг танд нэмж тохох гэж би үнэндээ бодоогүй юм. Түүн дээр нэг ч амьд амьтан намайг зэмлэхгүй... гэж Монтанелли хэлэв.

	— Энэ бол худал! Ширээт лам байсан чинь яасан бэ? гэж Оводын нүд нь гялалзан хашхирав.

	— Ширээт лам байсан?

	— Ээ та энэ тухай мартсан уу? Мартахад ийм амархан байдаг юм уу! «Хэрэв хүсвэл чинь би Артур болъё...» Би таны төлөө арван хоёр жилийн турш шийдвэрлэхэд хүрч байсан юм. Хэрэв үүнийг ийм жигтэйхэн болоогүй байсан бол би таныг доромжлох байсан юм.

	— Больё больё! гэж Монтанелли хашхираад толгойгоо барив. 

	Дараа нь гар нь салгалан унжаад цонхны зүг аажмаар ороод цонхны тавиур дээр суугаад уруулаа цонхны сараалжид наав. Овод бүх биеэрээ чичрэн байж түүний хойноос ажиглаж байв.

	Монтанелли босож Овод дээр ирэв. Түүний уруул нь зэвхийрчээ.

	— Уучлаарай намайг, би явах ёстой. Миний бие тийм их сайнгүй байна гэж Монтанелли өөрийнхөө ерийн аялгууг хэвээр гаргахыг хичээн хэлэв.

	Монтанелли халуурсан хүн шиг чичирч байв. Оводын уур нь тэр дороо гарав.

	— Аав аа, та...

	Эргэж зогсов.

	— Үүнийг битгий ярь. Өөр юу ч ярьсан хамаагүй. Гагцхүү үүнийг битгий ярь. Би галзуурах нь... гэж Монтанелли шивгэнэв.

	Овод тохой дээрээ өндийж түүний чичирч байгаа гарыг атгаж байв.

	— Аав аа, та чинь, усанд унаж үхээгүй болохыг мэдээгүй юм уу? 

	Түүний гарт баригдаж байсан гар нь гэнэт хүйтэн болов.

	Тэд үхсэн хүн шиг дуугүй байцгаав. Дараа нь Монтанелли өвдөг дээрээ сөхөрч Оводын цээжин дээр нүүрээ тавив.

	 

	* * *

	 

	Түүнийг толгойгоо өндийлгөхөд нь нар жаргаж түүний эцсийн улаан туяа баруун зүгт замхарч байжээ.

	Тэд амьдрал үхлийн тухай бүгдийг мартаж бас хоорондоо дайсан байснаа ч мартжээ.

	— Артур аа! Чи надад эргэж ирсэн юм гэж үү? Чи үхээд босож ирсэн гэж үү? гэж Монтанелли шивгэнэв.

	— Үхээд босож ирсэн гэж Овод давтан хэлээд шүүрсэн алдав.

	Овод эхдээ тэврүүлсэн өвчтэй хүүхдийн адил Монтанеллийн мөрөн дээр толгойгоо тавив.

	— Чи эргэж иржээ. Эцэстээ эргэж иржээ! 

	Овод тун ихээр санаа алдав.

	— Тийм ээ, та миний төлөө тэмцэх юм уу, эсвэл алах хэрэгтэй болно доо гэж Овод хэлэв.

	— Carino (хүү) минь дуугүй бай! Одоо үүний хэрэг байхгүй! Бид нар харанхуйн дотор төөрсөн хүүхэд шиг бие биеэ танихгүй байжээ. Одоо бид бие биеэ олж харав. Хөөрхий хүү минь, чи ямар их хувирсан юм бэ? Зовлонгийн догшин чамайг хучиж бүрхсэн байна. Чи урьд ямар сэргэлэн цовоо байлаа! Артур, үнэхээр чи мөн гэж үү? Чамайг эргэж ирлээ гэж би олон удаа зүүдэлдэг ба дараа нь сэргэхэд эргэн тойрон харанхуй хоосон байдаг билээ. Энэ чинь бас зүүд юм гэж үү? Энэ бол Артур чи мөн гэдгийг надад үнэмшүүлж өг. Чи яаж яаж байгаад энэ болсон бэ?

	— Энэ бол тун хялбархнаар ийм болсон юм. Би худалдааны усан онгоцонд нуугдан суугаад өмнөд Америкт явсан юм.

	— Тэнд яаж байсан бэ?

	— Тэнд бид хэрэв үүнийг амьдрал гэж нэрлэж болдог юм бол амьдарсан болж байгаад... ай таныг над философи зааж байсан тэр цагаас хойш би их зовлон үзсэн шүү! Та намайг зүүдэлж байсан гэнэ. Би бас таныг зүүдэлж байсан.

	Овод чичирч удаан болтол дуугүй байв.

	— Эквадорт хүдрийн уурхайд байхдаа зүүдэлж байсан юм.

	— Хүдэр малтагчаар ажиллаж байсан юм биш биз?

	— Үгүй хүдэр малтагчийн туслагчаар хятад боолын яг адилаар ажиллаж байсан. Бид уурхайн хаалганы үүдэнд унтдаг байлаа. Би тэр үед бас л энэ өвчнөөр зовж байсан ба бүхий л өдрийн турш халуун нарны дотор чулуу зөөдөг байв. Нэг шөнө би солиорсон билээ.

	Тэгээд таныг хаалга нээж байхыг харсан, таны гарт тэлүүр чинь одоо энэ хана дээр байгаатайгаа адилхан байж харагдав.

	Та залбирал уншсаар намайг мэдсэнгүй тун ойртож ирсэн билээ. Намайг ухаан алдахаас өмнө миний зовлонг төгсгөл болохуйц ямар нэгэн хор буюу эсвэл хутга өгөхийг танаас гуйж би хашхирав. Гэтэл та... гэтэл!

	Овод нэг гараараа нүдээ хааж нөгөө гараараа Монтанеллиг улам атгаж,

	— Та миний үгийг сонссон байгаа гэж би таны царайг хараад мэдсэн боловч та над руу харсан ч үгүй. Үргэлжлүүлэн залбирсаар байлаа. Залбирч дууссаны дараа үнсэж ийш тийшээ хараад «Артур аа, би чамайг тун их харамсаж байна, гэвч би үүнийг үзүүлж чадахгүй... бурхан хилэгнэж байна» гэж шивгэнэв. Тэгээд би христосыг хартал тэр инээж байв... Дараа нь ухаан орж дахин боол орон өвчтөн зэргийг хараад учрыг ойлгосон билээ.

	Танд намайг тамаас сугалан авснаас өөрийнхөө энэ бурхны уучлалыг хүлээх нь арай чухал байдгийг би тодорхой мэдэх болсон юм. Тэгээд би үүнийг санаандаа хадаж авав. Харин одоо таны бие хүрсэн учир би бүгдийг мартжээ. Би бол өвчтэй байгаа шүү дээ. Би урьд цагт танд хайртай байлаа. Гэвч одоо бидний хооронд дайсагналаас өөр юу ч байж болохгүй. Та гарыг минь юунд барьсан юм бэ? Та өөрийнхөө Есүст шүтэж байсан цагт бидний хооронд гагцхүү дайсагналаас өөр юм байж болохгүй гэдгийг та мэдэхгүй байгаа гэж үү?

	Монтанелли толгойгоо бөхийлгөж Оводын зэрэмдэг болсон гарыг үнсэв.

	— Артур аа, би яаж шүтэхгүй байж чадах юм бэ? Хэрэв би эдгээр бүх аюулт жилүүдэд энэ бишрэлтийг хадгалсаар ирсэн юм бол одоо чамайг бурхан эргүүлж авчирсан байхад би түүнийг шүтэхгүй байх уу гэж чамайг алсан гэж үнэмшиж байсныг чи бод.

	— Харин та одоо л намайг алах болно доо.

	— Артур аа!

	Үүнийг хашхирахад нь айсны тэмдэг байсан боловч Овод түүнийг сонсоогүй мэт үргэлжлэн хэлсэн нь:

	— Эцэстээ хүртэл бие биедээ үнэнч байя. Биднийг салган тасалж байгаа тэр том хар нүхний хоёр талаас бид гар гараасаа барилцаж чадахгүй. Хэрэв та үүнээс салж чадахгүй буюу салахыг хүсэхгүй юм бол та хурандаад өөрийнхөө зөвшөөрлийг өгөхөд хүрнэ гэж Овод хананд байгаа хөргийг харж хэлэв.

	— Зөвшөөрөл! бурхан минь... Зөвшөөрөл Артур аа, би чамд хайртай шүү дээ.

	Овод их өвдсөнөөс царай нь хувирав.

	— Та хэнд нь их хайртай юм? Над уу, эсвэл түүнд үү? 

	Монтанелли аажмаар босов. Түүний сэтгэлд аймшигтай юм санагдаж бие нь муухай хүнд оргив. Монтанелли өөрийгөө анхны цасанд дарагдсан навч шиг дорой хөгшин хөөрхийлөлтэй амьтан гэж мэдрэв.

	Зүүд нь дуусаж түүний өмнө дахин харанхуй хоосон болох мэт болов.

	— Артур аа, намайг ядахдаа жаахан өрөвдөх юм биш үү!

	— Таны хуурамчийн харгаагаар миний сахрын тариаланд боол болсон байхад та намайг их өрөвдөж байсан уу? Та чичирч байна, энэ чинь энэрэнгүй сэтгэлтэй хуурамч хутагтын зан юм! бурхан тэнгэрийн тааллаар бол нүглээ гэмшиж амиа аргалан харин өөрийнхөө үрийг үхүүлж байх хэрэгтэй юм! Та над хайртай гэж ярьж байна... таны хайр над үнэнтэй туссан юм. Намайг энхрийлэн хайрлаад бүгдийг цагаатгаж намайг урьдын Артур болгон хувиргаж болно гэж та санаж байна уу, зугаалгын бохир газруудад сав суулгыг угааж малын хашааг цэвэрлэж байсан миний биеийг үү! Тэнэмэл циркт алиа жүжигчин болж боолын боол болж явсан миний биеийг үү? Мал шиг амьтдын санаанд нь орсон тушаалыг биелүүлэхэд хүрч явсан миний биеийг үү? Өлсгөлөнгөөр үхэх гэж хүн бүгдийн хөлд гишгэгдэж дарлагдан зовж явсан миний биеийг үү? Өлссөн гэдэснийхээ хорхойг дарахын тулд хоолны хог гуйж байсан ба тэр өлсгөлөнгийн эзэд нь нохойгоо урьдаар хайрлах учир юм олж идэж чадахгүй явж байсан миний биеийг үү? Би энэ бүгдийн тухай танд ямар учраас ярьж байгаа юм! Таны над хүртээсэн тэдгээр зовлонгуудыг тооцоод барах юм уу?

	Тэгээд одоо та өөрөө хайртай болохыг баталж байна!

	Тийм их хайртай гэж үү? Та хайртай юм бол өөрөө бурхан шүтэхээ зогсох юм үү? Эсхүл танд ямар ач тус хүргэсэн бэ? Тэр чинь таны төлөө зовж байсан уу? Тэгээд та түүнд надаас илүү хайртай юм уу? Нэвт хатгагдсан гарын төлөө юм уу? тэгвэл миний гарыг хар!

	Та үүнийг хар! үүнийг, үүнийг...

	Овод цамцаа урж бие дээрээ байгаа аймшигт шархыг үзүүлнэ.

	— Аав аа, таны бурхан бол хуурамч мэхлэгч түүний шарх бол хуурамч шарх. Түүний бүх зовлон гэдэг нь худал, үнэндээ таны сэтгэл дээр байх ёстой! Аав аа таны төлөө миний үзсэн зовлонтой адил тийм зовлон ер байхгүй. Хэрэв та миний үзсэн зовлонг мэдэх сэн бол! Гэвч би үхэхийг хүсээгүй. Би амьд үлдэж таны бурхантай тэмцэхийн тулд бүгдийг тэсвэрлэж өөрийнхөө сэтгэлийг тэсвэрээр хатуужуулсан юм.

	Энэ зорилго бол миний хуяг бамбай болсон бөгөөд намайг солиорох үхүүлэх аюул бүсэлж ирэхэд би түүгээр зүрхээ чангатгаж байсан юм.

	Гэтэл одоо би эргэж ирээд дөнгөж зургаахан цаг загалмайд хадуулж байгаад дараа нь үхсэн цагаасаа босож ирсэн тэрхүү хуурамчийг өөрийнхөө оронд үзэж байна. Аав аа та намайг таван жилийн турш амиа гартал мөрөөдсөн тул би бас амь оров! Та одоо намайг яах гэж байна? Та намайг яах гэж байна? Түүний дуу нь тасрав.

	Монтанелли чулуун хөшөө юм шиг хөдлөхгүй суув. Оводыг хэтэрхий зөрөөд байхад нь анхандаа түүнийг уурсуулж хамаг булчин нь атирч байсан боловч одоо огт тайван сууж байв.

	Удаан болтол дуугүй сууцгаав.

	Дараа нь Монтанелли нэлээд энэрэнгүй аятайхан дуугаар хэлсэн нь:

	— Артур аа, чи юу хүсэж байгаагаа над тодорхой хэл. Чи намайг айлгаж, сэтгэлийг минь үймүүлж байна. Чи надаас юуг шаардав.

	Овод хий үзэгдэл мэт зөвшөөрсөн царайгаараа түүнийг эргэж харав.

	— Би юу ч шаардаагүй хэн тэгж хүний хайрыг хүчээр шаарддаг юм. Та өөрөө бид хоёрын аль үнэтэйг сонгож ав. Хэрэв та түүнд бурханд хайртай юм бол түүнтэйгээ хамт үлд.

	— Би чамайг ойлгохгүй байна. Чи ямар юмыг сонгож авах тухай хэлж байна? Өнгөрсөн юмыг өөрчилж болохгүй шүү дээ гэж Монтанелли ядрангуй байдлаар хэлэв.

	— Та бидний нэгийг сонгож ав. Хэрэв та над хайртай юм бол энэ загалмайгаа хүзүүнээсээ тайлж надтай хамт яв. Миний нөхөд намайг дахин амь оруулах гэж бэлтгэж байгаа юм. Таны тусламж тэдний энэ үүргийг хүндрүүлж өгөх болно. Тэгээд хилийн чанадад гарч авмагц намайг өөрийнхөө хүү мөн гэж нийтэд үнэнээр хэлэх хэрэгтэй. Хэрэв та над тийм их хайртай биш ба энэхүү модон хөрөг нь танд надаас илүү үнэтэй юм бол одоо хурандаа дээр очиж түүнд зөвшөөрлөө өг. Тийм бол одоохон миний дэргэдээс явж намайг энэхүү зовлонгоос салга. Над тун хүнд байна.

	Монтанелли толгойгоо өндийлгөх бөгөөд бүх бие нь хүйтэн оргив.

	Монтанелли түүнийг өөрөөсөө юу шаардаж байгааг ойлгож эхлэв.

	— Би чиний нөхөдтэй аж төрж чадна. Гэвч би хувраг хүн... чамтай явж болохгүй.

	— Тэгвэл би хувраг хүний өршөөлийг хүлээж авахгүй. Аав минь, өөр юм ярьсны хэрэггүй! би үүнд чинь их тарчлав! Та эсвэл өөрийнхөө тушаалаас зайл эсвэл надаас зайл.

	— Артур аа, би чамаас зайлах гэж үү? Би чамаас яаж салах юм бэ!

	— Тэгвэл өөрийнхөө бурхныг орхи. Тэр бид хоёрын нэгийг шилж ав. Та өөрийнхөө хайрыг бид хоёрын хооронд, хагасыг над, хагасыг бурханд хувааж байна гэж үү? Би түүний ширээний даавууг ч хүсэхгүй. Хэрэв та түүнтэйгээ байх юм бол надтай байж чадахгүй.

	— Артур аа, Артур аа, чи миний зүрхийг дэлбэлэхийг хүсэх үү? Чи намайг ухаан алдахад хүргэх гэж байгаа юм уу?

	Овод гараараа байшингийн ханыг шахаж,

	— Бид хоёрын нэгийг шилж авагтун гэж дахин нэг давтаж хэллээ.

	Монтанелли, өврөөсөө үнгэгдэж элэгдсэн цаасыг гаргаж ирэв.

	— Үүнийг үз гэж Монтанелли хэлэв.

	Би таныг бурхан шиг санаж итгэдэг байсан. Бурхан гэдэг бол алхаар хэмх цохиж болох бөгөөд шавраар шавж хийсэн хөрөг юм. (гэж бичсэн байжээ).

	Овод инээж бичгийг Монтанеллид эргүүлж өгөв. 

	— Өнгөрсөн арван хоёр жил юуг харуулж байна! Алхыг авч түүгээр хөргүүдийг хэмх цохих нь тийм хялбархан байсан юм. Энэ бол одоо ч хялбархан байна. Гэвч би өөрөө алхны дор оржээ. Бас та мунхруулж болох хүмүүс олныг олсон өөрийгөө тэдэнд илрэхээс айхгүй байж чадахгүй юм.

	— За өөрийнхөө дураар бол. Чиний оронд би байсан бол бас ийм хайр найргүй болох байсан юм уу? Хэн мэдэх вэ?

	— Артур аа, би чиний шаардаж байгааг гүйцэтгэж чадахгүй. Харин өөрийнхөө юу чадах бүхнийг би гүйцэтгэе. Би чамайг оргуулж өгье. Чамайг аюулгүй болсны дараа над зовлон үүсэх буюу эсвэл би ташаарч нойрны эм бус харин өөр эм ууж ч болох юм. Чамд ингэх нь тааламжтайг чи сонсож ав. Өөр надад хийж чадах юм алга. Энэ бол том нүгэл юм, гэвч намайг уучлах биз. Тэр бол энэрэнгүй юм.

	Овод түүнд гараа сарвайж,

	— Ай, энэ бол хэтэрхий юм. Энэ бол хэтэрхий юм! Би танд ямар ач хүргэсэн юм. Миний тухай ингэж бодох эрхийг танд хэн өгсөн юм! Би танаас өшөө авах гэсэн биш. Би таныг аврах гэж байхад та мэдэхгүй байна гэж үү? Би танд хайртай байхад та түүнийг мэдэхгүй байна гэж үү?

	Овод Монтанеллийн гарыг шүүрэн авч, түүнийг нулимстай холин халуунаар үнсэв.

	— Аав аа, бидэнтэй хамт явагтун! Та бол энэхүү амьгүй хөргүүдтэй юугаар адилхан юм? Энэ хөргүүд бол өнгөрсөн үеийн хаягдал шүү дээ! Энэ хөргүүд бол нэвт ялзарч тэндээс ялзралын үнэр ханхалж байна! Энэ шашны халдварт тахлаас зайлагтун.

	Би таныг гэрэлт ертөнцөд хөтлөн аваачъя.

	Аав аа, бид нар бол залуу амьдралын дээж. Мөнхийн цэцэглэл, хүн төрөлхтний ирээдүйн баясгалан шүү! Аав аа өөрийн хэсэг ойрхон байна.

	Таныг нарны хурц гэрлээр гийгүүлэхийг та хүсэхгүй байна гэж үү? Нойрноосоо сэрэгтүн. Аюултай зүүдийг мартагтун! Нойрноосоо сэрэгтүн. Шинэ амьдралыг дахин эхэлье! Аав аа, би танд ямагт хайртай шүү! Таныг над үхлийн цохилт өгч байсан тэр минутад хүртэл би хайртай байсан шүү! Та намайг бас дахин алах гэж үү?

	Монтанелли түүний гарыг түлхэв.

	— Бурхан минь намайг өршөөгөөрэй! Артур аа, чиний нүд, ээжийнхээ нүдтэй ямар адил юм! гэж Монтанелли дуу алдав.

	Тэгээд удаан болтол дуугүй болцгоов.

	Тэд, бүрхэг харанхуйн дунд бие биеэ харж байх бөгөөд тэдний зүрх аймшигтай юмнаас болж хөдлөхгүй юм шиг болжээ.

	— Над ямар нэгэн үг хэл. Ядахдаа ямар нэгэн горьдлоготой юм хэл гэж Монтанелли шивгэнэв.

	— Үгүй. Миний амьдрал бол гагцхүү шашинтай тэмцэх явдалд хэрэгтэй. Би бол хүн биш мэс. Та над амь өгснөөрөө тэр хутгыг хурцатгах болно.

	Монтанелли түлхүүр тийш эргэж,

	— Бурхан минь сонсож байна уу?.. гэв.

	Түүний дуу нь гүн чимээгүйн дотор замхрав. Хариу үг сонсгогдсонгүй.

	Оводод доромжлогдлын шуламс дахин шүглэв.

	— Чанга дууд! Тэр чинь унтаж байх шиг байна.

	Монтанелли хүнд цохиулсан мэт давхийв.

	Нэг минут хэртэй яг гөлрөв. Дараа нь орны ирмэг дээр сууж гараараа нүүрээ дараад цорхирон уйлав. Энэ нулимс чухам ямар учиртай болохыг Овод мэдээд бүх бие нь чичрэв. Түүний духан дээр хүйтэн хөлс цутгаж ирэв.

	Овод, ийнхүү цорхирон уйлж байгааг сонсохгүйн тулд толгой дээгүүрээ хөнжлөө нөмрөв. Хүч ба амьдралаар дүүрэн тэр хүний үхэх явдал түүнд чамлалттай байж яаж болох билээ!

	Гэвч тэр уйлалтыг намтгаж болохгүй байв. Энэ уйлалт нь түүний чих, тархи цусанд нэвтрэн орж байв.

	Гэтэл Монтанелли уйлсаар байх бөгөөд түүний нулимс нь хурууны завсраар цутган гарч байлаа. Дараа нь уйлахаа зогсоод Монтанелли нусныхаа алчуураар нүдээ хүүхэд шиг арчив. Түүний нүдний алчуур нь шалан дээр унав.

	— Үг илүүдэж байна. Чи миний үгийг ойлгов уу? гэж тэр хэлэв.

	— Тийм ээ! Ойлгож байна. Энэ бол таны буруу биш. Таныг бурхан элэглэж байгаа учраас түүнийг хооллох хэрэгтэй юм гэж Овод царайгаа барайлган хэлэв.

	Монтанелли түүн тийш эргэж харав. Тэд дуугүй болсон нь тэдний нэгэнд зориулан удахгүй ухагдах гэж байгаа хүүрийн авснаас аюултай байлаа.

	Тэд бие биеэ дуугүй харцгаах бөгөөд тэр нь дурласан хоёр хүмүүсийг хүчтэйгээр салгаж тэр хоёрын завсраар тавигдсан саадыг давж чадахгүй байгаатай адил харагдав.

	Овод, урьдаар зовхио буулгав. Овод бүх биеэрээ урагшаа гулгаж, нүүрээ далдлах бөгөөд Монтанелли ч үүнийг «яв» гэсэн дохио юм гэж ойлгов.

	Монтанелли, эргэж, тасалгаанаас гарч явав.

	Минут болсны дараа Овод орноосоо босон харайв.

	— Ай би үүнийг тэсвэрлэж чадахгүй. Аав аа буцаж яв! буцаж яв!

	Хаалга хаалттай байв. Овод тасалгааны ханыг удаанаар тойруулан хараад бүх хэрэг төгсгөл болсныг мэдэв.

	«Галеянин чи дийлжээ10» гэв.

	Шоронгийн хашааны доторх ногоо удахгүй хүрзний ирэнд огтлогдох нь гарцаагүй болсон тэр ногоо бүхэл шөнийн турш сүржигнэн унав. Бас Овод бүхэл шөнийн турш харанхуйн дотор ганцаараа хэвтэж цорхирон уйлсаар байв.

	 

	 

	— VII —

	Хоёр дахь өдрийн өглөө цэргийн шүүхийн хурал болов.

	Энэ хурал тун хурдан болжээ. Энэ бол хорин минутаас хэтрэхгүй хугацаанд үргэлжилсэн ёс төдий хурал байлаа.

	Үүнд их цаг ч шаардагдсангүй. Өмгөөлөгчийг ч хэрэглэсэнгүй.

	Гэрчийн этгээд болж шаардагдсан тагнуулчин ба офицер бас хэдэн цэргүүд оролцов. Ялыг нь урьдаас шийдвэрлээд байсан ба Монтанеллигаас албаны бус зөвшөөрлийг авсан байжээ. Шүүгч нар болох хурандаа Феррари Папын мужийн майор11 ба хоёр офицеруудад хийх ч юм байсангүй. Яллах төлөвлөгөөг уншиж гэрчүүд мэдүүлгээ өгөөд, ялын төлөвлөгөөнд гарын үсгээ зурж зохих ёсыг баримтлан ялтанд уншин сонсгов.

	Овод түүнийг сонсоод дуу гарсангүй ялтнаас эцсийнхээ үгийг хэлж болно гэхэд нь ч үг хэлсэнгүй өнгөрчээ.

	Овод, Монтанеллийн газарт унасан алчуурыг өвөртөө нуусан бөгөөд тэр алчуурыг шөнийн турш түүний амьтай амьтан шиг уйлан үнсэв.

	Түүний нүүр нь үхсэн хүний нүүр шиг зэвхий байсан бөгөөд нүд нь улайсны шинжтэй байлаа.

	«Буудан алсугай» гэдэг үг түүнийг цочоосонгүй ба энэ үгийг сонсохын хамт зөвхөн нүд нь гөлөрсөн байлаа.

	— Ялтныг тасалгаанд нь аваач гэж хурандаа ёс журмыг гүйцэтгэсний дараа тушаав.

	Нулимсаа арай чармай тогтоож байсан түрүүч тэрхүү хөдлөхгүй зогсоо амьтны мөрийг түлхэв. Овод ялимгүй хөдлөөд эргэж харав.

	— Аа тийм! Би мартсан байна гэж Овод хэлэв.

	Хурандаа бачимдангуй ханиалгаж тасалгаанаас ялтны хамт гарч яваа түрүүчийг гэнэт зогсоов.

	— Түрүүч ээ! Хүлээж бай! Би түүнтэй ярих хэрэг байна гэв.

	Овод хөдөлсөнгүй, хурандаагийн дуу түүнд сонсогдсонгүй мэт байжээ.

	— Хэрэв та өөрийн нөхөд буюу ураг төрлийн хүмүүст хэлэх юм байвал... Би таныг ураг төрлийн хүмүүстэй гэж санаж байна? 

	Хариу үг хэлсэнгүй.

	— Тэгээд та бодож байгаад над буюу эсвэл ламд хэлээрэй. Таны даалгаврыг биелүүлэх явдлыг би сайтар ажиглан шалгая. Тэгээд та тэрүүнээ ламд хэлбэл дээр биз дээ. Тэр одоо хүрч ирээд тантай бүх л шөнийн турш хамт байх болно хэрэв танд өөр ямар нэгэн хүсэл байвал...

	Овод зовхио дээш өргөж:

	— Та ламдаа намайг ганцаараа байхыг хүсэж байна гэж хэлээрэй. Над нөхөд байдаггүй. Бас даалгавар өгөх зүйл ч байхгүй.

	— Гэвч та мөргөл хийх хэрэгтэй биз дээ?

	— Би бурханд шүтдэггүй, би зөвхөн намайг ганцаар минь үлдээхийг хүснэ гэв.

	Овод үүнийг тайван жигд дуугаар сандарсан байдалгүй хэлж үүдэн тийш аажмаар эргэн явав.

	Гэтэл үүдний дэргэд дахин зогсож,

	— Хурандаа би мартжээ. Би танаас нэг зүйлийн ач хүргэхийг гуйя. Маргааш миний гарыг хүлэхгүй нүдийг боохгүй байх тушаалыг өгнө үү? Би туйлын тайван зогсож байх болно гэв.

	 

	* * *

	 

	Гурав дахь өдөр нар мандах үед Оводыг хашаан дотор гаргажээ.

	Тэр нь ер бусаар доголж харагдах бөгөөд түрүүчийн гарыг арайхан тулж хөлөө арай чамай зөөж явжээ.

	Харин түүний царай эцэж дийлэгдсэний шинж тэмдгээ бүрнээ хаясан байв. Шөнийн чимээгүйн дунд төрж байсан аймшиг түүнийг сүүдэрт ертөнцөд аваачсан зүүд нь эдгээрийг төөрүүлсэн шөнөтэйгөө хамт арилжээ. Зөвхөн нарны гэрэл гийгүүлэхийн хамт Овод өөрийнхөө дайснуудтай нүүр нүүрээ халз тэмцлийн сэтгэл дахин сэргэж юунаас ч айхгүй болжээ.

	Малтуур өвсөөр мушгигдсан ханын эсрэг тогтоолыг биелүүлэхээр томилогдсон зургаан бууч нар нэгэн шугамаар жагсжээ.

	Энэ бол оргоно гэж амжилтгүй оролдлого хийхдээ дамжин буусан тэрхүү эвдэрхий суумал хана нь байв.

	Гартаа буу барин зогсож байгаа цэргүүд нулимсаа арай чарай тогтоож байв.

	Тэд Оводыг ална гэж бодохоос сэтгэл нь эмтэрч байлаа.

	Хурц ухаантай хөгжилтэй инээмсэглэсэн нарны гэрэл шиг тунгалаг бөгөөд гайхамшигт эрэлхэг энэ хүн тэр цэргүүдийн улиг домог болсон амьдралд зүсэн ороод одоо тэдний гарт үхэх болсон нь өдрийн ганц гэрэлт одон болох нар унаж үгүй болохтой адил тэд нарт хүнд санагджээ.

	Хашааны доторх том индрийн модны дэргэд түүнийг булах нүх байлаа. Тэр нүхийг өөрийн эрхгүй хүмүүсийн гараар шөнийн цагт ухуулжээ.

	Овод түүний хажуугаар гаргахдаа хар нүхийг инээмсэглэн харж ойр орчмын ногоог үзэж гүнээ санаа алдан сая малтсан газрын үнэрийг тааламжтай үнэртэж байлаа.

	Түрүүч модны дэргэд зогсов. Овод хөгжилтэйгөөр инээж эргэн тойрон харав.

	— Энд зогсох юм уу, түрүүч ээ?

	Түрүүч дуугүй толгойгоо дохив. Тэрхүү түрүүчийн хоолой нь зангирч дуу гарч чадахгүй байсан ба хэрэв түүнийг дуу гарахгүй бол ал гэсэн ч тэр дуу гарч чадахгүйгээр байжээ.

	Хашааны дотор хурандаа түүний отрядын командлагч дэслэгч, эмч лам нар цөм ирсэн байжээ. Тэд Оводын хөгжилтэй инээмсэглэсэн харцын дор нэр төрөө алдахгүйн тулд урагшаа харав.

	— Сайн байна уу, ноёд оо! Ай тэр хайрхан юунд ийм өглөө эрт боссон юм бол ахмад сайн сууж байна уу та? Одоогийн бидний уулзалт үүний урьдахыг бодвол танд дээр байгаа биз дээ. Тийм үү? таны гар боолттой хэвээрээ байх шив дээ. Энэ бол миний алдаж буудсаны уршиг юм. Харин энэ залуус бол өөрийнхөө үүргийг сайн гүйцэтгэнэ. Тийм үү, нөхөд өө? гэж Овод хэлээд цэргүүдийн барайсан царайг харав.

	— Энэ удаад боолт хэрэг алга. Та нар ямар учраас гунигтай царай гаргаад байгаа юм? Номхон зогс! Та нар аль хэр мэргэн бууддагаа үзүүлэх болно. Удахгүй та нарт нэг ажил оногдоно. Түүнийг та нар аль хэр гүйцэтгэх нь вэ харж бай. Урьдаас бэлтгэх хэрэгтэй гэж ахмад хэллээ.

	— Хүү минь, та удахгүй өөрийн хийсэн хэргийг хариуцах болов. Гэмшиж болох эсэхийн минутыг битгий үрэгдүүл. Нүглээр дүүрэн зүрхтэй бас гэмшин наманчлахгүй үхэхэд ямар их аюултай вэ. Үүнийг бодож үз би, гуйя та хийсэн хилэнцээ үүрэх цаг болоход таны гэмшил хожимдох болно. Та бурхны ширээнд ойртон очихдоо мөн л доромжлолын үг хэлсээр байх юм уу? гэж лам хэлээд урагшаа гарч ирэхэд бусад нь хойшоо болж тэр хоёрыг үлдээв.

	— Доромжлолыг гэнэ үү? Та ба тантай адил хүмүүст ийм номлол хэрэгтэй байдаг мэт надад санагдана.

	— Манай ээлж ирж гар буугаар биш, харин их буугаар буудах үед энэ нь доромжлон наадсан юм уу? Үгүй юу? гэдгийг та нар мэдэх болно.

	— Их буу гэнэ! зовлонт минь!

	— Таныг ямар там хүлээж байгааг та мэдэхгүй байгаа гэж үү?

	Овод түүний мөрөн дээгүүр ухмал онгорхой нүхийг харав.

	— Тэгвэл намайг тэр нүхэнд хийхийн хамт та надтай нэг мөсөн тангараглана гэж санаж байна уу?

	— «Гурав хоногийн дараа» бүтэн сайн өдөр солихын тулд миний хүүр дээр чулуу тавьж ч магадгүй биз? Та битгий айгтун! Би таны хямдхан үнэтэй гайхамшигт зүйлийн онц эрхийг эвдэх гэж бодоогүй байна, намайг хаа тавьсан газарт нь би хулгана шиг номхон хэвтэх болно. Харин бид нар их буугаар буудах нь гарцаагүй шүү! 

	— Энэрэнгүй сэтгэлт бурхан минь! Энэ зовлонт хүнийг уучлах болтугай гэж лам дуу алдав.

	— Дуусгая гэж дэслэгч бүдүүн дуугаар хэлэх бөгөөд хурандаа түүний зээ хоёр бурханд залбирав.

	Түүнийг ятгаад ямар ч амжилт гаргахгүй болох нь ил байсан бөгөөд лам чинагшид оролдохоо зогсож толгойгоо сэгсрэн аман дотроо залбирал уншиж хажуу тийшээ зайлав. Тэгээд цаашид бүх зүйл нь ямар ч саадгүй явагдав. Овод, санасан ёсоор мандаж байгаа нарны улаан шар гэрлийн зүг эгшин зуур эргэж харав.

	Овод нүдээ боохгүй байхыг дахин гуйсан ба хурандаа түүнийг хараад дургүй шиг зөвшөөрчээ.

	Энэ нь түүнийг буудах гэж байгаа цэргүүдэд халшралтай болохыг тэр хоёр хэн хэн нь мартжээ.

	Овод тэдгээр цэргүүдийг инээмсэглэн харж байв. Буу барьсан гар нь чичирцгээж байв.

	— Би бэлхэн байна гэж Овод хэллээ.

	Дэслэгч бачимдсан байдалтай урагшаа гарав.

	Тэр ялын тогтоолыг биелүүлэх командыг урьд өмнө нь өгч явсан удаагүй байжээ.

	— Бэлтгэгтүн! Шагайгтун! Бууд! гэлээ.

	Овод аяархан гуйвсан боловч унасангүй. Зөөлөн гараар буудсан нэг сум түүний хацрыг дөнгөж шүргэжээ.

	Хэдэн дусал цус цагаан зах дээр нь унав.

	Бас нэг сум өвдөгний дээгүүр хөлийг нь шархдуулжээ. Утаа арилсны дараа Овод урьдын хэвээр инээмсэглэн хацар дээрх цусыг зэрэмдэг болсон гараараа арчин зогсож байхыг цэргүүд харав.

	— Найзууд ямар муу бууддаг юм? Дахин нэг үз дээ гэж Овод хэллээ.

	Түүний яруу тод дуу нь айн зовсон цэргүүдийн зүрхэнд хадагдав.

	Жагсаалын эгнээн дундуур шивгэнэн хөдлөх чимээ гарав.

	Бууч бүр өөрийнхөө бас харин хажуугийн хүний сумаар түүнийг алах биз гэдэг нууц найдлагатайгаар хажуу талаар нь шагайсан байжээ.

	Гэтэл Овод тэднийг харж инээмсэглэн урьдын адилаар зогсож байлаа.

	Дахин шинээр эхэлж буудах болсон бөгөөд тэгж цаазаар авах явдал бол үл зохилдох хэрэгсэлд хувирчээ.

	Цэргүүдэд аймшигтай байлаа. Тэд нарыг буугаа татаж авахад нь офицерууд догшин хараах чимээ сонсогдож байсан ба тэдний сумын дотроос амьд үлдсэн тэр хүнийг өрөвдөн харж байлаа.

	Хурандаа цэргүүдийн нүүрт гараа зангидан тулгаж энэ ажлаа түргэн дуусгая гэж тэднийг яаруулан өөрийнхөө командыг өгөв.

	Хурандаа өөрөө ч бачимдсан бөгөөд гэмгүй царай гарган унах ч төлөвгүй байгаа тэр хүнийг харж ч чадсангүй. Оводыг үг хэлэхэд нь хурандаа тэр доромжлох аятай дуунаас айн чичрэв.

	— Хурандаа, та шинэ цэргүүдийг авчирсан юм шив дээ! За дахиад нэг үзвэл намайг дөнгөж магадгүй, аль залуусаа тэр зүүн үзүүрийн хүн буугаа дээш нь барь! Энэ чинь ширэм биш шүү. Бүгд шагайсан уу? За одоо бэлтгэ! гэж Оводын хэлэхэд нь:

	— Бууд! гэж хурандаа хашхираад урагшаа гарч ирэв.

	Энэ хүн өөрөө командалж өөрийгөө алахыг хажуугаас нь тэсвэрлэж болохгүй байлаа.

	Дахин хэдэн удаа эмх замбараагүй буудсаны дараа цэргүүд бөөгнөрч ийш тийш зүрх алдан харав.

	Тэр ч байтугай нэг цэрэг огт буудсангүй байжээ. Тэр цэрэг буугаа хаяад газар унаж,

	— Би чадахгүй, чадахгүй нь гэв.

	Утааны манан өглөөний нарны хурц гэрлийн дотор замхрав.

	Овод унасан боловч амьд байхыг тэд үзэв.

	Анхандаа цэргүүд ба офицерууд үхлийн даваан дээр тийчгэнэж байгаа Оводыг хараад газарт зоосон шон шиг зогсоцгоов.

	Дараа нь эмч, хурандаа хоёр түүний зүг хашхиран харайв.

	Учир нь Овод өрөөсөн өвдөг дээрээ өндийж дахин цэргүүдийг харж дахин инээсээр байжээ.

	Хоёр дахь удаадаа алджээ. 

	— Найзууд аа, дахин нэг үз дээ. Магадгүй... гэж Овод хэлээд гуйвж ногооны дээр хажуу талаараа унав.

	— Үхэв үү? гэж хурандаа аяархан асуув.

	Эмч өвдөг дээрээ сөхрөн сууж Оводын цус болсон цамцан дээр гараа тавиад хариулсан нь:

	— Тийм бололтой, бурхан минь! гэв.

	— Бурхан минь! Арай гэж нэг! гэж хурандаа шивгэнэв. 

	Зээ нь хурандаагийн мөрнөөс татаж

	— Ах аа, Хамба лам тэр хаалганы дэргэд зогсож байна. Нааш орох гээд байна гэв.

	— Юу? Үгүй болохгүй, би үүнийг зөвшөөрөхгүй! Харуул ямар юмаа харж байдаг юм? Хаалга нээгдээд дахин хаагдав.

	Урьдах газраа гөлрөн ширтэж, хашааны дотор зогсож байв.

	— Хайрхан минь! Таныг гуйя... Танд үүнийг харах хэрэг алга.. тогтоолыг дөнгөж сая биелүүлж байна...

	— Би түүнийг харах гэж ирсэн юм гэж Монтанелли хэлэв.

	Монтанеллийн дуу ба царай зүс нь энэ минут хүртэл хурандааг гайхахад хүргэсэн бөгөөд Монтанелли нь нойрмог өвчтэй хүн шиг санагдав.

	— Ай бурхан минь! гэж нэг цэрэг гэнэт хашхирав. 

	Хурандаа түргэн эргэж харав.

	— Тийм байлгүй яах вэ.

	Цус болсон Оводын бие ногоон дээр дахин татвалзав. Эмч үхэж байгаа хүний дэргэд газар дээр сууж түүний толгойг өөрийнхөө өвдөг дээр тавиад

	— Бушуул! Зэрлэгүүд минь бушуул! Буян болог. Үүнийг түргэн дуусгаач. Үүнийг тэсвэрлэх арга алга гэж хашхирав.

	Түүний гарыг дамжин цус урсав.

	Овод татвалзаж байгаа биеэ арай чамай тогтоож тусламж ирэх мэт ийш тийш харав. Лам түүний мөрөн дээр бөхийж үхэж байгаа хүний уруулд түлхүүрийг хүргэв.

	— Эцэг ба хүүгийн нэрийн өмнөөс... гэв.

	Овод эмчийн өвдөг дээр тулж өндийгөөд, түлхүүрийг нүдээ бүлтийлгэн харав. Дараа нь гүн чимээгүй дунд нэвт буудагдсан баруун гараа өргөж түүнийг цааш түлхэв.

	Христосын нүүр дээр цусны мөр үлдэв.

	— Аав аа, таны бурхан... ханасан уу? гэж Овод хэлэв.

	Түүний толгой эмчийн гарыг даран унав.

	 

	* * *

	 

	— Лам аа, та!

	Хамба лам сэрэхгүй гөлрөн зогсох бөгөөд хурандаа Феррари чангаар дахин хэлсэн нь:

	— Лам та!

	Монтанелли нүдээ дээш нь болгоод,

	— Энэ үхжээ.

	— Тийм ээ, та эндээс явах юм биш үү?

	— Ийм хүнд зүйлийг үзээд,

	— Энэ үхжээ. Намайг гар хүрэхийн хамт тэр үхжээ гэж Монтанелли хэлээд, Оводын нүүр лүү харав.

	— Арваад сумаар буудуулсан хүн чинь үхэхгүй яах юм гэж дэслэгч хэлэв.

	Бас эмч шивгэнэн хэлэх нь:

	— Тэр цусыг хараад сэтгэл нь хөдөлсөн биз гэв.

	Хурандаа Монтанеллийн гараас шууд барьж,

	— Та үүнийг харахаа байвал дээр туслах ламаар таныг гэрт чинь хүргүүлэхийг зөвшөөрнө үү гэв.

	— За би явъя.

	Монтанелли цус болсон хүүрийн тэндээс аяархан эргэж лам түрүүч хоёрыг дагалдуулан хойш явав. Монтанелли хаалганы дэргэд алхаагаа удаашруулж хойшоо үл ойлгогдох гөлөрсөн нүдээр харж,

	— Тэр үхжээ... гэв.

	 

	* * *

	 

	Хэдэн цагийн дараа Марконе Мартинид амиа гарздахын хэрэг алга гэдгийг хэлэхээр хөвөөний бэлд байгаа байшинд очив.

	Оводыг суллах гэсэн хоёрдугаар оролдлогын төлөвлөгөө нэлээд хялбар зүйл байсан тул түүний бүх бэлтгэлийг хийж дууссан байжээ.

	Тэдний шийдвэр нь дараагийн өглөө ёслолыг хэрмийн дэргэдүүр явж өнгөрөхийн хамт олон хүмүүсийн дотроос Мартини урагшаа гарч хурандаагийн нүүрт буудах, Нийтийг үймүүлэн сарниулахын хамт хил зөрчигч зэвсэг бүхий 20 хүнийг шоронгийн хаалгаар дайран орж цайзад ороод харгалзагчийг баривчилж, Оводын тасалгааг нээгээд хэн эсэргүүцэх гэж оролдсон бүгдийг алаад Оводыг авч гарах, Оводыг найдвартай газар авчрах, хоёрдугаар морин отряд нь хаалганы дэргэдээс байлдан ухрах гэж шийдсэн байлаа.

	Хуйвалдагчдын жижиг бүлгийн дотор гагцхүү Жемма нь энэ төлөвлөгөөний тухай юу ч мэдээгүй байлаа. Мартини үүнийг зориуд мэдүүлэхгүй гэсэн юм.

	— Жемма тэсэхгүй гэж Мартини хэлдэг байв.

	Хил зөрчигчийг хаалганы дэргэд ирмэгц Мартини шилэн цонхтой үүдийг нээж түүнийг угтан гарав.

	— Сонин юу байна?

	Марконе хариу хэлэхийн оронд сийрсэн малгайгаа хойш болгов.

	Тэд сууцгаав. Хэн хэн нь нэг ч үг хэлсэнгүй. Гэвч Мартини Марконег ганц удаа хараад бүх учрыг ойлгов.

	— Хэзээ түүнийг алсан юм бэ? гэж Мартини нэлээд дуугүй байсны дараа асуув.

	Мартинид өөрийн дуу нь тун ч гунигтай муухай байх шиг санагдав.

	— Өнөөдөр нар тусахын үеэр алсан байна. Надад түүнийг түрүүч хэлэв. Түрүүч тэнд байсан ба бүгдийг үзсэн байна. Та энэ тухай Жеммад өөрөө хэлээрэй!.

	— Үгүй, би чадахгүй. Түүний оронд та намайг шууд очоод Жеммаг ал гэж хэлсэн нь дээр би түүнд хэлэх гэж үү? Мартини дуу алдав.

	Мартини гараараа нүдийг хаав. Нүдээ харахгүй байсан боловч хил зөрчигчдийн циркийг мэдрэв. Мартини толгойгоо өндийлгөн харахад Жемма үүдэн дээр зогсож байлаа.

	— Чезаре та сонсоно уу? Түүнийг буудаж алсан гэнэ гэж Жемма хэлэв.

	 

	— VIII —

	— «Бурхны ширээнээс адис авъя12».

	Монтанелли лам нараар хүрээлэгдсэн ширээний өмнө зогсож чанга тод дуугаар залбирал уншиж байлаа. Сүмийн дотор хурц гэрэлтэй байлаа. Мөргөлчид гоёлын хувцас христ багануудын хурц чимэглэл, цэцэг эд бүхэн нь олон өнгөөр гялалзаж байлаа.

	Цэлийтэл нь нээгдсэн хаалганы дэргэдээс час улаан хөшгийг унжуулсан байх бөгөөд тэр хөшиг нь зуны нарны хурц гэрэлд тариалангийн тал дахь амуу цэцгийн дэлбээ навч шиг намилзаж байв. Хажуу талын бүдэг гэрэлтэй байдаг хануудыг хүртэл лаа бамбараар гэрэлтүүлсэн байв. Тэнд загалмайнууд ба христосын хөрөг дүүжлээстэй байв. Хажуугийн хаалгануудын дэргэд бас христосын хөргүүд байх ба түүний торгон дэвсгэр нь газарт хүртэл унжиж, алтаар будагдсан салаа орнууд ба ишнүүд нь харанхуйн дотор тодоор харагдана. Цонхны өнгөт шалны дундуур нэвтрэн туссан гэрэл нь унзадын ширээг солонгын өнгөөр чимж мөргөлийн тавцангийн шал дээр улаан, ягаан, ногоон толбонуудыг тогтоожээ. Ширээний ард байгаа мөнгөн утаст хөшиг нарны гэрэлд гялалзан харагдана.

	Эдгээр хөрөг чимэг гэрлийн дунд цагаан хувцастай хамба ламын дүр гантиг чулуун хөшөө шиг хөдлөхгүй зогсоно.

	Ёслолын өдрүүдэд хамба лам бол мөргөл дээр очихдоо өөрөө уншлага хийдэггүй заншилтай билээ. Хамба лам нүглээ гэмших тухай залбирлыг хийж дуусаад ширээнээс зайлж ширээт ламын түшлэг тийш аажмаар явахад нь лам нар мэхэсхийн дагаж хөдлөв.

	— Хамба лам магад чилээрхүү байх шиг, тэр өнөөдөр тун аягүй царайтай байна гэж нэгэн лам нөгөөдөө шивгэнэж хэлэв.

	Монтанелли толгойгоо бөхийлгөх бөгөөд түүнд үнэт чулуу шигтгэсэн овоодой өмсөж байгаа лам, шивгэнэн хэлэх нь:

	— Таны бие чилээрхүү байна уу? гэв.

	Монтанелли дуугүй түүнийг харж юу ч мэдээгүй юм шиг гайхан гөлрөв.

	— Уучлаарай гэж лам хэлээд өвдөг сөхрөн, хамба ламын залбирлыг саатуулсандаа өөрийгөө зэмлэж зайлан явав.

	Мөргөл нь ерийн журмаар үргэлжлэв.

	Монтанелли огт хөдлөхгүй сууж байв.

	Түүний чулуу шигтгээтэй гялалзсан овоодой ба алтан утсаар оёсон хувцсан дээр нарны гэрэл сацарч байлаа. Гоёлын цагаан жанчны хүнд нугалаас нь улаан хивс дээр шүргэж байв. Түүний цээжин дээрх эрдэнийн чулуунд улаан лаа зулын гэрэл сацарна. Гэвч хамба ламын гүнзгий ширгэсэн нүд нь бүдэг бадаг хэвээр байх ба нарны гэрэлд тэр нүд нь ер гялалзсангүй.

	Сор залах үед хамба лам ширээнээс босож түүний өмнө өвдөг дээрээ сөхрөв. Түүний хөдөлгөөн ер бусын байдалтай байсан ба түүнийг босоод буцаж явахад нь хурандаагийн ар талд гоёлын хувцас өмсөж суусан хошууч сандарсан ахмад руу эргэж хараад шивгэнэсэн нь:

	— Өвгөн хамба лам ч больж дээ зайлуул! Харахгүй юу, амьд хүнтэй адилгүй байна шүү дээ гэв.

	— Сайн л биз. Тэр ял хэтрүүлснээс хойш энэ хамба лам бидэнд их төвөг болж байгаа юмыг гэж ахмад шивгэнэн хариулав.

	— Гэвч цэргийн шүүх дээр зөвшөөрлөө өгсөн шүү дээ.

	— Тийм ээ, тун их маргасны дараагаар өгсөн юм. Бурхан минь ямар халуун юм! Ёслолын үед бид цөмөөрөө наранд цохиулах биз.

	— Бид цөмөөрөө хамба лам байсан бол замын турш биднийг саравч дор явуулах байсан юм... Чимээгүй! нагац ах биднийг харж байна!

	Мөргөл дуусаж сорыг тавиурт тавьсны дараа лам нар хувцсаа сольж өмсөхөөр явав.

	Хүмүүсийн болгоомжтой даруугаар ярилцах нь сонсогдоно.

	Монтанелли өөрийгөө эргэн тойронд бужигнаж байгаа хүн ба ширээнийхээ өмнө мөргөн сөгдөгчдийг огт мэдээгүй юм шиг урагшаа гөлрөн хөдлөхгүй сууж байв. Түүнд сангийн бойпрыг13 авчирч өгөхөд түүнийг харсан ч үгүй гараа хүргэв. Лам нар эргэж ирээд шүтээний өрөөнд хамба ламыг хүлээж байсан боловч тэр хөдлөхгүй сууж байв. Түүний овоодойг авч тавих үүрэгтэй лам түүний дэргэд бөхийж тонгойгоод,

	— Та! гэж дуу гарав.

	Хамба лам түүнийг харав.

	— Та юу гэж хэлэв ээ?

	— Та ёслол дээр очихгүй байвал дээр юм биш үү? Нар тун их халуун байна.

	— Наран надад ямар хамаатай юм бэ?

	Монтанелли энэ үгийг ширүүнээр хэлсэн тул лам түүнийг бас ууртай байгаа гэж санав.

	— Уучлаарай би таны биеийг муу байгаа юм болов уу гэж санасан юм.

	Монтанелли түүнд хариу үг хэлсэнгүй босов.

	Тэр ширээний дээд талын гишгүүр дээр зогсож маш аажмаар,

	— Энэ юу вэ? гэж асуув.

	Түүний жанчны хормой гишгүүр дээр унаж түүний цагаан талбай дээр нарны толбо туссан байв.

	— Энэ бол гэрэлт шилийг нэвт туссан нарны гэрэл байна.

	— Нарны гэрэл ээ? Ийм улаан уу?

	Монтанелли гишгүүрээс бууж ширээний өмнө өвдөг дээрээ сөгдөн сангийн бойпроор хурайлав. Дараа нь түүнийг тэр ламд өгөв.

	Нарны гэрэл түүний нүцгэн толгой дээр өнгө өнгийн толбо болон тусаж дээшээ харж томоор бүлтийсэн нүдийг гялбалзуулаад лам нарын тэгшлэн засаж байгаа Монтанелли цагаан жанчны хуниас дээр хүрэн туяа татуулав.

	Монтанелли туслах ламаас алтан тавиурыг авч лам нарын уншлага бүрээ бишгүүрийн аялгуугаар дээш босов. Мөргөлчид Монтанелли тийш аажмаар ойртон очиж түүний толгой дээр торгон саравчийг өргөөд туслах лам нар баруун зүүн хоёр талаар нь зогсож түүний жанчны урт хормойг хойш нь татав. Тэр хормойг үйлчлэгч нараас өргөхийн хамт ёслол явж эхлэв.

	Монтанелли өнгөрөн гарч байгаа ёслолыг харж, гартаа барьж байгаа ариун бэлгийг чанга атгаж ширээний дэргэд цагаан саравчны дор зогсож байлаа.

	Хоёр хоёроороо зэргэлсэн эгнээ хүмүүс гартаа зул, бамбар, загалмай, христосын хөрөг барьж ягаан хөшигний цаанаас гараад наранд шарагдсан гудамжинд гарцгаав.

	Тэдний дуу чимээ нь явсаар тод бус авиа болон хувирч, нам гүм болон замхрах бөгөөд тэдний сүүлээс шинэ шинэ хүмүүсийн дуу нэмэгдэн гарч байлаа. Ёслол нь тасралтгүй үргэлжилсээр сүмийн дотор хүний хөлийн чимээ удаан болтол намдахгүй байлаа.

	Монтанелли дуганы төв дунд бүхий шатаар бууж мөргөл дууллын цуурайны дор явж өнгөрөөд дараа нь тэсэшгүй улаан өнгөтэй хөшигний доогуур орж мөн наранд шарагдсан гудамжинд гарч ирэв. Түүний өмнө улаан улаан хивснүүд дэлгээтэй байх ба бас чулуунуудын завсраар цухуйсан цэцэг хүртэл цус үсэрсэн толбо мэт харагдаж байв... Энэрэнгүй сэтгэл бурхан минь! чиний мэдлийн доторх бүх газар дээрх юм ийнхүү цусанд будагдаж улаан болсон юм гэж үү?

	Монтанелли тавиурын молор ханын чанад тийш хорвоог харав.

	Энэ бол алтан шар туяаны завсраар цус цутгаж, миний цагаан хувцас дээр аажмаар дусалж байгаа юм уу? түүний өргөсөн гарын цус яг ингэж тусаж байхыг нүдээрээ үзсэн. Шоронгийн хашаан доторх ногоо цөм нухлагдсан ба улаан... тун улаан болсон байсан юм... тийм их цус гарсан юм. Тэр цус нүүрээс нь гоожиж буудуулсан баруун гараас нь тусалж шархнаас нь халуун улаан урсгал болж бөөр лүү нь цутгаж байв.

	Тэр ч байтугай бөөн үс нь цусанд норж...

	Бас норсон даахь нь духан дээрээ унжиж байв. Энэ бол үхэхийнхээ өмнө ихэд тарчлаад эцсийн хөлс нь гарч байсан хэрэг юм.

	Ёслолын дуулал дүнгэнэн хүнгэнэж байлаа.

	 

	* * *

	 

	Ёслол төгсөв. Дууллыг чимээгүй болмогц хамба лам, ассан зул барьж өвдөг дээрээ сөхөрч байсан лам нар ба хэсэг нөхдийн хоёр эгнээний хоорондуур явж сүмд оров.

	Хамба лам эцэж ядарсан боловч ёслолын үлдсэн хэсгийг аргагүй хийж дадсан заншлаараа шаламгай гүйцэтгэв. Дараа нь залбирал үйлдсэний эцэст шүтээний өмнө өвдөг сөхрөн гараараа нүүрийг хаав. Нүглээ гэмших тухай залбирал уншиж байгаа ламын дуу түүний чихэнд сонсогдох бөгөөд тэр нь Монтанеллид уйтгартай болсон ертөнцийн алсын цуурай мэт санагдав.

	Тэгээд чимээ тасрав. Хамба лам босож гараа өргөөд хүмүүсийн анхаарлыг татав. Гарах гэж үүдний зүг явж байсан хүмүүс гэдрэг эргэв.

	«Үг хэлэх гэж байгаа юм бол уу» гэж дуганы доторх хүмүүс шивгэнэв.

	Лам нар гайхаж бие биесийг харилцан хамба ламд ойртсон ба тэдний нэг нь шивгэнэх мэт,

	—  Та ардуудтай ярих гэж байна уу? гэж асуув.

	Монтанелли дуугарсангүй түүнийг гараараа зааж хойш болгов. Лам нар шивгэнэлдэн ухрав. Энэ өдөр ном тавих ёсгүй ба хэрэв ном тавивал нийтийн заншилд тохирохгүй боловч гагцхүү хамба ламын өөрийн үзэмжээр гүйцэтгэж чадахгүй байлаа. Хамба лам, ард түмэнд Ромоос гарсан шинэ өөрчлөлт буюу дээд ламаас ирүүлсэн тусгай зарлал мэтийн ямар нэгэн чухал зүйлийг зарлах нь магад болжээ.

	Монтанелли шүтээний өрөөний шатан дээрээс доор байгаа нуур далай мэт цалгисан хүмүүсийн нүүрийг харав. Тэдгээр хүмүүс Монтанеллийг маш их сонирхон харах бөгөөд Монтанелли тэдний дээр цагаан хувцсаа өмсөж хий үзэгдэл мэт хөдлөхгүй зогсож байлаа.

	— Чимээгүй! чимээгүй гэж ёслолыг журамлуулагч нар аяархан хэлэх бөгөөд хүмүүсийн дуу салхины чимээнд дарагдахгүй мэт намдав.

	Хүн бүр, шүтээний өрөөний шатан дээр зогсож байгаа үл хөдлөх дүрийг ширтэж байлаа. Гэтэл хамба ламын тод яруу дуу чимээгүйн дундаас цуурайтна.

	Ариун хутагт Иоаннийн евангелид хэлсэн нь:

	 

	«Бурхан, дэлхийг маш их энэрсэн учир өөрийнхөө ганц хүүгээрээ түүнийг аврах гэж өгсөн юм» гэжээ. Өнөөдөр би та нарыг аврахын төлөө амиа өгсөн дэлхий дахины нүглийг биедээ авсан. Та нарын хийлгэх нүглийн төлөө өгсөн бурхны хүүгийн мах цусны ачийг бодож баярыг хийж байна. Та нар өөрсдийн өргөсөн барьцыг идэж түүгээрээ бурханд тахил өргөх гэж ирсэн, та нар бурхны тахилаас идэх гэж өглөө эрт ирж явахдаа сэтгэл дүүрэн баясаж та нарыг аврахын тулд өгсөн бурхны хүүгийн хүлээж өнгөрүүлсэн зовлон зүдүүрийн тухай бодож байсныг би мэдэж байна.

	Гэвч өөрийнхөө хүүг загалмайд хадуулахаар өгсөн бурхан энгийн зовлон зүдүүрийн тухай та нарын хэн чинь дурсан бодсон бэ? Өөрийнхөө огторгуй дахь өндөр сэтгэлээс аврагуу хүүгээ харж байсан эцгийн зовлон зүдүүрийн тухай та нарын хэн чинь дурсан бодсон бэ?

	Өнөөдөр би та нарыг ёслол хийж явааг хараад та нарын нүгэл арилж өөрсдийнхөө аврагдсанд ямар их цэнгэл баясгалантай явааг би үзэв. Тэгээд та нарыг ямар үнээр аварсан болохыг та нар бод. Би гуйя. Түүний үнэ бол асар их, тэр бол цусны үнээр бүтсэн учир бадмааргийн үнээс илүү юм...

	 

	Хүмүүсийн дунд шивгэнэх чимээ гарав. Шүтээний өрөөнд байсан лам нар хоорондоо шивгэнэлдэж урагшаа зүтгэн чагнаж байлаа.

	Гэвч ном тавигч маань дахин үг хэлэхэд сонсогчид чимээгүй болжээ.

	— Ийм дээрээс би өнөөдөр та нарыг тэд нарын чадалгүй байдлыг та нарын гуньхралыг та нарын хөлд наадаж байгаа хүүхдийг хараад үүнийг хэлж байгаа юм. Тэд нар бол цөм үхэх ёстой учраас тэднийг бодоод миний сэтгэл зүрх шимширч байна. Дараа нь би өөрийнхөө хайрт хүүгийн нүдийг хараад түүнд байгаа нүглийн цагаатгалыг үзэв.

	Тэгээд би өөрийнхөө замыг дагаж түүгээр өөрийн нь нүглийг үүрүүлэхээр орхисон юм.

	Энэ бол ёстой нүглийг гэмшиж байгаа хэрэг. Тэр бол та нарын төлөө үхсэн ба гэрэлт ертөнцөөс салсан тэр бол үхсэн бөгөөд би одоо хүүгүй болов.

	Ай миний хүү, миний хүү!

	Хамба ламын хоолой удаан болтол гаслангийн дуугаар уянгалж ард олны айн эмээсэн дуу түүний царай мэтээр аяндаа дагалдав.

	Лам нар цөм суудлаасаа босож тахилч лам нар хамба ламд ойртон ирж түүний гараас барив. Гэтэл хамба лам тэднийг дошгирсон араатан шиг харж тэднээс гараа тавиулав.

	— Яаж байгаа нь энэ вэ? Та нар цусанд ханасангүй юу? Цөөвөр чононууд минь, өөрийнхөө ээлжийг хүлээж бай! Та нар бас ханах болно.

	Тэд ухарч бөөгнөрөн царай нь зэвхийрэн бие нь чичирч байв.

	Монтанеллиг ард олны зүгтээ эргэж хартал тэд салхинд найгаж байгаа тарианы сүрэл шиг долгилов.

	— Түүнийг та нар алсан! Түүнийг та нар алсан! Би та нарын амийг аврахын тулд иймд хүргүүлсэн, тэгээд одоо та нарыг над дээр худал үг хэлж шударгуу бусаар залбиран ирэхэд чинь би энэ хэрэг дээр гэмшиж байна! Та нар хийсэн нүгэлдээ шигдэж унаад үүрд тамаа эдэлж тэр минь амьд байсан бол дээр юм. Та нарын энэ бузарлагдсан сүнсийг тийм үнээр авран гаргахын хэрэг байсан юм уу?

	Гэвч хожимдлоо, хэтэрхий хожимдлоо! Та нар хашхиравч үүнийг тэр сонсохгүй түүний шархыг хүндэтгэсэн ч тэр сэргэхгүй, би цөл талын дунд ганцаараа зогсоод миний нүдний чимгийг булшилж цусаар будсан тэр газар аймшигт хоосон огторгуй хоёрыг харж байна. Би тэгээд цөхөрч байна. Би та нарын төлөө түүнийгээ алдав.

	За тэгээд энэ авралыг та нар ав! Та нар ав!

	Би түүнийг та нарт ярдаг нохойд яс хаяж өгдгийн адил өгөв! Та нарын найр цэнгэл бэлхэн болжээ.

	Тэгээд хүүрээр хоол хийгч хүний цус идэгч махчин, яргачид минь харьж цадталаа ид!

	Тэр шүтээний өрөөний шатнаас улаан цус уур савсан халуунаар урсаж байхыг харагтун!

	Энэ бол миний хүүгийн зүрхнээс урсаж байна. Үүнийг та нарын төлөө цутгасан юм. Энэ цусыг долоож үүгээр нүүрээ угаагтун.

	Тэр хүүрийн төлөө хэрэлдэн тэмцэлдэж хэсэг хэсгээр нь таслан... намайг орхи! Тэр бол та нарын төлөө амиа өгсөн хүний хүүр, тэр хэчнээн зэрэмдэглэгдэж цус нь асгараад бас амь нь тасраагүй үхэхийнхээ өмнө ямар зовлон эдэлж байгааг хар! христосын шашинтан нараа! түүнийг авч ид!

	Монтанелли ариун барьцыг агуулсан тавиур авч толгой дээр өргөөд шалан дээр хэмх хаяв.

	Чулуун шалан дээр унасан төмөрлөг зүйлүүдийн хангинах чимээ гарав. Лам нар урагшаа бөөнөөр дайрч хориод гар нэг зэрэг ухаан алдсан хүнийг барьж авав.

	Тэгээд ард олны айхтар чимээгүй байсан явдлыг уурсан бухимдсан хашхиралдаанаар эвдэв.

	Уйлсан олон хүмүүс сандал ширээг онхолдуулан хаалга үүдээр багтаж ядан хөшиг бүрээсийг тастан гудамжны зүг цутган гарав.

	 

	 

	ТӨГСГӨЛ

	— Жемма тантай нэг хүн уулзах гээд доор зогсож байна.

	Мартини эдгээр үгийг сүүлийн арваад хоногийн дотор санамсаргүй сурсан даруу аялгуугаар хэлэв.

	Энэ аялгуу ба бас үг хэлэх хөдлөхдөө аажим сул болсон явдал нь тэдний гуньхралын ганц тэмдэг нь байжээ.

	Жемма халаад өмсөж ханцуйгаа шамлан ширээний дээр сумуудыг жижиг хэсгээр боож байв. Жемма энэ ажлыг өглөөнөөс эхлэн хийсэн бөгөөд одоо өдөр дундын нүд гялбам нарны гэрэлд түүний царай хэрхэн эцэж турсан нь илэрхий байв.

	— Чезаре, тэр хэн ирэв? Түүнд юу хэрэгтэй юм?

	— Хайрт минь, би мэдсэнгүй. Тэр над юу ч хэлсэнгүй. Тэр надтай хоёул уулзах хэрэгтэй гэж хэлэхийг хүссэн юм.

	— За яах вэ. Очихоос өөр аргагүй. Энэ магад тагнуулчин биз гэж Жемма хэлээд аливчаа14 тайлж ханцуйгаа буулгав.

	— Би хажуугийн тасалгаанд нь байя. Ямар нэгэн юм болбол намайг дуудаарай. Тэгээд түүнийг явмагц та жаахан хэвтэж амар. Та бүхэл өдөр хөлөө амраасангүй.

	— Үгүй үгүй! надад ажил хийсэн минь дээр.

	Жемма шатаар аажим яаралгүй буув.

	Мартини түүний хойноос дуугүй явж байв.

	Энэ хэдэн хоногт Жемма арван жилийн насаар хөгширсөн мэт байжээ. Урьд дөнгөж мэдэх төдий байсан түүний буурал үс одоо өргөн цагаан даахь болжээ.

	Жемма нүдээ ер тэгш харахгүй болсон бөгөөд хэрэв Мартини түүний нүдийг санамсаргүй харвал тэр айн цочдог болжээ.

	Зочдын жижигхэн тасалгаанд нэгэн танихгүй хүн номхон зогсож байлаа. Жемма түүний айн цочсон байдалтай нүд ба болхи дорой байдлыг хараад үүнийг Швейцарын гвардийн цэрэг юм гэж тааварлав.

	Энэ бол папын засгийн швейцарчуудаас элсүүлэн авсан хөлсний цэргүүд байжээ.

	Тэр цэрэг өөр хүнээс тайлан авсан бололтой тариачны цамцыг өмссөн байв.

	Тэр цэрэг яг одоо баригдах гэж байгаа юм шиг эргэн тойрон айн харна.

	— Та герман хэлээр ярьдаг уу? гэж тэр цэрэг асуув.

	— Бага зэрэг ярина. Та надтай уулзах гэсэн биз.

	— Та Болла авхай юу? Би танд захидал авчрав.

	— Захидал аа? гэж Жемма асуугаад айн цочиж ширээн дээр гараа тулав.

	— Би тэр харагдаж байгаа гвардийн ангиас ирлээ гэж тэр цэрэг хэлээд хэрмийн харагдаж байгаа тэр толгойг цонхоор заав.

	— Энэ захидлыг өнгөрсөн долоо хоногт цаазлагдсан нэгэн хүнээс өгсөн юм. Тэр хүн захидлыг алуулахынхаа өмнөх шөнө бичжээ. Би энэ захидлыг таны гарт хүргэж, өгөх гэж түүнд ам өгсөн билээ гэв.

	Жемма толгойгоо унжуулж, тэгээд захидал бичиж дээ... гэж бодов.

	— Ийм учраас би ингэж удаан болтол учраагүй юм. Тэр хүн үүнийг танд гардуулж өгөөрэй гэж гуйсан билээ. Гэтэл би тэндээс хурдан авчирч чадсангүй. Намайг ямагт хянаж тагнаж байв. Эцэст нь хувцсаа сольж өнгөө хувиргахад хүргэв гэж тэр цэрэг хэлэв.

	Тэр цэрэг өврөө уудлав. Тэр өдөр тун халуун байсан ба түүний өврөөс гаргаж ирсэн цаас нь хир болж үнгэгдээд зогссонгүй харин хөлсөнд нэвтрэн норсон байв. Тэр цэрэг нэлээд болхи байдлаар урагшаа нэг алхаж дараа нь шилээ маажив.

	— Та хэнд ч хэлэхгүй биз дээ? Би энд ирсэн явдлаа мэдэгдвэл миний толгой байхгүй болно шүү гэж тэр цэрэг хэлээд итгэхгүй байдлаар Жеммаг харав.

	— Хаанаас хэлдэг юм. Жаахан хүлээж байгаарай.

	Тэр цэрэг гарах гэж үүдний зүг эргэсэн бөгөөд Жемма түүнийг зогсоож хэтэвч тийшээ сарвайв.

	Гомдож хорссон тэр цэрэг хойшоо ухарч бүдүүдэг шиг байдлаар хэлсэн нь:

	— Таны мөнгө над хэрэггүй. Тэр хүн үүнийг гуйсан учир би түүний төлөө үүнийг гүйцэтгэсэн билээ. Түүний төлөө үүнээс илүү зүйлийг ч хийх байсан юм, тэр бол тун сайн хүн.

	Түүний хоолой чичирч байхыг Жемма сонсоод толгойгоо өндийлгөж хартал тэр цэрэг бохир ханцуйгаараа нүднийхээ нулимсыг арчиж байлаа.

	— Бид түүнийг буудахгүй байж чадсангүй. Бид бол өөрийн эрхгүй хүмүүс юм. Нэг удаа хий буудав... гэтэл тэр биднийг шинэ цэрэг юм уу гэж шоолов... тэгээд бид хоёр дахь удаадаа буудахад хүрэв. Тэр бол тун сайн хүн. Тэр цэрэг удаан болтол дуугүй зогссоны дараа номхон зогсож эв хавгүй шиг ёслоод гарч явав.

	Жемма нэлээд хэдэн минут захидлыг барьж хөдлөхгүй зогсов.

	Дараа нь нээлттэй цонхны дэргэд суув.

	Захидлыг тун шигүү бичсэн ба зарим газар түүнийг гаргаж уншихад бэрхтэй байжээ. Гэвч эхний хоёр үг тун тод байх бөгөөд:

	 

	«Хайрт Жемма» 

	 

	гэж бичсэн байжээ.

	Тэр захидал нүдэнд нь үзэгдэхгүй болж нулимс бүрхэн харанхуйлав. Жемма түүнийг дахин алджээ!

	Хүүхэд байхын үеийн нэрийг нь энэ газрыг дахин дурсан санахад хүрсэн ба Жемма цөхрөн бухимдаж түүний түүнээс дарж булсан газар шороо нь өөрийнхөө зүрхэн дээр нь дарсан юм шиг хүнд санагдаж гараараа нухлав.

	Дараа нь захиаг авч дахин уншив.

	 

	«Маргааш нар тусах үеэр намайг буудах болно» би танд бүгдийг хэлнэ гэж үг өгсөн бөгөөд хэрэв энэ өгсөн үгээ гүйцэтгэх гэвэл зөвхөн одоо л гүйцэтгэж чадах болно. Гэвч бидний хоорондын явдал дээр нуршин тайлбарлахын хэрэг байхгүй. Бид бие биеэ ямагт илүү дутуугүйгээр ойлгон мэддэг байжээ.

	Тэр ч байтугай бага хүүхэд байх үедээ ч тийм байв.

	Тэгээд хайрт минь та намайг алгадсан тухай энэхүү хуучин хэргийн улмаас өөрийнхөө сэтгэл зүрхийг зовоосны хэрэггүй.

	Би үүнийг тэсвэрлэхэд хүнд байлаа. Гэвч дараа нь би ийм маягийн өөр цохилт олныг үзэж өнгөрүүлсэн тэгээд зарим нэгний хариуг нь авсан бас, одоо би бидний бага байхдаа үзэж байсан номын дотор гардаг загас шиг «түүний нэрийг мартжээ», «амьд мэнд сүүлээрээ наадан» явж байгаа боловч энэ нь үнэндээ хамгийн эцсийн удаа юм... харин маргааш өглөө цөм төгсөх болно. Энэ бол танд, над ч лам нарын цам төгссөнтэй адил юм. Ядахдаа ийм өршөөлийг үзүүлсэн явдал дээр бурханд баярлах хэрэгтэй. Энэ нь их бус боловч энэрэнгүй өршөөл мөн шүү дээ. Бид үүнийг ухамсарлан хүлээх ёстой.

	Харин маргааш өглөөний тухайд бол би хувь заяандаа гомдолгүй ба сэтгэл тавиун амар тайван байх болно гэдгийг танд ба Мартинид мэдэгдэхийг хүсэж байна. Миний эцсийн захиа болох энэ үгийг Мартинид уламжлан хэлээрэй. Тэр бол гайхамшигт залуу сайн нөхөр юм... үүнийг ойлгоно. Хайрт минь эдгээр хүмүүс нууц эрүү шүүлт хууль цаазыг хэрэглэснээрээ бидэнд тусалж өөрсдөдөө хор хийж байгаа юм гэдгийг би мэдэж байна. Хэрэв амьд байгаа та нар хамтран ажиллаж хатуу цохилтыг өгөх юм бол агуу их үйлсийг үзэх болно гэдгийг би мэдэж байна.

	Харин би маргааш өглөө гэртээ харьж баяр хийхээр яарч яваа сургуулийн хүүхэд шиг баясгалантайгаар хашааны дотор гарч очих болно. Би хувьдаа ногдсон ажлыг гүйцэтгэсэн ба намайг цаазаар авч байгаа явдал бол түүнийг гайхамшигтай гүйцэтгэсний гэрч юм. Би тэнд аймшгийг төрүүлж байгаа учраас тэд намайг алж байгаа юм. Хүн бол үүнээс өөр юуг хүсэх юм бэ?

	Гэвч би бас нэгэн юмыг хүссэн билээ. Үхэх гэж байгаа хүн бол илүү зан гаргах хэрэгтэй байдаг.

	Миний илүү зан бол би тантай ямар учраас тийм ширүүнээр харилцдаг байсан ба хуучин тооцоогоо мартдаггүй байсан юм бэ гэдгийг тайлбарлахад оршино.

	Гэвч та өөрөө бүгдийг мэдэх бөгөөд би энэ тухай бичсэн явдал бол гагцхүү үүнийг бичихэд над сайхан мэт байсан учраас болно. Жемма би таныг энгийн хувцас өмссөн бөгөөд үхэр хулганын сүүл шиг хөхөл(үс)-тэй эв хавгүй жижигхэн охин байхад чинь дурлаж байсан билээ. Би одоо бас дурлаж байна. Би таны гарыг үнсэж та намайг «дахин битгий ингээрэй» гэж гашуудалтайгаар гуйж байснаа санаж байгаа биз. Энэ бол миний талаас буруутай хэрэг байсныг би мэдэж байна. Гэвч та уучлах ёстой.

	Бас одоо таны нэрийг бичсэн цаасыг би үнсэж байна. Тэгээд би хоёр удаа таныг үнсэхдээ, хоёуланд нь таны зөвшөөрөлгүй үнссэн болов. За ийм байна, хайрт минь баяртай» 

	 

	гэжээ. Гарын үсэг байсангүй. Түүний оронд тэдний багадаа хамт сурч байсан шүлэг бичсэн байхыг Жемма үзэв. Үүнд:

	 

	Сэхсэн ч үхсэн ч, би

	Сэргэлэн болжмор шиг ниснэ ээ, би 

	 

	гэжээ.

	Хагас цагийн дараа тасалгааны дотор Мартини орж ирэв. Мартини Жеммад дурлахдаа олон жилийн турш нуусан боловч энэ удаа түүний зовлонтой байгааг хараад тэссэнгүй гартаа барьж явсан зарлалыг хаяж Жеммаг тэврэн авав.

	— Жемма аа! Юу болов? Бурхан өршөөг та, ер уйлдаггүй шүү Жемма! Жемма! миний амраг хайрт минь!

	— Зүгээр ээ! Чезаре аа, би дараа хэлье... одоо... хэлж чадахгүй.

	Жемма нулимс болсон захидлыг өвөртөө түргэн хийж цонхон тийш очоод гудамж тийш харж Мартинээс нүүрээ нуув. Мартини дуугүй болж уруулаа зуув. Эдгээр жилүүдийн дотор Мартини анх удаа өөрийгөө сургуулийн хүүхэд шиг илчилсэн боловч Жемма түүнийг ер мэдсэн ч үгүй.

	Сүмийн хонхыг цохиж байна. Ямар нэгэн хүн үхсэн юм уу гэж Жемма сая ухаан орж хэлэв.

	— Би энэ тухай танд хэлэх гэж ирсэн юм гэж Мартини өөрийнхөө дуугаар хариулав.

	Мартини шал дээрээс зарлалыг авч Жеммад өгөв.

	Тэр зарлалыг том үсгээр гараараа бичиж гадуур нь гашуудлын хүрээ татсан байх бөгөөд манай халуун хайрт ширээт хамба лам хувраг Монтанелли Равенни хотод гэнэт зүрх нь дэлбэрч нас барав гэжээ.

	Жемма Мартини тийш түргэн харах бөгөөд Мартини дал мөрөө хавчисхийж түүний хэлэх үгний хариуд хэлсэн нь:

	— Авхай, та юу хүссэн юм бэ? зүрх нь дэлбэрнэ гэдэг чинь юугаараа муу үг вэ? Энэ нь ямар ч үгээс муугүй үг байна гэжээ.

	 

	Төгсөв.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

